"Hahdhu" aa dheytherey varah hiyyhama jehey: Rishfa | Mihaaru\nރިޝްފާ "ހައްދު" ގެ މަންޒަރެއްގައި.\n"ހައްދު" އަކީ ހަމަ ރެކޯޑް ބްރޭކިން މޫވީއަކަށް ވާނެ: ރިޝްފާ\n28 އޯގަސްޓް 2017 - 06:15\nއޭނާ ބުނީ ޑައިރެކްޓަރު އަބްދުލް ފައްތާހްގެ ފިލްމެއް ނަމަ، އެއާ ދޭތެރޭ އުފައްދާނެ ސުވާލެއް ވެސް ނޯންނާނެ ކަަމަށެވެ. އެހެންވެ "ހައްދު" ވެގެން ދާނީ ބެލުންތެރިން ވަރަށް ގަޔާވާނެ ފިލްމަކަށް ކަމަށް ބަތަލާ ބުންޏެވެ.\n"އަހަރެން ކުޅުނު ރޯލާ ދޭތެރޭ ވަރަށް ހިތްހަމަޖެހިފައި މި ހުރީ. ފައްތާހް ބޭނުންވި ވަރަށް މަސައްކަތް ކުރެވުނު ކަމަށް ގަބޫލު ކުރަން. އަހަރެންގެ މެކްސިމަމް ދީފައި ހުންނާނެ،" ފައްތާހާ އެކު މަސައްކަތް ކުރި ފުރަތަމަ ފީޗާ ފިލްމާ ބެހޭ ގޮތުން ރިޝްފާ ބުންޏެވެ.\nއޭނާ ބުނީ ފައްތާހަކީ ވަރަށް ރީތިކޮށް އަދި ފުރިހަމަކޮށް މަސައްކަތް ކުރަން ބޭނުންވާ ޑައިރެކްޓަރެއް ކަމަށެވެ.\nރިޝްފާއާ ބެހޭ ގޮތުން ސްކްރީންރައިޓަރު މަހުދީގެ ވާހަކަތައް.\n"އެހެންވީމަ ހައްދުގެ ކޮންމެ ކެރެކްޓާއަކަށް ވެސް ވަކިވަކިން ވަރަށް މަސައްކަތްކޮށްފައި ހުންނާނީ. އަހަންނާއި ޝިބާން އާއި އައްޒަގެ އިތުރުން ފިލްމުން ފެނިގެންދާ ސަޕޯޓިން ކާސްޓް ވެސް ވަރަށް ފުރިހަމަ ވާނެ،" މިދިޔަ އަހަރު "ނޭނގި ޔާރު ވަކިވީ" އިން ފެނުނު ބަތަލާ ބުންޏެވެ.\nރިޝްފާ ބުނީ "ހައްދު" ބަލަން ޖެހޭ ވަރަށް ގިނަ ސަބަބުތައް ވެސް އެބަހުރި ކަމަށެވެ. އެގޮތުން މި ފިލްމަކީ 2014 ގެ ފަހުން ފައްތާހު ގެނެސްދޭ ފުރަތަމަ ފިލްމަށްވުން ހިމެނެ އެވެ.\n"ފައްތާހްގެ ސަޅި އަދި ފުރިހަމަ މަސައްކަތެއް ބަލާލަން ބޭނުން ނަމަ ހައްދުއަކީ ހަމަ ކޮންމެހެން ވެސް ބަލާލަން ޖެހޭނެ ފިލްމެއް. ފިލްމް ޕްރޮމޯޓް ކުރަމުން އަންނަ ގޮތަށް ހަމަ ރެކޯޑް ބްރޭކިން މޫވީއަކަށް މީތި ވާނީ،" އޭނާ ބުންޏެވެ. "އެ ޔަގީންކަން އެބަ އޮތް. ސަބަބުތައް ކިޔައި ދެންޏާ ވަރަށް ބައިވަރު ސަބަބުތައް އެބަހުރި."\n"ހައްދު" ގެ ޓީޒާްއެއް.\n"ހައްދު" އަކީ މަހުދީ އަހުމަދުގެ ސްކްރީންޕްލޭއަކަށް ހަދާފައިވާ ލޯބީގެ ފިލްމެކެވެ. އެހެން ނަމަވެސް ފިލްމްގެ ކޮންސެޕްޓް ލޯބީގެ އެހެން ފިލްމްތަކާ ތަފާތު ވާނެ ކަމަށް ފައްތާހް ބުނެ އެވެ.\nރިޝްފާ އާ އެކު "ހައްދު" ގައި ލީޑް ރޯލް ކުޅެފައި ވަނީ މަރިޔަމް އައްޒަގެ އިތުރުން އަލަށް ތައާރަފުވާ އަހުމަދު ޝިބާން އެވެ.\n"ހައްދު" ގެ ޓިކެޓް އޮލިމްޕަހާއި ސްވެކް ސިނަމާ އިން މިހާރު އަންނަނީ ވިއްކަމުންނެވެ.\nއިތުރު ލިޔުންތައް ފައްތާހު ދިވެހި ފިލްމް އިންޑަސްޓްރީ އެކްޓްރެސް އައިމިނަތު ރިޝްފާ މަހުދީ އަހުމަދު


އައްޒުބައިރު ބުން އަލްޢައްވާމް رضي الله عنه (1) – DhiSalafiyyah\nއައްޒުބައިރު رضي الله عنه އާ ބެހޭގޮތުން ވާހަކަދައްކާނަމަ ޠަލްޙާ رضي الله عنه ގެ ނަންފުޅު ޛިކުރުނުކޮށް ދިއުމަކީ ވަރަށްވެސް ނާދިރުކަމެކެވެ. އަދި ހަމައެފަދައިން ޠަލްޙާ رضي الله عنه އާ ބެހޭގޮތުން ވާހަކަ ދައްކާނަމަ އައްޒުބައިރު رضي الله عنه ގެ ވާހަކަވެސް ލާޒިމެއްގެ ގޮތުގައި އަންނާނެއެވެ.\nއެދެބޭފުޅުންނަކީވެސް ޢާއިލީގޮތުން رسول الله صلى الله عليه وسلم އާއި ގުޅުންހުރި ދެބޭފުޅުންނެވެ. ޠަލްޙާ رضي الله عنه، رسول الله صلى الله عليه وسلم އާ ގުޅެނީ މުއްރާ ބުން ކަޢުބް އާ ހަމައިންނެވެ. އަދި އައްޒުބައިރު رضي الله عنه ގުޅެނީ ޤުސައްޔު ބުން ކިލާބު އާ ހަމައިންނެވެ. އަދި މީގެއިތުރުން އެކަލޭގެފާނުގެ މަންމާފުޅު ޞަފިއްޔާއަކީ رسول الله صلى الله عليه وسلم ގެ ބައްޕަފަރާތު ބޮޑުދައިތައެވެ.\nطلحة رضي الله عنه އާއި الزبير رضي الله عنه އަކީ އެދެބޭކަލުންގެ ދިރިއުޅުއްވުމުގައި ދިމާވާ ކަންތައްތަކުގައި ވަރަށްވެސް އެއްގޮތް ދެބޭފުޅުންނެވެ. އަދި މިދެބޭފުޅުންނަކީވެސް އިސްލާމްދީނަށް އެންމެފުރަތަމަ ވަދެވަޑައިގެން ބޭފުޅުންގެތެރެއިން ހިމެނިވަޑައިގެންނަވާ ދެބޭފުޅުންނެވެ. އަދި ނިކަން ބައްލަވާށެވެ. އެދެބާކަލުންނަކީ ދުނިޔޭގައި ތިއްބަވަނިކޮށް ސުވަރުގެ ލިބޭނޭކަމުގެ އުފާވެރި ޚަބަރު ދެއްވި ދިހަ ބޭކަލުންގެ ތެރެއިން ހިމެނިވަޑައިގަންނަވާ ދެބޭކަލުންނެވެ. އަދި އެދެބޭކަލުންނަކީ عمر رضي الله عنه އަށްފަހު ޚަލީފާއަކު ހޮވުމުގެ މަސްޢޫލިއްޔަތުގައި ހޮއްވެވި ބޭކަލުންގެ ތެރެއިން ހިމެނިވަޑައިގަންނަވާ ދެބޭކަލުންނެވެ.\nالزبير رضي الله عنه ގެ ވާހަކައަށް ބަލާއިރު، އެކަލޭގެފާނަކީ އިސްލާމްވެވަޑައިގަތުމުގައި އަވަސްވެވަޑައިގެން ބޭކަލެކެވެ. އެންމެ ފުރަތަމަ އިސްލާމްވެވަޑައިގެން ހަތް ބޭކަލުންގެތެރޭގައި އެކަލޭގެފާނު ހިމެނިވަޑައިގަންނަވައެވެ. މިހެންވެ އެކަލޭގެފާނަކީ އެންމެ ފުރަތަމަ އިސްލާމްވެވަޑައިގެން ބޭކަލުންނާ އެކީ ދާރުލް އަރުޤަމުގައި މުހިންމު ދައުރެއް އަދާކުރެއްވި ބޭކަލެކެވެ. އިސްލާމްދީނުގެ ހިދާޔަތުން އެކަލޭގެފާނަށް ހިދާޔަތު ލިބިވަޑައިގެންނެވިއިރު އެކަލޭގެފާނުގެ ޢުމުރުފުޅަކީ އެންމެ ފަނަރަ އަހަރެވެ.\nއެކަލޭގެފާނަކީ ކުޑައިރުއްސުރެވެސް އަސްދުއްވުމުގައި ކުޅަދާނަ ވަރުގަދަ ފަހުލަވާނެކެވެ. ބައެއް މުއައްރިޚުން ވިދާޅުވާގޮތުގައި އިސްލާމްދީނުގެ ޙައްޤުގައި ފުރަތަމަ އުފުލުނު ކަނޑިއަކީ އައްޒުބައިރު رضي الله عنه ގެ ކަނޑިކޮޅެވެ.\nއައްޒުބައިރު رضي الله عنه އަކީ އެކަލޭގެފާނުގެ ޤަބީލާގައި ޤަދަރުވެރި ބޭކަލެއްކަމުގައި ވިޔަސް ޤުރައިޝުންގެ އުނދަގުލާއި ދުއްތުރާތަކާއި އެކަލޭގެފާނަށް ކުރިމަތިލައްވަން ޖެހިވަޑައިގަތެވެ. އެކަލޭގެފާނަށް އަނިޔާކުރުމުގައި އެންމެ އިސްކޮށް އުޅުނީ ޚުދު އެކަލޭގެފާނުގެ ބޮޑުބޭބެއެވެ. އޭނާ އެކަލޭގެފާނު ރަޖައެއްފަދަ އެއްޗަކަށް ލައި އޮޅާލުމަށްފަހު އެކަލޭގެފާނު ނޭވާ ހާސްވަންދެން އަލިފާނުން އެއަށް ހޫނު ކުރެއެވެ. އަދި ބުނެއެވެ. “ކަލޭގެފާނު މުޙައްމަދުގެ ކަލާނގެއަށް ކާފިރުވާށެވެ. އޭރުން އަހުރެން މިއަނިޔާކުރުން ހުއްޓާލާނަމެވެ. ޒުވާން ޞަޙާބީ، އެކަލޭގެފާނުގެ ބޮޑުބޭބެގެ މިކުފުރުގެ ބަސްތަކަށް ހަރުކަށިކަމާއެކު ތަޙައްދީ ކުރައްވަމުން ވިދާޅުވިއެވެ. “ﷲ ގަންދީ ބުނަމެވެ. ދެން ތިމަންކަލޭގެފާނު ޝިރުކުގެތެރެއަށް އެނބުރި ނުދާނަމެވެ.”\nއައްޒުބައިރު رضي الله عنه އަކީ ޙަބުޝްކަރަޔަށް މުސްލިމުން ކުރި ހިޖުރައިގައިވެސް ބައިވެރިވެވަޑައިގެން ބޭކަލެކެވެ. އެއަށްފަހު އެކަލޭގެފާނު ވަޑައިގަތީ މަދީނާއަށެވެ. އެކަލޭގެފާނު رسول الله صلى الله عليه وسلم ގެ އަރިހުގައި އެއްވެސް ހަނގުރާމައެއް ބައިވެރިވެވަޑައިނުގެން ދޫނުކުރައްވައެވެ. ހަށިކޮޅަށް ލިބިލައްވާފައިވާ ޒަޚަމްތަކުގެ ސަބަބުން އެމާތް ހަށިކޮޅުގައި ލާފައިވާ ލަކުނުތައް ވަރަށްވެސް ގިނަގުނައެވެ. އެލަކުނުތައްވެސް ރަމްޒުކޮށްދެނީ އެކަލޭގެފާނުގެ ހިއްވަރުފުޅުގަދަކަމާއި، ދީނަށްޓަކައި ވެވަޑައިގެން ޤުރުބާނީއެވެ.\nއެކަލޭގެފާނުގެ ހިއްވަރުފުޅުގަދަކަމުގެ މި ނިޝާންތައް ދެކިވަޑައިގެންނެވި އެކަލޭގެފާނުގެ އެކުވެރިޔަކު އެމަންޒަރު ސިފަކޮށްދެއްވިގޮތް އަޑުއަހާލަމާތޯއެވެ. އެ އެކުވެރިޔާ ވިދާޅުވިއެވެ. “ކަނޑީގެ ޒަޚަމްތަކުގެ ސަބަބުން އެކަލޭގެފާނުގެ ހަށިކޮޅުގައި ލާފައިވާ ގިނަގުނަ ލަކުނުތައް ތިމަން ދެކުނީމެވެ. އެކިއެކި ގޮތްގޮތަށް އެކަލޭގަފާނުގެ މޭފުޅުގައި ލާފައިވާ ލަކުނުތައް ހީވަނީ ހެދިފައިވާ ހޮއިތަކެއް ހެންނެވެ. އަހުރެން ބުނީމެވެ. ”ކަލޭގެފާނުގެ ހަށިކޮޅުގައި ތިވަނީ ތިމަންނާ ދުވަހަކުވެސް ނުދެކޭ ނިޝާންތަކެކެވެ.” ޖަވާބުގައި އެކަލޭގެފާނު ވިދާޅުވިއެވެ. “ﷲ ގަންދީ ބުނަމެވެ. ތިމަންކަލޭގެފާނުގެ ހަށިކޮޅުގައި ލާފައިމިވާ ކޮންމެ ލަކުނަކީ ﷲ ގެ މަގުގައި އަދި رسول الله صلى الله عليه وسلم ގެ އަރިހުގައި ވަނިކޮށް ލާފައިވާ ލަކުނުތަކެވެ.”


China Gai Komme Aailaa Akah3Dharin Hoadhan Huhdha Dheefi – adduLIVE\nޗައިނާގައި ކޮންމެ އާއިލާއަކަށް ތިން ދަރިން ހޯދަން ހުއްދަ ދީފި\nJun 01, 2021, 08:44 ހަސަން ރަޝީދު\nޗައިނާގައި ކޮންމެ އާއިލާއަކަށް ވެސް ތިން ދަރިން ހޯދަން ހުއްދަ ދޭން އެގައުމުގެ ސަރުކާރުން ނިންމައިފިއެވެ.\nޗައިނާގައި ކޮންމެ ދެމަފިރިއަކަށް ވެސް ހޯދޭނީ އެންމެ ދަރިއެއް ކަމަށް ކަނޑައަޅާފައި އޮތް ސިޔާސަތު 2016 ވަނަ އަހަރު އުވާލައި ވަނީ ދެ ދަރިން ހޯދުމުގެ ހުއްދަ ދީފައެވެ. އެގޮތަށް ބަދަލުކޮށްފައިވަނީ ޗައިނާގެ އާބާދީ އިތުރުވަމުން އަންނަ ދުވެލި މަޑުވަމުން ދިޔުމާ ގުޅިގެންނެވެ. ނަމަވެސް އެ ބަދަލާއެކު ވެސް މާބޮޑު ނަތީޖާއެއް ފެނިފައެއް ނުވެއެވެ.\nއެގޮތުން ދާދިފަހުން ހެދި ބޯހިމެނުމުން ވެސް އާބާދީ އިތުރުވަނީ މަޑު ދުވަޔެއްގައި ކަމަށް ދައްކާފައިވާއިރު، މިދިޔަ އަހަރު ޗައިނާގައި އުފަންވެފައި ވަނީ 12 މިލިއަން ކުދިންނެވެ. އެއީ 1960 ގެ އަހަރުތަކަށް ފަހު އެންމެ މަދު އަދަދަކަށް ކުދިން އުފަންވި އަހަރެވެ.\nކޮންމެ އާއިލާއަކަށް ވެސް ތިން ދަރިން ހޯދުމުގެ ހުއްދަ ދޭން ޗައިނާގެ ރައީސް ޝީ ޖިންޕިން ނިންމީ ކޮމިއުނިސްޓް ޕާޓީގެ އިސް އޮފިޝަލުންނާއެކު ބޭއްވި ބައްދަލުވުމަކަށްފަހުއެވެ.\nޗައިނާގައި އާއިލާތަކަށް ދަރިން ހޯދޭނެ އަދަދު އެގައުމުގެ ސަރުކާރުން ކަނޑައަޅާތީ އިންސާނީ ހައްގުތަކަށް މަސައްކަތްކުރާ އެމްނެސްޓީ އިންޓަނޭޝަނަލް އިން ވަނީ ފާޑުކިޔާފައެވެ. އެގޮތުން އެ ޖަމިއްޔާ އިން ވަނީ ދަރިން ހޯދޭނެ އަދަދު ކަނޑައަޅައި މީހުންގެ ހަޔާތުގައި ނިންމަން ހުންނަ ނިންމުންތަކަށް އަތް ބޭނުމުގެ ބަދަލުގައި އެ ނިންމުންތަކަށް އެގައުމުގެ ސަރުކާރުން އިހުތިރާމް ކުރުން މާ ބުއްދިވެރި ވާނެ ކަމަށް ބުނެފައެވެ.


ޝައިޠާނާގެ ބައިވެރިންގެ ތެރެއިން ނުވަމާތޯއެވެ! – DhiSalafiyyah\nލޮބުވެތި އަޚުންނާއި އުޚްތުންނޭވެ! މިދުނިޔޭގެ ހަޔާތަކީ އަޅުގަނޑުމެންނަށް ހުރި ބޮޑު އިމްތިޙާނެކެވެ. މިއިމްތިޙާނުން ފާސްވެ ސުވަރުގޭގެނިޢުމަތް ލިބޭ މީހުންނަކީ ކާމިޔާބުގެ އަހުލުވެރިންނެވެ. އެބައިމީހުންނީ ހަވާނަފުސާއި ޝައިތާނާގެ މައްޗަށް ކާމިޔާބު ހޯދި މީހުންނެވެ.\nދަންނާށެވެ! ޝައިޠާނާ ރެޔާއިދުވާލު މަސައްކަތް ކުރަމުންދަނީ އޭނާގެ ވަޢުދާ އެއްގޮތަށް މީސްތަކުން މަގުފުރެއްދުމުގައެވެ. ނުބައިކަންތަކަށް ގޮވައިލާ އެކަންތަކަށް މީސްތަކުން ލެންބުވުމުގައެވެ. ﷲ ލައުނަތް ލައްވާފައިވާ ޝައިޠާނާގެ ބަސް ބަޔާންކުރައްވައި ﷲ ވަޙީކުރައްވާފައިވާ އާޔަތް ނިކަން އަޑުއައްސަވާށެވެ! ޤުރުޢާނުގައި ﷲ ތަޢާލާ ވަހީކުރައްވަނީ. لَّعَنَهُ اللَّـهُ وَقَالَ لَأَتَّخِذَنَّ مِنْ عِبَادِكَ نَصِيبًا مَّفْرُوضًا (އައްނިސާ: 118) “ﷲ ވަނީ، ޝައިޠާނާއަށް ލަޢުނަތް ލައްވާފައެވެ. އެ ޝައިޠާނާ ބުންޏެވެ. އިބަރަސްކަލާނގެ އަޅުތަކުންގެ ތެރެއިން ކަނޑައެޅިގެންވާ ބަޔެއް، ހަމަކަށަވަރުން، ތިމަން މަގުފުރައްދާ ހުށީމެވެ.” قَالَ فَبِمَا أَغْوَيْتَنِي لَأَقْعُدَنَّ لَهُمْ صِرَاطَكَ الْمُسْتَقِيمَ ﴿١٦﴾ ثُمَّ لَآتِيَنَّهُم مِّن بَيْنِ أَيْدِيهِمْ وَمِنْ خَلْفِهِمْ وَعَنْ أَيْمَانِهِمْ وَعَن شَمَائِلِهِمْ وَلَا تَجِدُ أَكْثَرَهُمْ شَاكِرِينَ ﴿١٧﴾ “އެކަލޭގެ(ޝައިތާނާ) ދެންނެވިއެވެ. އިބަރަސްކަލާނގެ ތިމަންނާ ތެދުމަގުން އެއްކިބާ ކުރައްވައި، ލެހެއްޓެވިކަމުގެ ސަބަބުން، ހަމަކަށަވަރުން، އެއުރެން އިބަރަސްކަލާނގެ ތެދުމަގަށް ވާޞިލުވުމަށް ހުރަސް އަޅާހުށީމެވެ.(16)ދެން އެއުރެންގެ ކުރިމަތިންނާއި، ފަހަތުންނާއި، އެއުރެންގެ ކަނާތްފަރާތުންނާއި ވާތްފަރާތުން (ވަސްވާސްދިނުމަށް) އެއުރެންގެ ގާތަށް ތިމަން އަންނަ ހުށީމެވެ. އަދި އޭގެ ގިނަމީހުންނަކީ، ޝުކުރުކުރާ މީހުން ކަމުގައި އިބަރަސްކަލާނގެ ދެކެވޮޑިއެއް ނުގަންނަވާނޫއެވެ.(17)”- (އަލްޢަޢްރާފް)\n.ލޮބުވެތި އަޚުންނާއި އުޚްތުންނޭވެ! ޝައިޠާނާގެ މަޤްޞަދު އަޅުގަނޑުމެންނަށް އެނގޭ އިރުވެސް އޭނާއަށް އަޅުގަނޑުމެން އެއްބާރުލުން ދެނީ ކީއްވެ ހެއްޔެވެ؟ ހަމަކަށަވަރުން އޭނާގެ ގޮވުންތަކަށް ބޯލަނބާމީހުންނަކީ، އެބައިމީހުންގެ ނަފްސު ހަލާކުގެ ތެރެއަށް އެއްލާލާ މީހުންނެވެ. އެކަންބަޔާންކުރައްވައި ޤުރުއާނުގައި ﷲ ތަޢާލާ ވަހީކުރަޢްވާފައި ވެއެވެ. يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاءِ وَالْمُنكَرِ وَلَوْلَا فَضْلُ اللَّـهِ عَلَيْكُمْ وَرَحْمَتُهُ مَا زَكَىٰ مِنكُم مِّنْ أَحَدٍ أَبَدًا وَلَـٰكِنَّ اللَّـهَ يُزَكِّي مَن يَشَاءُ وَاللَّـهُ سَمِيعٌ عَلِيمٌ ﴿٢١﴾ “އޭ އީމާންވެއްޖެ މީސްތަކުންނޭވެ! ތިޔަބައިމީހުން ޝައިޠާނާގެ ފިޔަވަޅުތަކަށް ތަބަޢަނުވާށެވެ! އަދި ޝައިޠާނާގެ ފިޔަވަޅުތަކަށް ތަބަޢަވާމީހާ (ދަންނާށެވެ!) ފަހެ، ހަމަކަށަވަރުން، އެ ޝައިޠާނާ ހުތުރުކަންބޮޑު ފާފައާއި، ނުބައިކަންތަކަށް އަމުރުކުރެތެވެ. އަދި ﷲ ގެ ފަޟްލަވަންތަކަމާއި، އެކަލާނގެ ރަޙުމަތްވަންތަކަން ތިޔަބައިމީހުންގެ މައްޗަށް ނުވާނަމަ، ތިޔަބައިމީހުންގެ ތެރެއިން އެކަކުވެސް، ދުވަހަކުވެސް ފާފަތަކުން ޠާހިރުވެ ސާފެއްނުވީހެވެ. އެހެނެއްކަމަކު، ﷲ، އެކަލާނގެ އިރާދަކުރައްވާ މީހަކު ޠާހިރު ކުރައްވައި، ސާފުކުރައްވަތެވެ. ﷲއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.” (އައްނޫރު: 21) لَّمَن تَبِعَكَ مِنْهُمْ لَأَمْلَأَنَّ جَهَنَّمَ مِنكُمْ أَجْمَعِينَ “އެއުރެންގެ ތެރެއިން ކަލެޔަށް ތަބަޢަވީ މީހުންނާއި، ތިޔަ އެންމެން އަޅުއްވައި، ތިމަންރަސްކަލާނގެ ނަރަކަ ފުރުއްވާހުށީމެވެ.(އަލް އަޢްރާފް: 18)\nޝައިތާނާގެ އެއްމެބޮޑު މަޤްޞަދަކީ ތައުހީދުގެ އަހުލުވެރިން، އެތައުހީދުން އެއްކިބާކޮށް ޝިރުކުގެ ތެރެއަށް ވެއްދުމެވެ. އެހެނީ ޝިރުކަކީ މީހާ ނަރަކަވަންތަވެރިއެއް ކަމުގައި ވުމުގެ އަޞްލެވެ. ޝިރުކުގެ ފާފަތައްނޫން ހުރިހާފާފަތަކެއް ﷲ ތަޢާލާ އެކަލާނގެ އިރާދަކުރެއްވި އަޅަކަށް ފުއްސަވާދެއްވާނެކަމަށް ޤުރުޢާނުގައި އަންގަވާފައިވެއެވެ. إِنَّ اللَّـهَ لَا يَغْفِرُ أَن يُشْرَكَ بِهِ وَيَغْفِرُ مَا دُونَ ذَٰلِكَ لِمَن يَشَاءُ ۚ وَمَن يُشْرِكْ بِاللَّـهِ فَقَدِ افْتَرَىٰ إِثْمًا عَظِيمًا﴿٤٨﴾ “ހަމަކަށަވަރުން، ﷲ، އެކަލާނގެއަށް ޝަރީކު ކުރުމުގެ ފާފައެއް ނުފުއްސަވާނެތެވެ. އެނޫން ފާފަތައް، އެކަލާނގެ އިރާދަކުރައްވާ މީހަކަށް ފުއްސަވަތެވެ. އަދި، ﷲ އަށް ޝަރީކު ކުރާމީހާ (ދަންނާށެވެ!) ފަހެ، އެމީހާ ބޮޑުވެގެންވާ ފާފައަކަށް އަރައިގެންފިކަން ކަށަވަރެވެ.(އައްނިސާ: 48)\nލޮބުވެތި އަޚުންނާއި އުޚްތުނޭވެ! ޝައިޠާނާއާމެދު ސަމާލުވެ، އޭނާގެ ބައިވެރިންތަކެއް ކަމުގައި ނުވުމަށް އެކަކު އަނެކަކަށް އެހީތެރިވެ ވާގިވެރިވަމާ ހިނގާށެވެ! ފާހިޝްކަންތަކާއި ނުބައިކަންތަކަށް ގޮވައި، އެކަންތަކަށް ބާރުދޭނީ ޝައިޠާނާގެ ބައިވެރިން ކަމުގައި މެނުވީ ނުވާނެއެވެ. އަދި ރާއްޖެ މިފަދަ ނާޒުކު ޙާލަތަކަށް ވެއްޓިފައިވާ ދަނޑިވަޅެއްގައި، ތައުހީދާއި ޝިރުކާއި ބެހޭގޮތުން އިތުރަށް މަޢުލޫމާތު ހޯދައި އަޅުގަނޑުމެންގެ ނަފްސުތަކާއި، މި ދިވެހި މުޖުތަމަޢު އެކަންތަކުން ޠާހިރުކުރުމަށް ކުރެވެންހުރި ހުރިހާ މަސައްކަތެއް ކުރަމާ ހިނގާށެވެ!


ސެޓިއެން ރަސްމީކޮށް ވަކިނުކުރާތީ ބާސާގެ ބެންޗުން ކޫމަން ނުފެނިދާނެ\nކޫމަނަށް ހުރަސްތަކެއް ކުރިމަތިވުން\nއެއްބަސްވުން ކެންސަލް ކުރުމަށް ބަދަލެއްގެ ގޮތުގައި އަށް މިލިއަން ޔޫރޯ ހޯދުމަށް ސެޓިއެން އަންނަނީ މަސައްކަތް ކުރަމުން\nސެޓިއެން ވަކިކުރުމުގެ ކަންތައްތައް ރަސްމީކޮށް ބާސާއިން ފުރިހަމަކޮށްފައެއް ނުވޭ\n18 ސެޕްޓެންބަރ 2020 | ހުކުރު 16:42\nބާސެލޯނާގެ އައު ކޯޗު ނެދަލެންޑްސްގެ ރޮނާލްޑް ކޫމަން\nބާސެލޯނާގެ ކޯޗުގެ މަގާމުން ރަސްމީކޮށް ކިކޭ ސެޓިއެން ވަކިކޮށްފައިނުވާތީ، އައު ކޯޗު ރޮނާލްޑް ކޫމަނަށް ބާސާގެ ބެންޗުގައި ނީނދެވޭނެ ކަމަށް ރިޕޯޓުތައް ބުނެފިއެވެ.\nބާސާގެ ކޯޗުގެ މަގާމާ ޖެނުއަރީ މަހު ހަވާލުވި ސެޓިއެން މަގާމުން ދުރުކުރިކަން އިއުލާން ކުރީ މިދިޔަ އޮގަސްޓް މަހުގެ 17 ވަނަ ދުވަހުއެވެ. އަދި ސެޓިއެންގެ ބަދަލުގައި ނެދަލެންޑްސް ގައުމީ ޓީމަށް އިރުޝާދު ދެމުން އައި ރޮނާލްޑް ކޫމަން އެ މަގާމަށް ހަމަޖެއްސިކަން ބާސާއިން އިއުލާން ކޮށްފައިވަނީ އޭގެ ދެ ދުވަސް ފަހުންނެވެ.\nރިޕޯޓުތައް ބުނާގޮތުން ސެޓިއެން ވަކިކުރުމުގެ ކަންތައްތައް ރަސްމީކޮށް އަދިވެސް ބާސާއިން ފުރިހަމަކޮށްފައެއް ނުވެއެވެ. އެގޮތުން ސެޓިއެންގެ އެއްބަސްވުން ނިމުނުކަން އަންގައިދޭން ލަލީގާއަށް ހުށަހަޅަން ޖެހޭ ލިޔެކިޔުންތައްވެސް ބާސާއިން ފުރިހަމަކޮށްފައިނުވާ ކަމަށް ރިޕޯޓުތައް ބުނެއެވެ.\nދާދި ފަހުން ސެޓިއެން ނެރުނު ބަޔާނެއްގައި ބުނީ އޭނާ ބާސާގެ އެއްބަސްވުން ކެންސަލް ކުރަން އެއްބަސްވާނީ، އެއްބަސްވުމުގައި ބާކީ އޮތް މުއްދަތަށްވާ ފައިސާ ދޭން ބާސާއިން ރުހުން ދިނުމުން ކަމަށެވެ. 2022 ވަނަ އަހަރުގެ ނިޔަލަށް ސެޓިއެން ބާސާއާއެކު އެއްބަސްވުން ހެދިއިރު، ފުރަތަމަ ސީޒަނަކީ އެއްކޮށް ފުރިހަމަ ސީޒަނެއްގެ ގޮތުގައި ނުގުނޭނެތީ، އޭނާ ވަކިނުކުރެވޭނެ ކަމަށްވެސް މި ބަޔާނުގައި ވަނީ ބުނެފައެވެ. މި ބަޔާނުގައި ސެޓިއެން ވަނީ މި މައްސަލަ ކޯޓާ ހަމައަށް ގެންދަންވެސް ތައްޔާރަށް ހުރި ކަމަށް ބުނެފައެވެ.\nރިޕޯޓުތައް ބުނާ ގޮތުން ބާސާގެ އެއްބަސްވުން ކެންސަލް ކުރުމަށް ބަދަލެއްގެ ގޮތުގައި އަށް މިލިއަން ޔޫރޯ ހޯދުމަށް ސެޓިއެން އަންނަނީ މަސައްކަތް ކުރަމުންނެވެ.\nއެހެންކަމުން ސެޓިއެންގެ އެއްބަސްވުން ރަސްމީކޮށް ނިމުމަކަށް ގެންނަންދެން، ބާސާއިން ކުޅޭ އެއްވެސް މެޗެއްގައި ކޫމަނަށް ބާސާގެ ބެންޗުގައި ނީނދެވޭނެ ކަމަށް ރިޕޯޓުތައް ބުނެއެވެ. އަދި އޭގެ އިތުރަށް ބާސާގެ ރަސްމީ އެއްވެސް ހަރަކާތެއްގައިވެސް ކޫމަނަށް ބައިވެރިނުވެވޭނެ ކަމަށް ރިޕޯޓުތައް ބުނެއެވެ.\nއައު ސީޒަނުގެ ސްޕެނިޝް ލީގުގެ ކުޅުން ފަށާފައިވާއިރު، ލީގުގައި ބާސާ ކުޅޭ ފުރަތަމަ މެޗުގައި މި މަހުގެ 27 ވަނަ ދުވަހު ބައްދަލުކުރާނީ ވިޔަރެއާލާއެވެ. ކޫމަންގެ އިރުޝާދުގެ ދަށުން އައު ސީޒަނަށް ތައްޔާރުވަމުން އަންނަ ބާސާއިން މިހާތަނަށް ވަނީ އެކުވެރިކަމުގެ ދެ މެޗު ކުޅެފައެވެ. އެ ދެ މެޗުންވެސް ބާސާ ވަނީ މޮޅުވެފައެވެ.


ލޯބިއެހެނަސް..10 – Esfiya\nހިނދުކޮޅެއްފަހުން ރީމާގެ ލޯމެރެމުންދިޔައެވެ. އެދުލުން ޔަޒިންގެ ނަން ކިޔެމުންދިޔައެވެ. ޔަޒިން ރީމާގެންގޮސް ކާރަށް އެރުވިއެވެ. އަދި ކާރަށްއަރައި އިޝާމްއަށް ގުޅާލަމުން ރީމާ އެގެއަށް ގެންދިޔައެވެ. ރީމާމެންގެއަށް ދާން ނޭނގޭކަމުގައި ބުންޏެވެ. އިޝާމް އަޅާނުލާށޭ ބުނަމުން ފޯނުކަނޑާލިއެވެ.އަދި ފާތުމައަށް ގުޅައި ވެގެން އުޅޭގޮތް ބުނުމުން ފާތުމަވެސް ޔަޒިން ހުރުމުން އަޅައެއްނުލިއެވެ. ވާރޭ ބޯކަމުން މީހަކަށް ތަނަކަށް ދެވޭވަރެއްވެސް ނޫނެވެ. ކާރު ޕާރކް ކުރަމުން ޔަޒިން ރީމާ ނެރެގެން ގެއަށް ވެއްދިއިރުވެސް ރީމާ ހެޔެއްނާރައެވެ. ރީމާގެންގޮސް އޭނާގެ ކޮޓަރީގެ އެނދުގައި ބޭއްވިއެވެ. އަހުނަފް ކޮޓަރީގައި ޓަކި ޖެހުމުން އަހުނަފްވެސް ނުކުތެވެ. ރީމާ ގެނައިވާހަކަ ބުނުމުން ހާސްކަމާއެކު ގޮސް ރީމާގެ ހާލު ބެލިއެވެ. “ފިނިވެފައިވުމުން ވީގޮތެއްކަންނޭނގެ…” ޔަޒިން ހުރީ ފުދޭވަރަކަށް ހާސްވެފައެވެ. އަހުނަފް ވެސް ރީމާގެ ފިނިއަތް ހޫނުކުރަމުންދިޔައެވެ. ރީމާއަށް ނިދަން ވަގުތުދެމުން ޔަޒިންއާއި އަހުނަފް ނުކުތެވެ. ޔަޒިން ގޮސް ޖައްސާލީ ކައުޗްގައެވެ.\nއަހުނަފްވެފައިވާ ވަރުބައްޔާއެކު ކޮޓަރިއަށްވަނީ ނިދަން ޖައްސާލުމުގެ ނިޔަތުގައެވެ. ނަމަވެސް ކޮޓަރީގެ ކުޑަދޮރުން ޖެހިލި ފިނި ވައިރޯޅި އޭނާ ދަމައިގެންގޮސް ކުޑަދޮރުކައިރީ ބެހެއްޓިއެވެ. އޭނާ ޕްލޭކޮށްފައިވި ލަވަޔަށް ހޫނ އަޅުވަމުން ފުންނޭވާތަކެއް ފަޒާއަށް މިނިވަންކުރިއެވެ. ސިކުނޑިއަށް ވެރިވީ ހަނާގެ ފަރިހަރަކާތްތަކެވެ. ހަނާ ހަމަރަނގަޅަށްވެސް އޭނާގެ ހިތްއަތުލައިފިއެވެ. ހިތަށް މިވާގޮތެއް ނޭނގުނަސް އެހިތުގައި ރަނިކަން ކުރަމުން ދިޔައީ ދެވަނައެހެން ޕަރުވާނާއެއް ނޫނެވެ. ލުއި ހިނިތުންވުމެއް ވެރިވީ ހަނާގެ އެ ލޯބި ހިނިތުންވުން ހިތަށްވެރިވުމުންނެވެ. ……………..*ހޯ ޝައްކު ނުފިލާތި ނޭނގެޔޭ ހާލު ވާށެ ލޯބީގަ އެހީ….ހޯދެނީ ސާހިބާ….ހާލް ކިޔާދެމެ ފާރުތަށް ހެދޭ މޭގައި ނޭނގެނީ…..ނޭނގިހިތޭ ގެންދެވީމާ ލޯބިން..މިތުރާ… ނުނިދޭ… ހަނދުމަވަނީ….ހިތްކެނޑޭނޭހެ ތާކުދާ ކޮންމެ ލިޔެވިފައިވެޔެ ތިނަން….ހައިރާންވެޔޭ ހައިރާންވެޔޭ….ވާލޯބި ނޭނގެންޏާ ހިތްނަގައިގެން ބަލާށޭ އަމޭ…………… އެލަވައިންވެސް އެކިޔަނީ ހަމަ އެހިތުގެ ހާލަތެވެ. މިހެން ހިތަށް ބާރުފޯރުވޭނީ ކިތަށް ދުވަހަކުބާއޭ އަހުނަފްގެ ހިތާ ހިތާ ސުވާލުކޮށްލެވުނެވެ.\nކުޑަދޮރުކައިރީ ވާރެއަށް އަތްދއްކޮށްގެން ހުރި ހަނާ ހުރީ ނައިޓީލައިގެން ނިދަން ތައްޔާރުވެގެންނެވެ. މާދަމައަކީ އޮފީހުގެ ފުރަތަމަ ދުވަހެވެ. “އޯހ…”އެއްޗެއް ހަނދާންވެގެން ކަހަލަ ގޮތަކަށް ގޮސް ހަނާ ފޯނުނެގިއެވެ. އަދި އަހުނަފަށް މެސެޖް ކޮށްލިއެވެ. ފޯން ވައިބްރޭޓް ވުމުން އަހުނަފް ފޯންނަގައި ބަލާލިއެވެ. “ސޮރީ ޓު އާސްކް… ވަޓް ޓައިމް ޝުޑް އައި ހެވް ޓު ގޯ ސަރ…؟” އެހެން އަހާލަމުން ‘ސަރ’ ޖަހައިފައިވުމުން އަހުނަފަށް ކުޑަކޮށް ހެވުނެވެ. ނަމަވެސް ވަގުތުން ރިޕްލައި ކޮށްލިއެވެ. “ޑިއަރ ސެކެޓްރީ.. ޔުރ ޓައިމް އިޒް 7.45” އަހުނަފް އެގަޑި ބުނީ އެގަޑިއަކީ އަހުނަފް އޮފީހަށް ދާގަޑި ކަމަށް ވުމުންނެވެ. ހަނާ އަށް ނޭވާ ދޫކޮށްލެވުނީ އަހްނަފް ގެ ރިޕްލައި އައުމުންނެވެ. ފޯން ބޭއްވިތަނުން އަނެއްކާވެސް ވައިބްރޭޓް ވެއްޖެއެވެ. “އައި ވިލް ޕިކް ޔޫ..އެޓް 7.30 ގުޑްނައިޓް…” މިހެން އިނުމުން ހަނާއަށް ފުންމައިގަނެވުނެވެ. އަދި އަވަސް އަވަހަށް އޯކޭ ޖަހަމުން އެނދަށް އެރިއެވެ. އަހުނަފް ގެ އެގާތްކަމަށް އޯކޭ ޖެހެވުމުން އެކަމާ ވިސްނަން އޮތް ހަނާގެ ލޮލަށް ނިދި ޖަމާވެ ލޯމެރިގެންދިޔައީ ހިނދުކޮޅެއްގެ ތެރޭގައެވެ.\nގަދަނިދީގައި އޮތް ރީމާ ސިއްސައިގެން ގޮސް ހޭލެވުނީ ދޮރު ލައްޕާލިއަޑަށެވެ. ބޮލުގައި ކުޑަ ރިހުމެއް ހުއްޓެވެ. ރޭގައި ކަންތަށް ހިނގިގޮތް ރަނގަޅަށް އެނގި ހާމަވެއްޖެއެވެ. ރީމާ އެތަނަށް ގެންނާނީ ޔަޒިން ކަމާމެދު ޝައްކެއް ނުކުރެއެވެ. ނޭފަތުގައި ޖެހުނު ކޮފީގެ މީރުވަސް ޖެހުމުންވެސް ރީމާ އިށީނީއެވެ. އޭނާ ޔަޒިން އަށް ޝުކުރު އަދާކުރަން ޖެހޭނެއެވެ. ޔަޒިން އޭނާ ސަލާމަތްކޮށް ނުދިންނަމަ އޭނާގެ ދުވަސްދިޔައީހެވެ. ފިކުރުތަކުން ބަރުވެފައިވާ ބޮލާއެކީ ފާހާނަޔަށް ވަދެ ފްރެޝް ވެލައިގެން ނުކުމެ ކޮފީމަގު ނެގިއެވެ. ކޮޓަރީގެ ބެލްކަންޏަށް ނުކުތް ރީމާގެ ލޮލުގައި އަޅައިގަތީ ދުވަންގޮސްފައި އައި ޔަޒިންއެވެ. ވަރުބަލިވެފައިވާ އެމޫނުން ދާތިކިތަށް ފައިބަފައިބައި ހުއްޓެވެ. ފަން އިސްތަށިކޮޅެއް ނިތްކުރިއަށް ބޮސްދެމުންދިޔައެވެ. ކަންފތުގައި ހެޑްސެޓްއަޅުވައިފައިވީއިރު އެއްއަތުން ފެންފުޅިއެއްވެސް ހިފާލައިފައިވިއެވެ. ޔަޒިން ރީމާފެނުމުން ރީމާއަށް ލުއި ހިނިތުންވުމެއް ވެރިކޮށްލިއެވެ. ރީމާގެ ހިތަށް އެރިއެވެ. ޔަޒިންގެ ހަޔާތަށް އަންނާނީ ވަރަށް ނަސީބުގަދަ ކުއްޖެކެވެ. އެކަހަލަ ވިސްނުންތެރި ޒުވާނުން މިޒަމާނުގައި މަދުވާނެވެ. އެކަހަލަ މީހުންގެ ލޯބި ލިބުމަކީ އެއްގަމުން މާވަހަރެއް ލިބުން ކަހަލަކަމެކެވެ.\nރީމާ ބޭރަށް ނުކުތެވެ. ބަގީޗާތެރޭގައި އިން ކުޑަ މޭޒުގައި ޖައްސާލައިގެން އިން ޔަޒިން ކައިރިއަށް ގޮސް ރީމާ މަޑުމަޑުން ވާހަކަ ދައްކަންފެށިއެވެ. “އަހަރެންނާ ހެދި އުނދަގުލެއްވެފައި ވާނަމަ ސޮރީ އިނގޭ….” “ހެހެހެ… ރީ އާ ހެދި..ސޮރީ ރީމާއާ ހެދި އުނދަގުލެއްވާނެތަ؟ އިށީނދެބަލަ… ” ގޮނޑިއެއް ދައްކަމުން ޔަޒިން އިޝާރާތް ކޮށްލިއެވެ. “ނޫން އެހެންނެއް ނޫން.. ރޭގަ އަހަރެންގެ ފުރާނަ ސަލާމަތް ކޮށްދިނީތީ ވަރަށް ބޮޑަށް ތޭންކްސް…..” މިއަދު ރީމާގެ މޫނުން ތާޒާކަމެއް ފެންނަން ހުއްޓެވެ. “އޯކޭ..އަހަރެން އެދޭ އެދުމަކަށް ޔެސް ބުނަންވާނެ އެހެންނޫނީ ތެންކްސް ވެސް ސޮރީއެއްވެސް ގަބޫލެއް ނުކުރާނަން…” ޔަޒިން އޭނާގެ މެއަށް ފިނިފެންއެއްޗެއް އޮއްސާލިފަދައެވެ. ދެލޯ ބޮޑުކޮށްލަމުން ރީމާ ކޮންކަމެއްހޭ އަހައިލިއެވެ. “މިއަދު އަހަންނާ އެއްކޮށް ރައިޑަކަށް ދާންވާނެ…..ކާރުގަ….” “އެކަމް….” “އެކަމް އެއް ނޫން ޔެސް އޯ ނޯ..” ހަނާގެ ޖުމްލަ ފުރިހަމަ ނުވަނީސް ޔަޒިން ބުނެލިއެވެ. “އަހަ…” “އިނގެޔޭ ތި ހުރިހައި ކަމެއްވެސް ޕްލީސް…” އަޔާޒު އެހެން އެބުނީ ރީމާ ބުނަން އުޅުން ޖުމްލަ އެނގިގެންކަހަލައެވެ. “އޯކޭ.. ވެން؟” “އިވްނިން އެޓް 4…އޯކޭވާނެއްނު…” ރީމާ ބޯޖަހާލިއެވެ. ހިތާ ދެކޮޅަށް ނަމަވެސް އޭނާވެސް އެއީ އިންސާނެކެވެ. ހިތްހަމަ ޖައްސާލަން ބޭނުންވާނެކަން ގައިމެވެ.\nގޭތެރެއިން ނުކުތް އަހުނަފް ރީމާފެނުމުން އަވަސް އަވަހަށް ގެއަށް ދާން އަންނާށޭ ބުންޏެވެ. ހީވާގޮތުން މިއަދު އޭނާ ގަޑި ޖެހުނީއެވެ.އާނއެކެވެ. 8.00ޖެހީއެވެ. ހަނާ މިހާރު ލަސްވެގެން ނުދާކަމެއްވެސް ނޭނގެއެވެ. ރީމާ އަހުނަފާއެކު ދާން ބޭނުން ކަމުގައި ބުނެލިއެވެ. ނަމަވެސް ކާރަށް އަރަން ދެކޮޅު ހެދިއެވެ. އަހޫ ދާށޭ ބުނަމުން ރީމާ ހިނގައިފައި ގެއަށްދާން ދިޔައެވެ. އަހުނަފް އެގޭ ދޮށަށް ދިޔައިރު ހީވިގޮތަށް ހަނާ ގޮއްސިއެވެ. ބާރު ސްޕީޑްގައިގޮސް އޮފީހަށް ވަން އަހުނަފަށް ހުރިހައި އަންހެން ކުދިންގެ ސަމާލުކަން ހުއްޓުނެވެ. “ގުޑް މޯރނިން ބޮސް..” އެކި މުވަށްޒަފުންގެ ހެނދުނުގެ ތަހުނިޔާތަކަށް ޖަވާބުދެމުން ގޮސް އޭނާގެ ކެބިންގެ ދޮރު ހުޅުވާލީ ފުދޭވަރަކަށް ބާރަށެވެ. ގަނޑުތަކެއް ނަގައިގެން ބަލަން ހުރި ހަނާ ސިއްސައިގެން ގޮސް އަތުގައި ހުރި ގަނޑުތަށް ވިއްސާލެވުނެވެ. ގަނޑުތަކުގެ ތެރެއިން އިޝާމަށް ހަނާއަށް ބަލަށް ހުރެވުނީ އާޝޯޚުވެވިފައެވެ. ހާސް ވެގެން ހަނާ ހުރީ އެ އުދުހެމުންދިޔަ ގަނޑުތަށް ހޮވާށެވެ. ………………*ބުނަން ނުކެރިފައި ހުންނަހެން ހީވަނީ…މާލަދުން ކައިރިވާތަން ބަލަން ހުރެވުނޭ…..ދުރަށް ނުދެވިފައި ހުއްޓިގެން ހުރެވުނޭ…..ވާގޮތެއް ނޭނގިފައި ބީހިލަން އެދެވުނޭ…..ކައިރިން ހިނގައިފައިދާތީ ހިތްފުރެންދެން ބަލާހިތްވަނީ….ލޯބިން ތިހިނިތުންވެލާތީ….ސިއްރު ސިއްރުން ގޮވާހިވަނީ އޭ މަލާ…..ހިތަށް ކެތްނުވޭ ފެނިލުމުން ތިޔަގޮމާ……މާލަދުން ކައިރިވާތަން ބަލަން ހުރެވުނޭ….ސިއްރުން ބަލާ ހީހަދާތީ…ސޫރަ ޗާލޫވުމުން ހުރެވުނީ…ޔާރާ މުތެއްބާ ތިބާއީ….އެންމެ ބޭނުން މަގޭ ހިތްކިޔާ އިންތިހާ……. އިށީންދެ ހަނާއާ އެކީ ކަރުދާސްތަށް ހޮވަން އިން އަހުނަފް ހަނާގެ މޫނަށް ގެއްލިފައި އިނެވެ. ހޭވެރިކަންވީ ހަނާ އެ މޫނުމަތީގައި ދެތިންފަހަރު ފުށްޓަކި ޖަހާލުމުންނެވެ. މިވަނީ ކީއްބާއޭ ހިތަށް އަރަމުން އަހުނަފް އަވަސް އަވަހަށް ގޮސް އޭނާގެ ބޮޑު ގޮނޑީގައި އިށީނދެ މަޢާފަށް އެދުނީ ލަސްވުމުންނެވެ. “އެއީ މައްސަލައެއް ނޫން މިތާ ބޮޑުމީހާއަށް އާދެވިދާނެ އެމީހަކު ބޭނުން އިރަކު…” ހަނާ ވާހަކަދެއްކިއެވެ. ހަގީގަތުގައިވެސް އެ މަޑުމައިތިރި ބަސްމޮށުންތެރިކަން ހަނާ އާދަކުރީ ކިހިނެތްބާއެވެ.\nކުރިއަށް އޮތް މީޓިން އަށް ތައްޔާރުވާން އަހުނަފް ހަނާއަށް އޯޑަރުދިނެވެ. މީޓިން ރޫމް ތައްޔާރުކުރުމަށް މަސައްކަތު މީހަކު ގޮވައިގެން ހަނާ އަވަސް ކުރަމުން ދިޔައީ ގަޑިކުޑަތަންވަމުން އަންނާތީއެވެ. 11.30ގައި މީޓިން ފެށޭނެއެވެ. ހަނާގެ ދަށުން މަސައްކަތްކުރާ މުނާޒު ހުރިހައި ޑޮކިއުމަންޓެއް ހިފައިގެން އައިސް ހަނާއާ ހަވާލު ކުރިއެވެ. މީޓިންގްރޫމް އެންމެ ފުރިހަމަކޮށް ނިމިއްޖެއެވެ. ހަނާގެ ފުރަތަމަ އެހެނަސް ބިޒީ ދުވަހެކޭ އޭނާ ހިތަށް އެރިއެވެ.\nހަމަޖެހިފައިވި ގަޑިއަށް މީހުންތަށް އެއްވެ މީޓިން ފެށިގެންދިޔައެވެ. އަހުނަފްގެ ކައިރީ އިން ހަނާގެ ސަމާލުކަން ހުރީ އަހުނަފްގެ ވާހަކައަށެވެ. ނަމަވެސް އިރުއިރުކޮޅާ އަހުނަފްގެ ނަޒަރު ހަނާގެ މޫނަށް ހުއްޓޭކަން އޭނާއަށް ފާހަނގަ ކުރެވުނެވެ. “ދެން މީގެ އެޑިޓެޑް ވީޑިއޯ ކިޔައިދޭނީ އަޅުގަނޑުގެ ސެކެޓްރީ ހަނާ….ހަނާ….” ނިންމާލަމުން ހަނާއަށް އަހުނަފް އިޝާރާތް ކުރިއެވެ. ވެރިން ކަންކަމަށް ގާބިލްތޯ މުވަށްޒަފުން ޗެކްކުރާނީ މިފަދަ ގޮތަކަށެވެ. ހަނާ ތެދުވެ ޕެންޑްރައިވް ލެޕަށް ޖަހައި ވީޑިއޯ އަޅުވަމުން ވާހަކަދައްކަން ފެށިއެވެ. ހަނާގެ މޫނަށް ގެއްލިފައި އިން އަހުނަފް އިނީ ހައިރާންވެ އަންތަރީސް ވެފައެވެ. ޔަގީނެވެ. ހަނާ އެކަނިވެސް މި ބޮޑުކޮމްޕެނީ ހިފަހައްޓަފާނެވެ. ލުއި ހިނިތުންވުމެއް ގެނުވަމުން ހަނާ އެ ހުރިހައި ވާހަކައެއް ދައްކައި ނިންމިއެވެ. ހުރިހައި އެންމެންގެ ތައުރީފް ހަނާއަށް އޮހިގެންދިޔައެވެ. އަހުނަފް ވެސް ގުޑް ވޯރކް އޭ ބުނެ ހީލިއެވެ. ހަނާގެ ލަދުރަކި ހިނިތުންވުން ފުރަތަމަފަހަރަށް އަހުނަފަށް ފެނިގެންދިޔައެވެ.\nގަޑިން މެންދުރުން އިރުތިރިވެ 3.00 ޖެހީއެވެ. ގަޑިއަށް ބަލަމުން ކޮޓަރިތެރޭ ދެކޮޅަށް ހިނގާލަ ހިނގާލަހުރި ރީމާ ވަރުބައްޔެއް ވެސް ނުވާފަދައެވެ. ގަޑި މިއޮށް ކުޑަތަންވަނީއެވެ. ހިތާދެކޮޅަށް އެއްވެސް ކަމެއް ކުރުމުގެ ބާރު އިންސާނާއަށް ލިބެނީ މަދު ފަހަރެއްގައެވެ. ރީމާ ވިސްނަމުންދިޔައީ ހަދާނެ ގޮތަކާމެދުގައެވެ. ބަލިވިކަމަށް ހަދައިފިއްޔާ ޖެހޭނީ ގޭގައި އޮންނާށެވެ. އަޔާ ކައިރިއަކަށް ނުދެވޭނެއެވެ. ހަތިޔާރު ބަހަށްޓަމުން ރީމާވަނީ ފެންވަރާށެވެ. ފެންވަރއިގެން ނުކުމެ ދުވަސްތަކެއްވަންދެން ނުހުޅުވައި ހުރި އަލަމާރީގެ އެބައި ހުޅުވާލިއެވެ. އަލަމާރިން ފިޔާތޮށިކުލައިގެ ކަކުލަށްވުރެ ތިރިއަށް ހުރި ގަމީހެއް ނެގިއެވެ. ނަމަވެސް އޭގައި އަޅުވައިފައި އިން ސްކާފް އަނބުރާ އަލަމާރިތެރެއަށްލިއެވެ. އިސްތިރި ކުރަން ހުރީވެސް ޙިޔާލެއްގައެވެ. ގެއްލިފައެވެ. ކުލަހެދުމެއް ރީމާ ލާން މިއުޅެނީ ދެއަހަރުކޮށްފައޭ ބުންޏަސް ދޮގަކަށްނުވާނެއެވެ. ރީތިވެގެން ރީމާ ކަޅު ޖީންސްއެއްލައި ފައިކުރިއޮޅައިލިއެވެ. އެ ގަމީސް ލުމުން އެހެންކަހަލަ އިހުސާސެއް ކުރެވިގެން ދިޔައެވެ. ބޮލަށް ހުޅިއެއް ޖަހައިލިއެވެ. އެވަގުތު އެކޮޓަރިއަށް ވަން ފާތުމައަށް ރީތިވާން ލޯގަނޑުކައިރީ ހުރި ރީމާ ފެނުނެވެ. ފަހަތުންގޮސް ކައިރީ ހުއްޓިފައި ދިމާކޮށްލިއެވެ. “ކޮންކަމެއް ކޮންކަމެއް؟” ރީމާ އިސްޖަހައިލަމުން ހިނިތުންވެލިއެވެ. ވޭނީ ހިނިތުންވުމެކެވެ.\nއެ ހިނިތުންވުމެއްގެ ފަހަތުގައި އޭނާގެ ނާޒުކު ހިތް ރޯލަރޯލަ ހުރި ހިނިތުންވުމެކެވެ. މޭކަޕްގެ ތަންފުކެއްވެސް ފެންނަން ނެތުމުން މީގެ ދެއަހަރުކުރީގެ ރީމާ ފެނުންހެން ފާތުމައަށް ހީވިއެވެ. ޔަޒިން ސިޓިންގްރޫމްގައި އިންތިޒާރުކުރަމުން ދާކަން ފާތުމަ ބުނެލިއެވެ. ރީމާ ހިނިތުންވެލަމުން ނުކުމެގެން ދިޔައެވެ. ރީތިވާމޭޒުގައި ލެނގިލައިގެން ހުރި ފާތުމަ ހިތާހިތާ ރީމާއަށް އުފާވެރި ޙަޔާތަކަށް އެދި ދުޢާ ކުރެވުނު އަދަދެއްވެސް ނޭނގެއެވެ. ކައުޗްގައި އިން ޔަޒިންގެ ނޭފަތުގައި މަޑު މަޑު އަންހެން ސެންޓެއްގެވަސް ޖެހުމުން އިސް އުފުލައި ބަލާލިއެވެ. ކައިރިއަށް އައިސް ހުއްޓުން ރީމާފެނި އެސްފިޔަ ޖަހަން އުނދަގޫވިއެވެ. ގުދުރަތުން އެހައިރީތި ސިފައެއް ދެއްވާފައިވީނަމަވެސް ރީމާ އެވަރަށް މޭކަޕްކުރަނީ ކީއްވެބާއެވެ…؟ އެރީތި ސިފަ ފޮރުވަނީ ކާކަށްބާއެވެ..؟ މީހަމަ ރީމާބާއެވެ..؟ ދިރުމެއް ނެތް އެމޫނު އުޖާލައިވެފައިވިއެވެ. އެ ފެހިލޯ އެއީ އަސްލުބާއެވެ..؟ “އިޓްސް ފޯޜ ނައު….” ޔަޒިންގެ ނަޒަރުން ސަލާމަތްވާން ބޭނުންވެފައި ހުރި ރީމާ އެދުނެވެ. “ޔަހް ލެޓްސް ގޯ…..” ތެދުވެގެން ހިނގައިގަތުމުން ޔަޒިންގެ ފަހަތުން ރީމާވެސް ހިނގައިގަތެވެ. ރީމާ ގަދަކަމުން ކާރަށް އެރިއެވެ. އެރެއަށްފަހު ފުރަތަމަފަހަރަށް ކާރަކަށް ރީމާ އެރި މީ ފުރަތަމަފަހަރެވެ.\nThanks Icy ?\nrangalhu kuran beynun kanthathah bunedhehchey eyrah dhw improve vaanee?\nvvvv rythi waitin4the next part\nthanks .. mendhuru fahu dhn inshallah…?\nWow v reeti. I love this story?❤?\nWow v rythi mibaives.. Kihinehbaa dhw vaani dhen.. V rythi kuriah thi gendhaagoeh.. Hama v v interesting mi story\nDhn vaaaneee…next part ga vaane goih?lets see dhw vaanegoih.. even thoo vs visnanee mi vaane goih dhn btw thanks for the support…dear?\nMibaiga kudakoh liyumuga mistakes thah eba ulhe dhw.. Dhen annanbaiga rangalhu kohladhehchey igey.. Eyrah adhi v furihama vaane\nVarah furihama story eh!???????????????\nWow… Awesome ??????… Maasha Allah mi part varah varah varah reethi… I’m loving this story very much ❤❤❤❤❤… Sifakurunthah varah reethi ingey thuhoo… Mi part ga eba huri typing mistakes… Next part ga ekan kan ragalhu kohlyma varah furihama vaane… Mihaaru shifoo ah mi story ah varah inthizaaru kurevey… I love it ????… Curiously waiting for the next…\nThanks sana n shann .. yeah mistakes ah varah try kuran ehba inshallah dhn adhi varah bodah check kuraanan..?\nHey! Kobaa next part?\nމިހިތުގެ ލޯތްބޭ ތީ 19\nލޯބި April 13, 2016\nމާފެއް ނުކުރާނަން ހެއްޔެވެ؟5


ގިނަ އަދަދެއްގެ މީހުންނާއިއެކު އިދިކޮޅުގެ ޖަލްސާ ނިންމާލައިފި | Sandhaanu\nގިނަ އަދަދެއްގެ މީހުންނާއިއެކު އިދިކޮޅުގެ ޖަލްސާ ނިންމާލައިފި\nއިދިކޮޅު ކޯލިޝަން، ޕްރޮގްރެސިވް ކޮންގްރެސް ކޯލިޝަނުން އިންތިޒާމު ކޮށްގެން ރޭ ބޭއްވި “ވިސްނާ” ޖަލްސާގައި ގިނަ ބަޔަކު ބައިވެރިވެ، އެޖަލްސާ ނިންމާލައިފިއެވެ. މިޖަލްސާއަކީ ލިބިގެން ދިޔަ ލުއިތަކާއިއެކު ކަމާބެހޭ ފަރާތްތަކުގެ ހުއްދަ ލިބިގެން ބޭއްވި ޖަލްސާއެކެވެ.\nމިޖަލްސާގައި އިދިކޮޅު ކޯލިޝަންގެ ގިނަ ލީޑަރުންތަކެއް ވަނީ ވާހަކަ ދައްކައިފައެވެ. މިގޮތުން މަސްވެރިންނާއި ރިސޯޓް މުވައްޒަފުންގެ އުދާސްތަކާއި، އެނޫންވެސް މިހާރު ޤައުމަށް ދިމާވެފައިވާ ބޮޑެތި މައްސަލަތަކުގެ އަޑު މި ޖަލްސާގައި އުފުލާފައި ވެއެވެ. މީގެ އިތުރުން މިޖަލްސާގައިވެސް ރައީސް ޔާމީން މިނިވަން ކުރަން ގޮވާލައިފާ ވެއެވެ.\nމިޖަލްސާ ފާހަަގަވެގެން ދިޔައީ ގިނަބަޔަކު އުއްމީދުކުރި ވަރަށް ވުރެން ގިނަ ބަޔަކު ބައިވެރިވީ ޖަލްސާއެކެވެ. ފަހަކަށް އައިސް މަސްވެރިންވެސް ދަނީ އެކި ސަރަހައްދުތަކުގައި، އިހުތިޖާޖުކޮށް އަޑު އުފުލަމުންނެވެ.


Kulhudhuffushi Airport alhaa sarahahdhugai huri gethah5dhuvas thereygai huskuran angaifi | Mihaaru\nޚަބަރު / ކުޅުދުއްފުށި އެއާޕޯޓް\nކުޅުދުއްފުށީ އެއާޕޯޓު އަޅާ ސަރަހައްދުގައި ހުރި ގެތައް ފަސް ދުވަސް ތެރޭގައި ހުސްކުރަން އަންގައިފި\nކުޅުދުއްފުށީގައި އެއާޕޯޓް އެޅުމަށް ހިއްކި ބިން ހަރުކުރުމުގެ މަސައްކަތް ކުރަނީ-- ފޮޓޯ: ކުޅުދުއްފުށީ އޮންލައިން\n03 ސެޕްޓެމްބަރ 2018 - 12:10\nހދ. ކުޅުދުއްފުށީ އެއާޕޯޓު ހަދާ ސަރަހައްދުގައި ހުރި ގެތައް، ފަސް ދުވަސް ތެރޭގައި ހުސްކުރަން ރީޖަނަލް އެއާޕޯޓްސް އިން އިއްޔެ އަންގައިފި އެވެ.\nއެއާޕޯޓު ހެދުމަށްޓަކައި ކުޅުދުއްފުށީގެ މޫދުން ހަ ހެކްޓަރު އަދި ކުޅިން ނުވަ ހެކްޓަރުގެ ބިން ހިއްކާފައިވާއިރު، ރަންވޭ އަޅައި ޓާމިނަލްގެ މަސައްކަތް ފެށެން އޮތީ އެ ސަރަހައްދުގައި ހުރި 18 ގެއެއް ހުސްކޮށްގެންނެވެ. އެ ގެތަކުގެ ބަދަލުގައި އާ ގެތަކެއް އިމާރާތް ކުރުމަށް ކުޅުދުއްފުށިން ބިމާއި ފައިސާ ދޭން ސަރުކާރުން ނިންމާފައިވީ ނަމަވެސް ބަދަލުގެ ގޮތުގައި ދިނުމަށް ބުނާ އަގާ މެދު ބައެއް ގެތަކުގެ ވެރިން ހިތްހަމައެއް ނުޖެހެ އެވެ.\nހުސްކުރަން އެންގި 18 ގޭގެ ތެރެއިން މީހުން ދިރިއުޅެނީ 12 ގެ އެއްގަ އެވެ.\nއޭގެ ތެރެއިން، ޑޭޒީވިލާ އިން ވާހަކަ ދެއްކި އަލީ އިސްމާއިލް ބުނީ ފަސް ދުވަސް ތެރޭގައި ގެތައް ހުސްކުރަން އަންގާފައިވާއިރު، ބަދަލެއް ވެސް އަދި ކުއްޔެއް ވެސް ނުލިބޭ ކަމަށެވެ. އެހެންވެ، އޭނާ ދިރިއުޅޭ ގެ ހުސްކުރެވެން ނެތް ކަމަށް އަލީ ބުންޏެވެ.\n"އެގޮތަށް ބަދަލެއް ވެސް ކުއްޔެއް ވެސް ނުދީ ބަދަލެއް ނުވެވޭނެ. ބައެއް މީހުން ގެ ހުސްކުރަން ފަށައިފި. އެކަމަކު އަޅުގަނޑުގެ ގެ ހުސްކުރަންޏާ އެކަން ކުރާނީ ކޯޓުން އަމުރެއް ކުރީމާ ފުލުހުން އައީމަ،" މީގެ ފަސް ވަރަކަށް އަހަރު ކުރިން އިމާރާތް ކުރި ހަތަރު ކޮޓަރީގެ ގޭގައި، 10 މީހުންނާ އެކު ދިރިއުޅެމުން އަންނަ އަލީ ބުންޏެވެ.\nއޭނާގެ ގެއަށް ބަދަލެއްގެ ގޮތުގައި ސަރުކާރުން ދޭން ބުނެފައި ވަނީ 851،000ރ. އެވެ. އޭގެ އިތުރުން ކުލީގެ ގޮތުގައި އަށް މަސް ވަންދެން 10،000ރ. އަށް ވުރެ ބޮޑު ނޫން އަދަދެއް ދޭނެ ކަމަށް ބުނެފައިވާ ކަމަށް ވެސް ބުންޏެވެ.\nއެކަމަކު ރީޖަނަލް އެއާޕޯޓްސް ކުންފުނީގެ ޑިރެކްޓަ ޖެނެރަލް ސާމީ އަގީލް މިއަދު ވިދާޅުވީ، ހުސްކުރަންޖެހޭ ގެތަކާ ހުޅޭ ޝަރީއަތުގެ މަރުހަލާ މިދިޔަ ހަފުތާގައި ނިމިފައިވާ ކަމަށެވެ. އަދި ބަދަލުގެ ގޮތުގައި ދޭން ހަމަޖައްސާ ފައިސާ ފިނޭންސް މިނިސްޓްރީން ކުޅުދުއްފުށީ ކޯޓަށް މިއަދު ފޮނުވާނެ ކަން އަންގާފައިވާ ކަމަށް ވެސް ސާމީ ވިދާޅުވި އެވެ.\n"ވަރަށް ސުލްހަވެރިކަމާ އެކު ގެތައް ހުސްކުރުމުގެ ކަންތައް ކުރަމުން އަންނަނީ،" ސާމީ ވިދާޅުވި އެވެ.\nކުޅުދުއްފުށީގައި އެއާޕޯޓެއް ހެދުމަކީ ރައީސް އަބްދުﷲ ޔާމީން 2013 ވަނަ އަހަރުގެ ރިޔާސީ އިންތިޚާބުގައި ވެވަޑައިގެންނެވި ވައުދެކެވެ.\nމިދިޔަ މަހު ކުޅުދުއްފުއްޓަށް ކުރެއްވި ދަތުރުފުޅުގައި، އެ ރަށުގެ ރައްޔިތުންނާ ބައްދަލުކުރައްވައި ރައީސް ޔާމީން ވިދާޅުވެފައި ވަނީ މި މަހުގެ 23 ގައި ބާއްވާ ރިޔާސީ އިންތިޚާބުގެ ކުރިން ކުޅުދުއްފުށީ އެއާޕޯޓުގެ މަސައްކަތް ނިމޭނެ ކަމަށެވެ.\n"އިރާދަކުރެއްވިއްޔާ މި ރަށުގައި އެއާޕޯޓުގެ މަސައްކަތް ދާދި އަވަހަށް ނިމިގެން ދާނެ. އަދި އިރާދަކުރެވިއްޔާ އަޅުގަނޑުމެން އުންމީދު ކުރަނީ ސެޕްޓެމްބަރު މަހުގެ 23 ގައި މި ނަގާ ވޯޓުގައި ކުޅުދުއްފުށިން މާލޭގައި ތިއްބެވި ބޭފުޅުން މި ރަށަށް ވަޑައިގެން ވޯޓް ލައްވާނީ ހަގީގަތުގައި ވެސް މަތިންދާ ބޯޓުގައި ވަޑައިގެންނޭ،" މިދިޔަ މަހުގެ 22 ވަނަ ދުވަހުގެ ރޭ ކުޅުދުއްފުށީ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅުގައި ރައީސް ޔާމީން ވިދާޅުވެފައިވެ އެވެ.\n"އެ ވަރަށް މަސައްކަތް ކުރެވޭތޯ އުންމީދު މިކުރަނީ."\nތިމާވެށި ހދ. ކުޅުދުއްފުށި ސަރަހައްދީ އެއާޕޯޓްތައް ކުޅުދުއްފުށި އެއާޕޯޓް\n26 ކޮމެންޓް, 62 ރިއެކްޝަންސް\nގެޣެތަކުގެ ބަދަލުގެ މައްސަލަދަނީ ވަރަށް ރަނގަޅަށް. ޢެއަރޕޯޓިކީ ކުޅުދުއްފުށީ ރައްޔިތުންގެ ވިންދު. މިކަމަށް ހުރަސްއަޅަންނޫޅޭ\nތިކަން ކުރަންވީ ސިންގަޕޫރުގެ ލީކުއަންޔޫ ހެދިހެން ސިފައިން ފޮނުވާ ގަދަކަމުން. ގައުމެއް ތަރައްގީ ކުރާނެ ގޮތެއް ކޮންމެ ރައްޔިތަކަށް ނޭގޭނެ. އެކަން ކުރެވޭނީ ފިސާރި ވިޝަނަރީ ލީޑަރަކަށް ގަޓު ހުރެގެން.\nމާފިނޮޅުގަ އެއާފޯޓް އަޅާދޭނަމޭ ކިޔާގެން ހއ އަތޮޅުގެ ރަށްއިތުންނަށް ދެއްކީ ދަޅަ. ހޯރައެއް ނޫނޭ މަތިންދާބޯޓޭ ޖަންސާނީ ރިޔާސީއިންތިހާބުގެ ކުރިން. ވޯޓްން ބަދަލު ދޭނީ\nހަމަ ސީދާ ރައީސް ނަޝީދުގެ ސަބަބުން ތިކަން ތިގޮތަށް ތިދަނީ... ޔާމީނުގެ ވެރިކަމެއްގައި ތިޔާހެނެއް ނުވާނެއެވެ.\nރަށަށް އަންނަ ކުރިއެރުމާ ތަރައްގީ ވެސް މިއުޅޭ އެމްޑީޕީ ފިކުރުގެ މީހުން މިބޭނުންވަނީ ހުއްޓުވަން. ނޫނީ ހަމަ ނުޖެހުމަކަށް ދާން. އެއާޕޯޓަކީ މުޅި ރަށުގެ ތަރައްގީއާ ގުޅިފައިވާ ކަމެއް. އެކަމަށް މަގުފަހި ކުރުމަށްޓަކައި މުހިންމު ބޭނުކަމަކަށް ބަދަލުދޭގޮތަށް ގެ ނަގަން ޖެހުމަކީ މައްސަލައެއް ނޫން. ރައްޔިތުން އެދޭ ތަރައްގީ ހޯދުމަށް ގެ އެއް ނަގަަފަ ވެސް އެކަން ކުރަންޖެހޭ\nވަރިހަމައެއްނު ރަށުމީހުން ވަންނާނެ ގެއެއް ނެތަސް. ތަރައްގީ އަކީ ކޮންމެ6ފޫޓަކުން އެއާޕޯޓެއް އެޅުން\nޑެއިޒީވިލާ ޢަލީ އިސްމާއިލްއަކީ ރަތްލާޖެހި އެމްޑީޕީގެ އެކްޓިވިސްޓެއް. މިހާރުވެސް ވިސްނުން ތިހުރީ ހަމަނުޖެހުން އުފެދޭގޮތަށް، ތިޔަކަމުގެ ތެރެއަށް ފުލުހުންވައްދައި ސިޔާސީ ފޮޓޯއެއް ނެގުމަށް. އެހެންވީމާ ތިޔަކަމުގެ ތެދުދޮގު އެނގޭނީ ދެންތިބި ފަރާތްތަކުގެ ބަހެއް އިވިގެން.\nތީތެދެއް. ޢޭނާގެ ގޯތިއޮތީވެސް އެއަރޕޯޓާ ވަރަށް ދުރުގަ. ފުއްޕަންޏާ ދެރަވާނީ އޭނަޔަށް. ޢެގޯތި ނުނަގާވެސް އެއަރޕޯޓު ހުޅުވާ ޚިދުމަތްދޭން ފަށާނެ.\nސަހީމުވިޒިޓުގަ ބުނީ ކުޅުދުއްފުއްޓައް ދޭނީ އިސްލާމީމަރުކަޒެކޯ އަޅާނީ ރަށުމެދުގަޔޯ އެކަމައް ގެތަކެއްހުސްކުރާނަމޯ\nހުސްދޮގު ހަމައެކަނި މެއިލް އެއްކޮއްލީ އެމިހުން މެއިލްގަބޫލެއްނުކުރި، ދެފަރާތުގެދެމެދު ލިއުމުންއެއްބަސްވުމެއްނުވޭ ހަދަންވީގޮތެއްނޭގޭ\nމޑޕ ވެރިކަމަށް އައިސް ގެތަކުގެ ހަމަ އަގު ދޭނެ. މިވަގުތަށް ބަދަލުވެލާފައި އިބޫ ހޮވޭތޯ ބަލާ\nމޑޕ ތިއުޅެނީ ޖަރީމާއެއްހިންގަން.


Alhaalaane bayaku nethi magumathi vefaivaa faraaiythakah boahiyaavahikan hamajassaidheynan: Gender Minister | Jazeera\tއަޅާލާނެ ބަޔަކު ނެތި މަގުމަތިވެފައިވާ ފަރާތްތަކަށް ބޯހިޔާވަހިކަން ހަމަޖައްސައިދޭނަން: ޖެންޑަރ މިނިސްޓަރ - Jazeera\nއަޅާލާނެ ބަޔަކު ނެތި މަގުމަތިވެފައިވާ ފަރާތްތަކަށް ބޯހިޔާވަހިކަން ހަމަޖައްސައިދޭނަން: ޖެންޑަރ މިނިސްޓަރ\nމުޙައްމަދު އަފްޒަލް November 25, 2020 174 views0\nބޯހިޔާވަހިކަމެއް، އަޅާލާނެ ބަޔަކު ނެތި މަގުމަތިވެފައިވާ ފަރާތްތަކަށް ވަގުތީ ބޯހިޔާވަހިކަން ހަމަޖައްސައި ދޭނެކަމަށް މިނިސްޓަރ އޮފް ޖެންޑަރ އައިޝަތު މުހައްމަދު ދީދީ ވިދާޅުވެއްޖެއެވެ.\nއެކަމަނާ މިހެން ވިދާޅުވީ، އަޅާލާނެ ބަޔަކު ނެތި މަގުމަތީގައި ގިނަ ބަޔަކު ނިދާކަމުގެ ޝަކުވާ އެ މިނިސްޓްރީއަށް ލިބެމުންދިޔުމާ ގުޅިގެންނެވެ. އެގޮތުން، އޭޕްރީލް އިން ފެށިގެން އެ މިނިސްޓްރީއިން މަގުމަތިވެފައިވާ 500 މީހުންނަށް އެހީ ފޯރުކޮށްދީފައިވާނެކަމަށް މިނިސްޓަރ ފާހަގަކުރެއްވިއެވެ.\nއެގޮތުން، މަގުމަތިވެފައިވާ ފަރާތްތަކަށް ބޯހިޔާވަހިކަމުގެ އިތުރުން ކާބޯތަކެތިވެސް ފޯރުކޮށްދީފައިވާނެކަމަށް މިނިސްޓަރ ވިދާޅުވިއެވެ. އަދި ލޯކަލް ކައުންސިލްތަކާއި ގުޅިގެން އާއިލާތަކާއި ގުޅުވުއިދީފައިވާނެކަންވެސް މިނިސްޓަރ ފާހަގަކުރެއްވިއެވެ.\nކޮވިޑް-19ގެ ސަބަބުން ގިނަ ބަޔެއްގެ ވަޒީފާތައް ގެއްލި އާއިލާތައް ބިކަވެފައިވެއެވެ. އެކަމަށް ހައްލެއް ހޯދައި ދިނުމުގެ ގޮތުން ސަރުކާރުން ވަގުތީ ބޯހިޔާވަހިކަންވެސް ފޯރުކޮށްދީފައިވެއެވެ. މިނިސްޓަރ ވިދާޅުވީ ވަގުތީ ބޯހިޔާވަހިކަން ފޯރުކޮށްދިނުން ހުއްޓުނީ އޮގަސްޓް މަހުގެ ތެރޭގައިކަމަށެވެ. އެހެންނަމަވެސް، އަނެއްކާވެސް ވަގުތީ ބޯހިޔާވަހިކަން ހަމަޖެއްސުމުގެ މަސައްކަތް ހޯމް މިނިސްޓްރީއާ ގުޅިގެން އަންނަނީ ކުރަމުންނެވެ. މިނިސްޓަރ ވިދާޅުވީ މާރުކޭޓާއި މަގުމަތީގައި ނިދާ މީހުންނަށް ހައްލެއް ހޯދައިދޭނެކަމަށެވެ.\nމީގެ އިތުރުންވެސް، އެންސްޕާ މެދުވެރިކޮށް، ވަޒީފާ ގެއްލިފައިވާ އާއިލާތަކަށް މާލެ ނޫން އެހެން ހިސާބުތަކުގައި ވަޒަންވެރިވުމަށް އެހީތެރިކަން ފޯރުކޮށްދިނުމަށްވެސް މަސައްކަތްކުރަމުން އަންނަކަމަށް މިނިސްޓަރ ވިދާޅުވިއެވެ.\nކޮވިޑް-19ގެ ސަބަބުން ދިވެހިރާއްޖޭގެ އިގްތިސާދުވަނީ ވަރަށްބޮޑަށް ދަށަށްގޮސްފައެވެ. މީގެ ސަބަބުން މަގުމަތީގައާއި މިސްކިތް ތަކުގައި ނިދާ މީހުންގެ އަދަދު ދަނީ އިތުރުވަމުންނެވެ. މިކަމާ ގުޅިގެން މިސްކިތްތަކުގައި ނިދާ ކައިބޮއި ހަދާ މީހުންގެ މައްސަލައަށް ހައްލެއް ހޯދުމަށް ހޯމް މިނިސްޓަރު ވަނީ ހާއްސަ ކޮމިޓީއެއްވެސް އެކުލަވާލާފައެވެ. މި ކޮމިޓީގައި ހިމެނިވަޑައިގަންނަވަނީ ހޯމް މިނިސްޓްރީގެ އިތުރުން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއާއި، ނޭޝަނަލް ޑްރަގް އެޖެންސީއާއި، މޯލްޑިވްސް ޕޮލިސް ސަރވިސްއާއި، މާލޭ ސިޓީ ކައުންސިލެވެ.


Bangladesh balikoh anhen volley team kuriah | Mihaaru\n10 ނޮވެމްބަރ 2019 - 17:10\nރާއްޖޭން ވަނީ މި ފަހަރުގެ މުބާރާތުގައި ކުޅުނު ފުރަތަމަ މެޗުން އިއްޔެ ކިރްގިސްތާން އަތުން 3-2 ސެޓުން މޮޅުވެފަ އެވެ. މިއަދުގެ މެޗުން ސީދާ ތިން ސެޓުން މޮޅުވުމުން ރާއްޖެ އަށް ވަނީ ފަސް ޕޮއިންޓް ލިބިފަ އެވެ. މުބާރާތުގެ ފޯމެޓް ރޭވިފައި އޮތްގޮތުން ލީގު ބުރު ނިންމާލުމަށް ފަހު އެއް ވަނަ އާއި ދެ ވަނަ ކުޅޭނީ ފައިނަލެވެ. އަދި ބްރޯންޒް މެޑަލް މެޗުގައި ކުޅޭނީ ތިން ވަނަ އާއި ހަތަރު ވަނަ އެވެ.\nޑާކާގެ ޝަހީދު ސުރަވާރުދީ އިންޑޯ ސްޓޭޑިއަމްގައި މިއަދު ކުޅުނު މެޗުގައި ރާއްޖޭން ސެޓުތައް ގެންދިޔައީ 25-16، 27-25 އަދި 25-22 އިންނެވެ.\nއިއްޔެ ކިރްގިސްތާނާ ދެކޮޅަށް ކުޅުނު މެޗުގެ ކޮންފިޑެންސާ އެކު ރާއްޖޭން ފުރަތަމަ ސެޓުގައި ތަފާތު ދައްކައި ރަނގަޅު ލީޑެއް ނެގި އެވެ. ބަންގްލަދޭޝަށް އެއްވެސް ފުރުސަތެއް ނުދީ ރާއްޖޭން މޮޅު ކުޅުމެއް ދެއްކިއިރު، ރާއްޖޭގެ ހައްވާ ރާޝިދާ އާއި ޖޫޒާން ޒަރީރުގެ އިތުރުން އައިމިނަތު އަރީޝާ ވަނީ މޮޅު ކުޅުމެއް ދައްކައިފަ އެވެ. ރާއްޖޭން ފުރަތަމަ ސެޓު ގެންދިޔައީ 25-16 އިންނެވެ.\nމެޗުގެ ތެރެއަށް ވަދެގެން ބަންގްލަދޭޝް އިން ދެ ވަނަ ސެޓު ފަށައިގެން ލީޑުގައި އޮތެވެ. އެކަމަކު އެ ޓީމަށް ލީޑު ދެމެހެއްޓުނީ ރާއްޖޭގެ ކުޅުންތެރިންނަށް ހެދުނު ގޯސްތަކެއްގެ ސަބަބުންނެވެ. މުޅި ސެޓަށް ބަލާއިރު ވެސް އެ ކަހަލަ ގޮތަކަށް ދިޔަ ނަމަވެސް ސެޓުގެ ފަހުކޮޅުގައި ރާއްޖޭން ނިންމުންތައް ރަނގަޅުކުރި އެވެ. ތަޖުރިބާކާރު ކުޅުންތެރިޔާ އައިޝަތު ޝައްފަގެ ފަރާތުން ވެސް ރަނގަޅު ކުޅުމެއް ފެނުނުއިރު، ރާއްޖޭން ސެޓު ގެންދިޔައީ ވާދަވެރިކޮށް ދިއުމަށް ފަހު 27-25 އިންނެވެ.\nގައުމީ އަންހެން ޓީމުގެ ކޯޗު ބޭބެ (ކ) އާއި އެސިސްޓަންޓް ކޯޗު ފައިސަލް. -- ފޮޓޯ: ނިޝާން އަލީ/ މިހާރު\nފުރަތަމަ ދެ ސެޓު ލިބުމުން ރާއްޖޭން ތިން ވަނަ ސެޓަށް ނުކުތީ ވަރަށް ކޮންފިޑެންސާ އެކު އެވެ. އެ ހިތްވަރާ އެކު ނުކުމެ ރަނގަޅު ލީޑެއްގައި މުޅި ސެޓުގައި ވެސް ރާއްޖޭން އޮތެވެ. ޒުވާން ކުޅުންތެރިޔާ ޝަހާ ޝާމިން މި ސެޓުގައި ކުޅެން ނުކުތްއިރު، މެޗުގެ މޮޅު ކުޅުންތެރިޔަކަށް ހޮވުނު އަރީޝާ ވަނީ ތަފާތު ދައްކައިފަ އެވެ. ރާއްޖޭން މި ސެޓު 25-22 އިން ގެންގޮސް މެޗުން މޮޅުވި އެވެ.\nމުބާރާތުގައި ރާއްޖެ ކުޅޭ ތިން ވަނަ މެޗުގައި މާދަމާ ކުޅޭނީ އަފްގާނިސްތާނާ ދެކޮޅަށެވެ. އަދި ލީގު ބުރުގެ ފަހު މެޗުގައި ބުދަ ދުވަހު ބައްދަލުކުރާނީ ވަރުގަދަ ނޭޕާލާ ދެކޮޅަށެވެ.\nކޯޗު ބޭބެ؟؟ މީނަގެ ނަމެއްވެސް ނެތީތަ.


ޝިފްޒާން އަހްމަދު 1 ނޮވެމްބަރު 2019 13:46\nމިއަދު ހުކުރު ޚުޠުބާގައި ބުނެފައިވަނީ ކީރިތި ޤުރުއާނަކީ މާތްﷲގެ ކަލާމްފުޅު ކަމުގައާއި، އެފޮތަކީ މުޙައްމަދުގެފާނު މެދުވެރިކުރައްވައި ހިދާޔަތުގެ މަގަށް މަގުދެއްކެވުމަށް މާތްﷲ ބާވައިލެއްވި ފޮތް ކަމުގައެވެ. އަދި އެފޮތާ ގާތް ގުޅުމެއް އަޅުގަނޑުމެން ބާއްވަންޖެހޭ ކަމުގައާއި އަދި އެފޮތް އަޅުގަނޑުމެންގެ ދަރިންނަށް އުނގަންނައިދީ އެފޮތާ މެދު އެކުދިންގެ ހިތްތަކުގައި ލޯބި އަށަގެންނެވުމަކީ ވާޖިބެއް ކަމުގައިވެސް ޚުޠުބާގައި ފާހަގަކޮށްފައިވެއެވެ.\nއޭގެ އިތުރުން ކީރިތި ޤުރުއާނަކީ ބަލާޣާތްތެރިކަމާއި ފަޞާހާތްތެރިކަމުގައި މުޢުޖިޒާތެއް ކަމުގައި ޚުޠުބާގައި ފާހަގަކޮށްފައިވެއެވެ. އަދި ޖާހިލު ޒަމާނުގައި ޢަރަބިންގެ ތެރޭ ތިބި އެންމެ ކުޅަދާނަ ފަސާހާތްތެރިންނަށްވެސް އެޤުރުއާނާ އެއްގޮތް ފޮތެއް ގެނެވިފައިނުވާކަމާއި، އެކަމަށް މާތްﷲ ތަޙައްދީކުރައްވާފައިވާކަން ޚުޠުބާގައި ގެންނަވާފައިވެއެވެ. އަދި އެއާއެކު ކީރިތި ޤުރުއާނަކީ އެޤުރުއާނުގެ ކުރިން މާތްﷲ ބާވައިލެއްވި ފޮތްތައް ތެދުކުރާ އެފޮތްތަކަށް ބާރުދެނެވި ހެއްކެއް ކަންވެސް ކީރިތި ޤުރުއާނުގެ ދަލީލުތަކުގެ އަލީގައި ޚުޠުބާގައި ބަޔާންކޮށްދެއްވާފައިވެއެވެ.\nއަޅުގަނޑުމެން މުސްލިމުންގެ ޢަމަލީ ދިރިއުޅުން އެފޮތުގެ މައްޗަށް ބިނާކުރަންޖެހޭ ކަންވެސް ޚުޠުބާގައި ބަޔާންވެގެން އައެވެ. އަދި ޤުރުއާނަކީ މާއްދީ އަދި މާނަވީ ބަލިތަކަށް ލިބޭ ޝިފާއެއް ކަމުގައިވެސް ޚުޠުބާގައި އައިސްފައިވެއެވެ. ކީރިތި ޤުރުއާނާ ދުރަށް އުންމަތް ގޮސްފައިވާ ކަން ފާހަގަކޮށް އެޤުރުއާނަށް އަނބުރައި ރުޖޫޢަވުމުގެ މުހިއްމުކަން ޚުޠުބާގައި ފާހަގަކުރައްވާފައިވެއެވެ.\nއަދި ކީރިތި ޤުރުއާނަށް އިޙުތިރާމްކުރުމަކީ އީމާންތެރިކަމާ ގުޅިފައިވާ ކަމެއް ކަމުގައާއި އާޚިރަތަށް ބިރުވެތިވާމީހާ ޤުރުއާނަށް އިހާނެތިކޮށް ނުހިތާނެކަންވެސް ޚުޠުބާގައި ފާހަގަކޮށްފައިވެއެވެ. ޤުރުއާނުގެ އާޔަތްތަކާއި ލަފުޒުލް ޖަލާލާ ލިޔެފައިވާ ތަކެތި އުކައިލުމައި ނައްތައިލުމުގައި ބަލަންޖެހޭ ކަންކަން ޚުޠުބާގައި ސާފުކޮށް ބަޔާންކޮށްދީފައިވެއެވެ.\nއިސްލާމީ ފިކުރު ހުކުރު ޚުޠުބާ ކީރިތި ޤުރުއާން އިސްލާމީ ފިކުރު\nDecember 10, 2019 11:44:15\nދުނިޔޭގެ އިންސާނީ ޙައްޤުތަކުގެ ދުވަހުގައި ދެލީޑަރެއްގެ ތަފާތު ދެތަޞައްވުރު


މަޖިލިސް އިންތިހާބުގައި2ވޯޓުފޮށި އުނގޫފާރުގައި ބަހައްޓަނީ – Ungoofaaru\nބަނޑޭރިގަނޑު/ޙަބަރު/މަޖިލިސް އިންތިހާބުގައި2ވޯޓުފޮށި އުނގޫފާރުގައި ބަހައްޓަނީ\nކުރިއަށްއޮތް ރައްޔިތުންގެ މަޖިލިސް އިންތިހާބު 2019 ގެ ވޯޓުލުމަށް އުނގޫފާރުގައި2ވޯޓުފޮށި ބެހެއްޓުމާމެދު އިލެކްޝަން ކޮމިޝަނުން ވިސްނަމުން ދާކަމަށް މައުލޫމާތު ލިބިއްޖެއެވެ. މިއީ 2008 ވަނަ އަހަރުގެ ރިޔާސީ އިންތިހާބަށްފަހު އިންތިހާބެއްގައި އުނގޫފާރުގައި ވޯޓުލުމަށް ދެފޮށި ބަހައްޓާ ފުރަތަމަ ފަހަރެވެ.\nމައުލޫމާތު ލިބިފައިވާ ގޮތުން މިކަމަށް ބޭނުންވާ މައުލޫމާތު ފޯރުކޮށްދިނުމަށް އެދި އިލެކްޝަނުން މިހާރުވަނީ އުނގޫފާރު ކައުންސިލުގައި އެދިފައެވެ. އިލެކްޝަނުން އުނގޫފާރު ކައުންސިލުގައި އެދިފައިވަނީ އުނގޫފާރުގެ އާބާދީ ދެފޮށްޓަށް ބަހާލާނެ ގޮތަކާއި ވޯޓު ފޮށި ބަހައްޓާނެ ތަނެއްގެ މައުލޫމާތު 31 ޖެނުއަރީ 2019 ގެ ކުރިން ފޮނުވައި ދިނުމަށެވެ.\nއުނގޫފާރުގައި ވޯޓު ދިނުމުގެ ހައްޤު ލިބިގެންވާ އެގާރަސަތޭކައަށްވުރެ ގިނަ މީހުން މިއިންތިހާބުގައި ތިބޭނެއެވެ. އަދި އުނގޫފާރަކީ ކޮންމެ އިންތިހަބެއްގައިވެސް ރަށުންބޭރު ގިނަ އަދަދެއްގެ ބަޔަކު ވޯޓުލާ ރަޖިސްޓްރީ ކުރާރަށެކެވެ. ނިމި ދިޔަ ރިޔާސީ އިންތިހާބުގައިވެސް 200 އަށްވުރެ ގިނަ މީހުން ރަށުންބޭރުން އުނގޫފާރުގައި ވޯޓު ލުމަށް ރަޖިސްޓްރީ ކޮށްފައިވާކަން ފާހަގަ ކުރެވެއެވެ.\nމިގޮތައް2ފޮށްޓަށް ވޯޓުލާގޮތަށް ހަމަޖެހިއްޖެނަމަ މިކަންވެގެންދާނީ އުނގޫފާރުން ވޯޓުލާން ނިކުންނަ ގިނަބަޔަކަށް ލިބިގެންދާނެ ވަރަށްބޮޑު ލުއިފަސޭހައަށެވެ.


Kuriah oi haftha thakuge therey gai ithuru5case court ah fonuveyne: Assad\nއެސެޓް ރިކަވަރީ ކޮމިޝަނުގެ ރައީސް އަހުމަދު އައްސަދު\nކުރިއަށް އޮތް ހަފްތާތަކުގެ ތެރޭގައި އިތުރު5ކޭސް ކޯޓަށް ފޮނުވޭނެ: އައްސަދު\n23 ޖުލައި 2020 - 16:47:46\nމިހާރު ކުރަމުން ދަނީ 32 ކޭސްއެއްގެ މަސައްކަތް ކަމަށާއި އޭގެ ތެރެއިން މިހާރު ކޯޓަށް ހުށައަޅާފައިވާ ދެ ކޭހުގެ އިތުރުން އިތުރު ފަސް ކޭހެއް ކުރިއަށް އޮތް ހަފްތާތަކުގައި ކޯޓަށް ހުށައެޅޭނެ ކަމަށް އަންދާޒާ ކުރެވޭ ކަމަށް ކޮރަޕްޝަންގެ މައްސަލަތައް ތަހުގީގުކުރުމަށް އެކުލަވާލައިފައިވާ އެސެޓް ރިކަވަރީ ކޮމިޝަނުގެ ރައީސް އަހުމަދު އައްސަދު ވިދާޅުވެއްޖެ އެވެ.\nއައްސަދު ވަނީ ކޮމިޝަނާމެދު ޝައްކުކުރެވޭ ނަމަ ކުރިއަށް އޮތް ހަފްތާތަކުގެ ތެރޭގައި ކޯޓަށް ފޮނުވޭ ފަސް ކޭސް އަށް ބެލުމަށް ފަހު ކޮމިޝަނުން ވަކި ފަރާތަކަށް ބުރަވެގެން މަސައްކަތް ކުރޭތޮ ނުވަތަ ނޫންތޯ ނިންމެވުމަށް ވިދާޅުވެފަ އެވެ.\nކޯޓަށް ފޮނުވޭ ފަސް ކޭހުން، ކޮމިޝަނުން މަސައްކަތްކުރަނީ ވަކި ފަރާތެއް ބެލުމެއް ނެތިކަން ސާފުވެގެން ދާނެ ކަމަށް ވެސް އައްސަދު ވިދާޅުވި އެވެ.\nއައްސަދު ވިދާޅުވީ، ކޮމިޝަނުން ކުރާ ތަހުގީގުތައް ފައިސާ އަރާފައިވާކަމާށް ޝައްކު ކުރެވޭ މީހާ އާއި ހިސާބުން ދޫކޮށް ނުލާ ކަމަށާއި ކޮމިޝަނުގެ ތަހުގީގު ގެންދަނީ ވަރަށް ފުޅާކޮށް ކަމަށެވެ.\nއެގޮތުން، ޝައްކު ކުރެވޭ މީހާގެ އާއިލާ އާއި އޭނާ އާއި ގުޅުންހުރި ވިޔަފާރިތަށް ވެސް ބަލަމުން ގެންދާ ކަމަށާއި، ޝައްކު ކުރެވޭ މީހުންގެ އަދަދުވެސް އިތުރުވެގެން މިދަނީ މިގޮތަށް ބަލަމުން ގެންދާތީ ކަމަށް އައްސަދު ވިދާޅުވި އެވެ.\nއޭގެ އިތުރުން ކޮމިޝަނުން ބަލަނީ ޝައްކުވާ ފަރާތްތަކަށް ފައިސާ ގޮސްފައިވޭތޯ އެކަނި ނޫން ކަމަށާއި އެ ދުވަސް ވަރުގައި ނުވަތަ އެއާ ނާދުރުނޫން މުސްތަގުބަލެއްގައި މުދާތަކެއް ހޯދާފައިވާނަމަ އެކަންތައް ވެސް ކޮމިޝަނުން ބަލާކަމަށް އައްސަދު ވިދާޅުވި އެވެ. އަދި ވިޔަފާރިއެއް ކުރާނަމަ ވިޔަފާރި ކުއްލި ގޮތަކަށް ފުޅާވެގެން ގޮސްފައިވޭތޯ ވެސް ބަލާ ކަމަށް އައްސަދު ވިދާޅުވި އެވެ.\nހަމަ އެއާއި އެކު އެމީހެއްގެ ލައިފްސްޓައިލަށް ވެސް ބަދަލު އައިސްފާވޭތޯވެސް ކޮމިޝަނުން ބަލާ ކަމަށް އައްސަދު ވިދާޅުވި އެވެ.\nއައްސަދު ވިދާޅުވީ މިހުރިހާ ކަމެއް ބެލުމަށް ފަހު، އެކަންތައްތައް ސާބިތު ކޮށްދޭން ވެސް ޖެހޭ ކަމަށެވެ. އެގޮތުން ބައެއް ހާލަތްތަކުގައި މައުލޫމާތު ލިބޭ ކަމަށާއި އެހެން ނަމަވެސް މައުލޫމާތަކީ ހަކި ނޫން ކަމަށް އައްސަދު ވިދާޅުވި އެވެ. އެހެން ކަމުން އެ މައުލޫމާތު ކޯޓުގައި ސާބިތުކޮށްދެވޭ ވަރަށް ހެކި ހޯދަން ޖެހޭ ކަމަށް އައްސަދު ފާހަގަކުރެއްވި އެވެ.\nމި މައްސަލައާއި ގުޅިގެން ތުހުމަތު ކުރާނަމަ އެ މީހަކަށް ލިބިފައިވާ ފައިސާ އަކީ އެ މައްސަލައިގެ ފައިސާ ކަންވެސް ސާބިތުކޮށްދޭން ޖެހޭ ކަމަށް އަސައްދު ފާހަގަކުރެއްވި އެވެ. އަދި ފައިސާ ލިބުނު މީހުން، ފައިސާ ލިބުމުން ބަދަލުގައި ކޮށްދީފައިވަނީ ކޮންކަމެއްތޯ ބަލަން ޖެހޭ ކަމަށް ވެސް އައްސަދު ވިދާޅުވި އެވެ.\nއައްސަދު ވިދާޅުވީ މިގޮތަށް މަސައްކަތްކުރާ އިރު، 300 ކޭސް އެކުއެކީ ކުރިއަށް ނުގެންދެވޭނެ ކަމަށާއި އެވަރަށް އިންވެސްޓިގޭޓަރުންވެސް ނެތް ކަމަށެވެ.\nއައްސަދު ވަނި މި މައްސަލަތައް ބެލުން އަވަސްކުރަން ބޭނުންވާކަން އިނގިވަޑައިގަންނަވާ ކަމަށާއި އެހެން ނަމަވެސް މައްސަލަ ރަނގަޅަށް ނުބަލާ ނުވަތަ މައްސަލައިގެ ބައިކުޅަބައި ނިންމާލުމަށް ފަހު ކޯޓަށް ފޮނުވުމުން ތުހުމަތު ކުރެވޭ މީހާ ކުށުން ބަރީއަ ކުރުމަށް އެހީތެރިވެދެވޭ ކަމަށެވެ. މީގެ ކުރިން ވެސް މިގޮތަށް ކަންކުރެވިފައި އެބަހުރި ކަމަށާއި އެހެން ނަމަވެސް ކޮމިޝަނުގެ މަސައްކަތް ރަނގަޅަށް ފުރިހަމަ ނުކޮށް ޕްރޮސެކިއުޝަން އަށް ނުފޮނުވާނެ ކަމަށްވެސް އައްސަދު ވިދާޅުވި އެވެ.\nއެ ކޮމިޝަން އުފައްދާ މަސައްކަތް ހަވާލުކޮށްފައި ވަނީ މައްސަލައިގެ ތެދު ދޮގު ރަނގަޅަށް ބެލުމަށް ކަމަށާއި އެގޮތަށް އެކަން ކުރުމަށް ވަގުތުނަގައި ލަސްވާތީ އައްސަދު ވަނީ މައާފަށް ވެސް އެދިފަ އެވެ. އެހެން ނަމަވެސް އެނޫން ގޮތަކަށް މަސައްކަތް ނުކުރެވޭނެ ކަމަށް ވެސް އައްސަދު ވިދާޅުވި އެވެ.\nއައްސަދު ވަނީ މިގޮތަށް ކޮމިޝަނުގެ މަސައްކަތްތައް ގެންދިއުމުން ލަސްވި ނަމަވެސް ނަތީޖާ ރަނގަޅު ވާނެ ކަމަށް ޔަގީންކަން ދެއްވާފަ އެވެ.\nއެސެޓްސް ރިކަވަރީ ކޮމިޝަންއެމްއެމްޕީއާރުސީ ހިޔާނާތް


Villimale' ga alhaa football training center ge masahkai December mahu nimeyne – Iru\nވިލިމާލޭގައި އަޅާ ފުޓުބޯޅަ ޓްރެއިނިން ސެންޓަރުގެ މަސައްކަތް ޑިސެމްބަރުމަހު ނިމޭނެ\nވިލިމާލޭގައި އަޅާ ފުޓުބޯޅަ ޓްރެއިނިން ސެންޓަރުގެ މަސައްކަތް އަންނަ ޑިސެމްބަރުގެ މަހުގެ ނިޔަލަށް ނިންމާލެވޭނެކަމަށް ފުޓްބޯޅަ އެސޯސިއޭޝަން އޮފް މޯލްޑިވްސް ( އެފްއޭއެމް) ބުނެފިއެވެ.\nމި ޓްރެއިނިން ސެންޓަރަކީ އޭއެފްސީގެ ރައީސްގެ ހާއްސަ ޕްރޮޖެކްޓެއް ކަމަށްވާ އޭއެފްސީ ޕްރެޒިޑެންޓްސް އިންފްރާސްޓްރަކްޗަރ އިނީޝިއޭޓިވް ދަށުން ކުރިޔަށް ގެންދާ މަޝްރޫއެކެވެ.\nހަތަރު މަސް ދުވަހުގެ ތެރޭގައި ނިންމަން މި މަސައްކަތް ހަވާލުކޮށްފައިވަނީ ފިއުޗާ ހޯމްސް ޕްރައިވެޓް ލިމިޓެޑާއި އެވެ.\nމި މަޝްރޫއުގެ ދަށުން ޓާފް ބޮޑު ދަނޑެއްގެ އިތުރަށް އެކޮމަޑޭޝަން ބްލޮކަކާއި ފެސިލިޓީ އިމާރާތެއް ހެދުމަށް ވަނީ ނިންމާފައެވެ. ފުރަތަމަ ޑިވިޝަންގެ ޓީމްތަކަށް ހާއްސަކޮށްގެން އަޅާ އެކޮމަޑޭޝަން ބްލޮކްގައި ދެ ކޮޓަރީގެ 8 އެޕާޓްމެންޓް ހުންނާނެއެވެ.\nފެސިލިޓީ އިމާރާތުގައި2ޗޭންޖިން ރޫމާއި2ފާހާނަ ބަރީގެ އިތުރުން ރެފްރީންނަށް ހާއްސަ ބަޔަކާއި މެޗު ކޮމިޝަނަރަށް ހާއްސަ ކޮޓަރިއެއްގެ އިތުރުން ކުޅުންތެރިންނަށް ހާއްސަ ސަރަހަދެއްވެސް ވަނީ ކަނޑައަޅާފައެވެ. މީގެއިތުރުން މެޑިކަލް ފެސިލިޓީސްވެސް މި އިމާރާތުގައި ހުންނާކަމަށް އެފްއޭމުން ވަނީ ބުނެފައެވެ.\nވިލިމާލޭގައި ފުޓުބޯޅަ ޓްރެއިނިން ސެންޓަރުގެ ބިންގާ އެޅުމަށް މިދިޔަ ޑިސެމްބަރު ބޭއްވި ރަސްމިއްޔާތުގައި ވާހަކަ ދައްކަވަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ މި ދަނޑާއެކު ދެވަނަ އަދި ތިންވަނަ ޑިވިޝަނުގެ މެޗުތައް މި ދަނޑުގައި ކުޅޭނެކަމަށެވެ. އަދި މި ދަނޑާއެކު ގިނަ ވަޒީފާގެ ފުރުސަތުތަކެއްވެސް ހުޅުވިގެންދާނެ ކަމަށާއި ވަޒީފާ ދިނުމުގައި ވިލިމާލެ ރައްޔިތުންނަށް ހާއްސަ އިސްކަމެއް ދޭނެކަންވެސް ބައްސާމް ވަނީ ފާހަގަކުރައްވާފައެވެ.\nA dream for the football family and to the youth of Villimale’.\nIn Sha Allah, Project to be concluded by December 2020. #towardsfuture 🇲🇻🙏🏽#FutureHomesPvtLtd pic.twitter.com/a103pygpDZ\n— Bassam Adeel Jaleel (@bassam_jaleeI) June 17, 2020\nމި ޓްރެއިނިން ސެންޓަރުގެ ބިންގާ އެޅި 2019 ވަނަ އަހަރުގެ ޑިސެމްބަރ މަހުގެ 19 ވަނަދުވަހުއެވެ. ބިންގާ އަޅުއްވާދެއްވީ މިނިސްޓަރ އޮފް ޔޫތް އެންޑް ސްޕޯޓްސް އަހުމަދު މަހުލޫފާއި އެފްއޭއެމްގެ ރައީސް ބައްސާމް އަދީލް ޖަލީލެވެ.


Iran ge 25 million meehunnah covid-19 vanee jehifai: Rouhani | Mihaaru\nއީރާނުގެ ރައީސް ހަސަން ރޫހާނީ މިއަދު ވާހަކަ ދައްކަވަނީ. --ފޮޓޯ:އޭއެފްޕީ\nއީރާނުގެ 25 މިލިއަން މީހުންނަށް ކޮވިޑް-19 ވަނީ ޖެހިފައި: ރޫހާނީ\n18 ޖުލައި 2020 - 23:053comments\nތެހެރާން (ޖުލައި 18) - އީރާނުގެ 25 މިލިއަން މީހުންނަށް ވަނީ ކޮވިޑް-19 ޖެހިފައި ކަމަށާ އަދި އިތުރު 35 މިލިއަން މީހުންނަށް ބަލި ޖެހުމުގެ ނުރައްކާ އެބައޮތް ކަމަށް އެ ގައުމުގެ ރައީސް ހަސަން ރޫހާނީ މިއަދު ވިދާޅުވެއްޖެ އެވެ.\nއީރާނުގެ ހެލްތު މިނިސްޓްރީގެ ރިޕޯޓަކާ ހަވާލާދީ ގައުމީ ޓީވީ މެދުވެރިކޮށް ރޫހާނީ ދެއްވި ބަޔާނުގައި ހާމަކުރެއްވި އަދަދުތަކާ އެ ގައުމުން ޕޮޒިޓިވްވި މީހުންގެ އަދަދާ ވަރަށް ބޮޑުތަން ތަފާތެވެ. އީރާނުން ވަނީ 271,606 މީހުން ޕޮޒިޓިވްވެ 13,979 މީހުން މަރުވެފަ އެވެ. އަދަދުތަކުގައި އެހާ ބޮޑު ތަފާތެއް ހުރި ސަބަބު ރޫހާނީ ވިދާޅެއް ނުވެ އެވެ.\nއީރާނުގެ އާބާދީ އަކީ ގާތްގަނޑަކަށް 80 މިލިއަނެވެ.\n"އަޅުގަނޑުމެންގެ އެސްޓިމޭޓަކީ މިހާރު ގާތްގަނޑަކަށް 25 މިލިއަން މީހުންނަށް ބަލިޖެހިފައިވާނެ ކަމަށް. އަދި އިތުރު 30-35 މިލިއަން މީހުންނަށް ބެލިޖެހޭނެ ކަމަށް ލަފާކުރެވޭ،" އީރާނުގެ ކޮވިޑް-19 ގެ ޓީމާ އެކު ރޫހާނީ ވިދާޅުވި އެވެ.\nހެލްތު މިނިސްޓްރީގެ ހިސާބުތައް ދައްކާ ގޮތުން އީރާނުން ހޮނިހިރު ދުވަހު ވަނީ ކޮވިޑް-19 ޖެހިގެން 188 މީހުން މަރުވެ 2،166 މީހުން ބައްޔަށް ޕޮޒިޓިވްވެފަ އެވެ.\nރޫހާނީ ވިދާޅުވީ ބަލިން ރައްކާތެރިވެވޭ ވަރަށް މީހުންގެ ދިފާއީ ނިޒާމު ވެސް އަދި ވަރުގަދަވެފައި ނުވާ ކަމަށާއި މުޖްތަމައުގައި ބަލި ފެތުރުމުގެ ޗެއިން ވެސް ހުއްޓުވިފައި ނުވާ ކަމަށެވެ.\nވޭތުވެދިޔަ ފަސް މަސް ދުވަސްތެރޭ އީރާނުން ހޮސްޕިޓަލްގައި އެޑްމިޓްކުރި މީހުންގެ ދެ ގުނަ އެޑްމިޓް ކުރަން ޖެހުނަސް އީރާނުން ތައްޔާރުވެފައިވާ ކަމަށް ރޫހާނީ ވިދާޅުވި އެވެ. ހޮސްޕިޓަލްގައި އެޑްމިޓްކޮށްފައިވާ މީހުންގެ އަދަދު ހެލްތު މިނިސްޓްރީން ހާމަކޮށްފައެއް ނުވެ އެވެ.\nރޫހާނީ ވިދާޅުވީ ހެލްތު މިނިސްޓްރީގެ ދިރާސާ އިން ދެއްކި ގޮތުގައި އީރާނުން ބަލި ޖެހުނު ކޮންމެ 1،000 މީހެއްގެ ތެރޭން 500 މީހުންގެ ހަށިގަނޑުން ބަލީގެ އެއްވެސް އަލާމާތެއް ނުފެންނަ ކަމަށެވެ. އަދި ވައިރަސް ކޮންޓްރޯލް ކުރުމުގައި އޮތް އެންމެ ބޮޑު ގޮންޖެހުމަކީ އެއީ ކަމަށް ވިދާޅުވި އެވެ.


China ge sihhee baeh ufehdhunthah beynun kurun qaumu thakun huttaalaifi\nޗައިނާގެ ސިއްހީ ބައެއް އުފެއްދުންތައް ބޭނުންކުރުން ޤައުމުތަކުން ހުއްޓާލަނީ\n02 އޭޕްރީލް 2020 - 21:30:19\nކޮވިޑް-19 އާ ދެކޮޅަށް ދުނިޔެއިން ހަނގުރާމަކުރަމުންދާއިރު، ޔޫރަޕްގެ ޤައުމުތަކުގައި އެބަލިން ރައްކާތެރިވުމަށް ބޭނުންކުރާ ބައެއް ސާމާނު ބޭނުންކުރުން ހުއްޓާލަމުން އެބަދެއެވެ.\nތުރުކީ، ނެދަލެންޑްސް އަދި ސްޕެއިންގެ ކަމާ ބެހޭ އިދާރާތަކުން ބުނާ ގޮތުގައި އެޤައުމުތަކަށް ޗައިނާއިން ގެނައި އެތައް ހާސް ޓެސްޓް ކިޓްތަކަކާ މާސްކްތަކެއް ބޭނުންކުރެވޭ ވަރަށްވުރެ ފެންވަރު ދަށްވުމުން ބޭނުމެއް ނުކުރެވުނެވެ.\nބީބީސީން ރިޕޯޓްކޮށްފައިވާ ގޮތުގައި ނިމިދިޔަ ހަފްތާ ބަންދުގައި ނެދަލެންޑްސްގެ ސިއްހަތާ ބެހޭ ވުޒާރާއިން ވަނީ ޗައިނާއިން ގެނައި6ލައްކަ ފޭސް މާސްކް ރިކޯލްކޮށް، ސިއްހީ ހިދުމަތް ދޭ ތަންތަނުން އެމާސްކްތައް ނަގާފައެވެ. ޗައިނާއިން އެ މާސްކުތައް ނެދަލެންޑްސް އަށް ގެންގޮސްފައިވަނީ މާޗް މަހުގެ 21 ވަނަ ދުވަހުއެވެ. ނެދަލެންޑްސް ސަރުކާރުން ބުނީ ކޮލިޓީ ކޮންޓްރޯލް ސެޓްފިކެޓެއް އޮތްނަމަވެސް އެ މާސްކްތަކުގެ ފިލްޓަރ މަސައްކަތް ނުކުރާކަމަށާއި، މޫނުމައްޗަށް ރަނގަޅަށް ފިޓް ނުވާ ކަމަށެވެ. އެ ޝިޕްމަންޓްގެ ބާކީ ހުރި ބައި ހޮސްޕިޓަލްތަކަށް ދޫނުކުރަން ވަނީ ނިންމާފައެވެ.\nޗައިނާގެ ކުންފުންޏަކުން ގެނައި ޓެސްޓް ކިޓްތަކެއްގެ ސަބަބުން ސްޕެއިން ސަރުކާރަށްވެސް މިފަދަ މައްސަލަތަކެއް ވަނީ ކުރިމަތިވެފައެވެ. ސްޕެއިން ސަރުކާރުން އެތައް ލައްކަ ޓެސްޓް ކިޓްތަކެއް ޗައިނާއިން އޯޑަރުކޮށްގެން ގެނައި ފަހުން، އޭގެ ތެރެއިން 60 ހާސް ކިޓްތަކުން ކޮރޮނާ ވައިރަސް ދެނެނުގަންނަކަން ފާހަގަވިއެވެ. މިކަމާ ގުޅިގެން ސްޕެއިންގެ ވެރިރަށް މެޑްރިޑްގައި ހުންނަ ޗައިނާ އެމްބަސީއިން ކުރި ޓްވީޓެއްގައި ބުނީ އެތަކެތި އުފެއްދި ޗައިނާގެ ޝެންޒެން ބަޔޯއީޒީ ބަޔޯޓެކްނޮލޮޖީ ކުންފުންޏަކީ މެޑިކަލް އުފެއްދުންތައް ވިއްކަން ޗައިނާ ސަރުކާރުން ހުއްދަ ދޫކޮށްފައިވާ ކުންފުންޏެއް ނޫންކަމަށެވެ.\nތުރުކީއިންވެސް ވަނީ ޗައިނާއިން ގެނައި ޓެސްޓް ކިޓްތަކުން ރަނގަޅަށް ކޮރޮނޯ ވައިރަސް ދެނެ ނުގަންނަކަމަށް ބުނެފައެވެ. ވައިރަސް އުފަންވި ޗައިނާއިން މިހާރު ބަލި ކޮންޓްރޯލް ވަމުންދާކަމަށް ބުނެފައިވާއިރު، ޔޫރަޕްގައި ކޮންޓްރޯލެއް ނެތި ކޮވިޑް-19 ދަނީ ފެތުރެމުންނެވެ.\nކެސެޓު ޓޭޕު އީޖާދުކުރި މީހާ މަރުވެއްޖެ\n14 ދުވަސް ވަންދެން ތާށިވެފައި ތިބި 11 މީހަކު ސަލާމަތްކޮށްފި


BREAKING NEWS: Fandiyaaru Didi Mahsala Balanee MMPRC Hiyaanaathuge Nafaa Hoadhumaai, Thahugeegakah Huras Elhumun!\nކޮރަޕްޝަނުގެ ތުހުމަތު ކުރެވިފައިވާ ސްޕްރީމް ކޯޓުގެ ފަނޑިޔާރު ދީދީ (މ).-- ފޮޓޯ: މިހާރު\n16 ޖޫން 20199ކޮމެންޓް\nޖޭއެސްސީ ކޮރަޕްޝަން އަދުލުއިންސާފު ޕޮލިސް ފަނޑިޔާރުން ސްޕްރީމް ކޯޓް\nވަގަކަށްހާސް ދުވަސް ވެރިޔަކަށް އެއްދުވަސް. މީވަރައް ގިނައިން އަޑު އިވޭބަހެއް. މިފަހަރު ހާކިމުން ސައިޒަށް ތިރި ނުވެއްޖެނަމަ ދެން ކޯޓްތައް އިސްލާހު ކުރެވޭނެ ދުވަހެއް ނާންނާނެ.\nހީވޭކަމެއްހެން. އެއްކަމެއް ދެކޮޅުނުޖެހިއްޖެއްޔާ އަނެއްކަމެއް. ހީވަނީ ވަގުތު ޖެހުމުން (ބަސްނާހަންޏާ ބޭނުންހިފަން) ފައިލުކޮއް ފޮރުވާފައި ހުރި ކަންތައްތަކެއް އެބަހުރިހެން.\nއެކަކުވެސް ނުބަހަޓާ ހުރިހާ އެއްމެން ބޭރުކުރަންޖެހޭ!\nހަމަ ޔާމީނު ކުޅުނު ގޭމް ކުޅެން ފެށީ\nބާރު ނެތް ސަރަހައްދު ތައް ފަތަހަ ކުރަން ފެށީ\nހެއްވާ ދޯ . ޢިއްޔެ އަޑު އިވުނީ އެހެން ވާހަކަ އެއް މިއަދި އެހެން ވާހަކަ އެއް. ކިޔާ އެއްޗެއް ދިމައެއް ނުވޭ . ދެން ކާކު ކޮން ބައެއް ރަނގަޅު ކަމަށް ބުނަންވީ.\nޢަދި ހުންނާނެއްނު ސިޔާސީ ހަރަކާތްތަކުގައި ބައިވެރިވެ ކެމްޕެއިން ކުރި މައްސަލަތައްވެސް\nމިފަހަރު ތިޔަތަން ފޮހެލާނަން\nކޮބާ އެއްކަލަ އިންޓެލިޖެންސް ރިޕޯޓުގެ ބޭނުން މި ސަރުކާރުން ވެސް މިއޮއްގެން ކުރަނީ އެވެ.\nފުލުހުންނަށް ނުފޫޒުފޯރުވުމުގެ ސިލްސިލާ އަލުން ފެށުނީ.


ހީވޭ ކަލާވާހެން-35 – Esfiya\n” ބައްޕި ކައިރީ..” އެލީ ދެއަތް ފުޅާ ކޮށްލީ އޭނާ އިންނަން ބޭނުމީ ދަޔާން ކައިރީގައިކަމަށް ބުނަމުންނެވެ. އެއާއެކު ދަޔާން އެލީ އުފުލާލަމުން އޭނާގެ އުނގުގައި ބޭންދިއެވެ. ދެބަފައިންގެ ހަރަކާތްތަކަށް ބަލަން ލިލިއަން ހުރެވުނު އިރު ހިތުގައި އެތަކެއް ޝުޢޫރެއް ދަޢުރު ވަމުން ދިޔައެވެ. ދަޔާންގެ ކޮންމެ ވާހަކައަކުން ، ކޮންމެ ޢަމަލަކުން އޭނާގެ ދަރިފުޅު ދެކެ ވާ ލޯބި ސާފުކޮށް ފެންނަމުންދިޔައެވެ. އޭނާފަަދައިން ބައްޕައެއްގެ ކުލުންވެރިކަމާއި ރައްކާތެރިކަމަކީ ކޯއްޗެއްކަން ނޭނގި ބޮޑުވާން ޖެހޭނެ ކުއްޖަކަށް އެލީ ނުވާނެ ކަމަށްޓަކައި ލިލިއަން އުފާކުރިއެވެ.\nއިރުކޮޅަކުން ހަމްދޫން އައިސް މޭޒުގެ ކޮޅުގައި އިށީނދެއްޖެއެވެ. އެލީއާ ވާހަކަދައްކަމުން ހަމްދޫން ކާން ތައްޔާރުވެލިއެވެ.\n” ކޮބާ ދިޔާން..؟” ހަމްދޫން ލިލިއަން އަށް ބަލާލަމުން ސުވާލު ކުރީ ސުފުރާދޮށުގައި ހަމައެކަނި މަދުވަނީ އޭނާ ކަމަށް ވާތީއެވެ.\n” ފެންވަރަން ވަނީ.. ބުނި ވަރަށް އަވަހަށް އަންނާނަމޭ..” ލިލިއަން ޖަވާބު ދިނެވެ.\nއިރުކޮޅެއްނުވެ ދިޔާން ކާގެއަށް ވަދެގެން އައިސް ލިލިއަންގެ ކަނާތްފަޅީގައި އިން ގޮނޑީގައި އިށީނެވެ.\nއޭނާގެ ކުރިމަތިން އިށީނދެ އިން ދަޔާން އޭރު އެލީ އާއެކު ކެއުން ފަށައިފިއެވެ.\nއާއިލާ އެއްކޮށް ހަމަވުމުން ދިރާޝާގެ މޫނުމަތިން ފެނުނީ ތަފާތު ހިތްހަމަ ޖެހުމެކެވެ. ކޮންމެ މީހެއްގެ މޫނަށް ވަކި ވަކިން ބަލާލަމުން ދިރާޝާއަށް ހިނިތުންވެލެވުނެވެ.\nކެއުން ނިމުމާއެކު ހަމްދޫން އޭނާގެ ދެ ފިރިހެންދަރިން ގޮވައިގެންވަނީ އޭނާ ބޭނުން ކުރަމުން އަންނަ ކިޔަވާ ކޮޓަރިއަށެވެ. ދެބެއިންނާ ދައްކަން ޖެހޭ ވާހަކަ ތަކެއް ހުރިމަކަށް ބުނުމުންނެވެ.\nކައި ނިންމައިގެން ލިލިއަން އުޅުނީ އެލީއާއެކުއެވެ. އެކުއްޖާއާ ތަފާތު ވާހަކަތައް ދައްކާ ނުހަނު އަވަހަށް ރަޙުމަތްތެރިކަން އުފެދިގެން ދިޔައެވެ. ކުޑަކުދިންނާ ގުޅުން ބަދަހި ކުރުމަކީ އޭނާއަށް އެއްވެސް އިރެއްގައި އުނދަގޫ ކަމެއް ނޫނެވެ. އެލީ ލިލިއަން ގޮވައިގެން އޭނާގެ ކޮޓަރިއަށް ގެންގޮސް ތަފާތު ކުޅޭ އެއްޗެހި ދައްކަމުން ދިޔައެވެ. ލިލިއަންވެސް ޝަޢުޤުވެރިވެ އިނދެ އެލީގެ ކޮންމެ ވާހަކައެއް ކަނުލާ އަޑު އަހާ ދޭތެރެއަކުން ސުވާލެއް ކޮށްލައެވެ.\nހަމްދޫން އާ ވާހަކަ ދެއްކުމަށްފަހު ދެބެއިން އެރީ ގޭގެ ހާމަފެންޑާއަށެވެ. ވަށައިގެން ފެންނަން އޮތް މާހައުލަށް ނަޒަރެއް ދެމުން ދަޔާން ރެއިލިންގްގައި އަތް އަޅުވާލިއެވެ.\n” ކިހާ ދުވަހަކަށް މިކޮޅަށް ތިއައީ..” ފަހަތުން ދިޔާން ސުވާލު ކޮށްލި އަޑުއިވުމާއެކު ދަޔާން ފަހަތަށް އެނބުރުނެވެ.\n” މަހެއްހާ ދުވަހަށް… އަހަރީ ދުވަސް ނިންމާލާފަ ހަފްތާއެއް ވަރު މަޑުކޮށްލާފަ ދާނީ.. އެލީ ގޮވައިގެން އަލަށް އާދެވުނު ފަހަރު އޭނައަށް ކަންކަން ދަސްކޮށްދީ ރާއްޖޭގެ ތަންތަން ދައްކާލަން ބޭނުން..” ދަޔާންގެ ވާހަކައިން އޭނާގެ ކޮންމެ އަމާޒެއް ، ކޮންމެ ވިސްނުމެއް ގުޅިފައިވަނީ އޭނާގެ ދަރިފުޅާކަން ހާމަވެއެވެ.\n” ކިހިނެއްވީ..؟ އަހަރެން ނުގޮސްގެންތަ ތިއުޅެނީ..؟” ދަޔާން ސަމާސާ ރާގަކަށް ބުނެލިއެވެ. މީގެ ދުވަސްތަކެއް ކުރިން ދެމީހުން އެކުގައި ކުރި މަޖާ ކަންކަން ހަނދާންވުމުން ދަޔާންގެ ހިތުގައި ރިއްސާލިއެވެ.\n” ނޫން.. ކީއްވެ އަހަރެން އެގޮތް ބޭނުން ވާންވީ..” ދިޔާން ކަރުކެހިލަމުން ބުނެލިއެވެ.\n” އެއީ މަޖަލަކަށް ބުނި އެއްޗެކޭ ބްރޯ..” ދަޔާން ދިޔާންގެ ކޮނޑަށް އަތް ވައްޓާލަމުން ބުނެލިއެވެ. އުމުރުން އަށާވީސް އަހަރުވެފައި ވިޔަސް ދިޔާން އާ އެއްތަންވުމުން އޭނާގެ ޅައުމުރުގެ ދުވަސްތައް އަނބުރާ އިޔާދަވާ ފަދައެވެ.\n“އިނގޭ ތިކަން.. އަހަރެން ކުޑަކޮށް ޖައްސާލަން މިދަނީ.. ” ދިޔާން އޭނާގެ ކޮނޑުން ދަޔާންގެ އަތް ދުރުކޮށްލަމުން ތިރިއަށް ފައިބަން ހިނގައިގަތެވެ. ވަކި ހިސާބަކަށް ގޮސް ހުއްޓި އޭނާ ދަޔާން އަށް ނަޒަރެއް ދިނެވެ. އޭރު ދަޔާން ހުރީ ދިޔާން އަށް ބަލަހައްޓައިގެންނެވެ.\n” ކޮން އިރަކު އޮފީހަށް ދާނީ..؟” ދިޔާން ސުވާލު ކޮށްލިއެވެ. ހަމްދޫން ވަނީ ދަޔާން ކުރެން އޮފީހަށް ވަދެ ކަންކަން ބަލައިލުމަށް އެދިފައެވެ.\n” މާދަން..” ދަޔާންގެ ޖަވާބަށް ދިޔާން ބޯ ޖަހާލިއެވެ. އެއަށްފަހު އޭނާ އަނެއްކާވެސް ހިނގައިގަތެވެ.\nދިޔާން ދިޔަ ދިމާއަށް ބަލަހައްޓައިގެންހުރި ދަޔާން އަށް އޭނާގެ އަތާ ދިމާއަށް ބަލާލެވުނެވެ. ނޭނގޭ އެކަނިވެރިކަމެއް އޭނާގެ ނަފްސު ވަށާލިއެވެ. އޭނާގެ އަތް ދުރުކޮށްލަމުން ދިޔާން ހިނގައިގަތް ގޮތް ދަޔާން އަށް ސިފަވަނީއެވެ. ދެބެންގެ ދެމެދަށް ނޭނގޭ ބީރައްޓެހި ކަމެއް ވެރިވެފައިވާ ފަދައެވެ. އެކަން ކަޑައްތު ކޮށް ދިޔާން އާ ހަމައަށް ވާސިލު ވާނެ ގޮތެއް ދަޔާން އަކަށް ނޭނގުނެވެ. ބޮލަށް ބަރުވަމުންދިޔަ ޚިޔާލުތަކާއެކު އޭނާ ފުންނޭވާއެއް ދޫކޮށްލިއެވެ. ގިނައިން ފިކުރުކުރުން ޑޮކްޓަރު މަނާ ކޮށްފައިވީނަމަވެސް ބައެއް ފަހަރު ދަޔާން އަށް އެގޮތަށް ޢަމަލުކުރަން ނުކުޅެދިފައި ވިއެވެ. ފަހަކަށް އައިސް އޭނާގެ ޙަޔާތުގައި ހިނގާ ކޮންމެ ކަމެއްވެސް ޖަވާބެއް ނެތް އަރަތެއް ފަދައެވެ.\n” ބައްޕީ..” ފަހަތުން އެލީ ދުވެލާފައި އައިސް ދަޔާންގެ ފައިގާ އޮޅުލައިގަތެވެ. އެއްވެސް ބާރެއްނެތި ދަޔާންގެ ތުންފަތަށް ހިނިތުންވުމެއް ވެރިވިއެވެ. ހިތު ތެރޭގައިވީ ހުރިހާ ފިކުރުތަކާއި ޝަކުވާތައް އެ ލޯބިވެތި އަޑާއެކު ފިލައިގެން ދިޔަފަދައެވެ.\nއެލީ ވައިގެ ތެރެއަށް އުފުލާލުމާއެކު އެކުއްޖާގެ ހުނުމުގެ އަޑު މުޅި މާހައުލުގައި ގުގުމާލިއެވެ. ދުރުގައި ހުއްޓި ހުރި ލިލިއަން ދަޔާންގެ ލޮލުގައި އަޅައިގަތީ އެހިނދުއެވެ. އެލީ ބިމުގައި ބަހައްޓަމުން ދަޔާން ލިލިއަން އާ ދިމާއަށް ބަލައިލިއެވެ.\n” ލީ އާންޓް އާ އެކު ކުޅެލާފަ މިއައީ..” އެލީ ލިލިއަން އާމެދު ގަޔާވެފައިވާވަރު އެ އަޑުން ދޭހަވަމުން ދިޔައެވެ. ދަޔާން ހިނިތުންވެލަމުން އެހެންހޭ ބުނެލިއެވެ.\n” މީ.. ދިޔާން ވީ ތަނެއް އެނގޭތަ..؟” ލިލިއަން ނުކެރި ހުރެ ސުވާލު ކުރިއެވެ. ނޭނގޭ ސަބަބަކާހުރެ ދަޔާން އާ ހަތަރު ކަޅި ހަމަކުރަން އޭނާއަށް އުނދަގޫވެފައި ވެއެވެ. އެެއީ އޭނާގެ ފިރިމީހާއާ ދަޔާން ވައްތަރުކަމުން ހިތުގައި އުފެދިފައިވާ އިޙްސާސެއް ކަމުގައި ހިތަށް ވިސްނައިދޭން މަސައްކަތް ކުރިޔަސް އެއީ އޭނާގެ އަމިއްލަ ނަފްސަށް އޮޅުވާލެވޭ އޮޅުވާލުމެއްްކަން ލިލިއަން އަށް އެނގެއެވެ. ދަޔާން އޭނާއަށް ބަލާލައި ބެލުމުގައި ދޭހަކުރަން ނޭނގޭ އަސަރެއްވެއެވެ. އެ އަސަރުގައި ދަންނަ ގާތްކަމެއްވާހެން ލިލިއަން އަށް ހީވާންވީ ސަބަބެއް ނޭނގެއެވެ.\n” ދެންމެ ތިރިއަށް ފޭބީ.. ނިދާލާށޭ ބުނީ މިދަނީ..” ދަޔާން އެލީގެ އިސްތަށިގަނޑު ރީތި ކޮއްލަމުން ވާހަކަ ދެއްކީ ލިލިއަން އަށް ބެލުމެއް ނެތިއެވެ.\n” އޯވް..” ލިލިއަން މަޑު މަޑުން ބުނެލިއެވެ. އޭނާއަށް އެ އާދެވުނީ ދިޔާން ކޮޓަރިއަށް ވަތް ފަހުން ކަންނޭނގެއެވެ.\n“ބާއި އެލީ..” ބުނާނެ އިތުރު އެއްޗެއް ސިކުނޑިއަށް ނުވިސްނުމުން ލިލިއަން އެލީއަށް ހަނާ އަޅާލުމަށްފަހު ފަހަތަށް އެނބުރި ހިނގައިގަތެވެ. ލިލިއަން އޭނާގެ ލޯ ކުރިމަތިން ގެއްލެންދެން ދަޔާން އަށް ބަލަހައްޓައިގެން ހުރެވުނެވެ. ލިލިއަން އަކީ އޭނާގެ އެއްމާބަނޑު ކޮއްކޮގެ އަންހެނުންނެވެ. އެހެނަސް އެ އަންހެންކުއްޖާ އޭނާގެ ކުރިމައްޗަށް އަރާ ކޮންމެ ފަހަރަކު އޭނާގެ ހިތަށް އެވަނީ ކިހިނެއްހެއްޔެވެ؟ އެއްޗަކާ ދިމާ ބަލަން އުނދަގޫވެ އެހެނަސް އެ އެއްޗަކުން ނަޒަރު ވަކިކޮއްލަން ބޭނުންނުވާ ހާލަތެއް ހަޔާތުގައި މިހާ ތަނަށް ދަޔާން އަށް ތަޖުރިބާ ކުރެވިފައެއް ނުވެއެވެ. ލިލިއަން ފެނުމުގެ ކުރިންނެވެ. އެހެނަސް ލިލިއަން ފެނުމާއެކު އެމޫނުގެ ކޮންމެ ތަފްސީލެއް ވަކިވަކިން ދިރާސާ ކުރެވެއެވެ. ދެވަނަ ސިކުންތުގައި އެހިތަށް އުނދަގޫވެ މޫނު އަނބުރާލެވެއެވެ. ކީއްވެހެއްޔެވެ؟ ދަޔާން އަށް ވިސްނާ ވިސްނާވެސް އެ ސުވާލަށް ޖަވާބެއް ނުހޯދުނެވެ.\n” ބޭނުންތަ ޑެޑީއާއެކު ރައިޑް އަކަށް ދާން.. ؟” އޭނާގެ ސިކުނޑިއަށް އުނދަގޫ ކުރަމުންދާ ޚިޔާލުތަކުން ދުރުވެވޭނެ އެންމެ ފަސޭހަ ގޮތަކީ އޭނާގެ ހުރިހާ ސަމާލުކަމެއް އެލީއަށް ހުސްކޮއްލުންކަން ދަޔާން އަށް އެނގެއެވެ. އޭނާ ހީކުރި ގޮތަށް އެލީ އުފާވެލާފައި އަވަސް އަވަހަށް ބޯ ޖަހާލިއެވެ. އެއާއެކު ދަޔާން އެލީ ގޮވައިގެން ހާމަފެންޑާއިން ނިކުތެވެ.\nހުދުކުލައިގެ ލިލީ މާ ގަސްތަކެކެވެ. ވަޔާއެކު ދެފަރާތަށް ނަށަމުންދިޔައިރު މާތަކުގެ މީރުވެސް ފަޒާގެ ތެރެއަށް ފަތުުރަމުން ދިޔައެވެ. ދަޔާން އަށް ހުއްޓިގެން ހުރެވުނީ އެ މާގަސްތަކުގެ ތެރޭގައެވެ. ކުއްލިއަކަށް އެތަނަށް އާދެވުނު ގޮތަކާމެދު ސުވާލު އުފެދިފައި ހުރި ދަޔާން އެކި ފަރާތް ފަރާތަށް ނަޒަރު ހިންގަމުންދިޔައެވެ. އެހެނަސް މުޅިތަނުގައި ސަރާސަރަށް އޮތީ މާ ގަސްތަކެވެ. ފައި އަޅާލާނެ ހުސް ޖާގައެއްވެސް އެތަނުގައި ނެތްފަދައެވެ. ކުރިއަށްދެވޭނެ މަގެއް ހޯދުމަށްޓަކައި ދަޔާން އަދިވެސް ދުރު ބަލަމުން ދިޔައެވެ. އެހިނދު އޭނާގެ ނަޒަރު ހުއްޓުނީ ހުދު ކުލައިގެ ވިހުރެމުންދިޔަ އެއްޗެއް ފެނުމުންނެވެ. ފުސްގަނޑެއްގެ ތެރެއިން ފެންނަމުންދިޔަ އެ އެއްޗަށް ލޯ ހަނިކޮށްލަމުން ދަޔާން ބަލައިލިއެވެ. އެެއާއެކު މަންޒަރު ސާފު ވަމުން ދިޔައެވެ. ވަޔާއެކު ވިހުރެމުން ދިޔައީ ހެދުމެއްގެ ފަސްބައެކެވެ. އޭނާއާ ފުރަގަސްދީގެން ހުރި އަންހެންކުއްޖާގެ ހެދުމުގެ ފަސްބައެވެ. ދަޔާން އަށް ބޭއިޙްތިޔާރުގައި އެ އަންހެންކުއްޖާއާ ދިމާއަށް ފައި އަޅާލެވުނެވެ. އެހެނަސް އެވަޤުތު އޭނާގެ ފައިދަށުވި ގަސްތައް ބިންދައިގެން ދިޔަ އަޑު އިވިގެން ދިޔައެވެ. އެހިނދު އޭނާއާ ފުރަގަސްދީގެން ހުރި އަންހެންކުއްޖާ މޫނު އެއްފަރާތައް އަނބުރާލަމުން އޭނާއަށް ބަލައިލިއެވެ. ވަޔާއެކު ފަށުވި އިސްތަށިތައް މޫނަށް އެޅުމުން ދިޔާން އަށް އޭނާގެ މޫނު ސާފުކޮށް ފެންނަ ގޮތެއް ނުވިއެވެ. އެހެނަސް ދެމީހުންގެ ނަޒަރު އެކަކު އަނެކަކާ އަމާޒުވީކަން ދަޔާން އަށް އެނގެއެވެ. ދެންވީނުވީއެއް ނޭނގުނެވެ. މުޅިތަން އެނބުރިގެން ދިޔަފަދަ އިޙްސާސެއް އޭނާއަށް ކުރެވިގެން ދިޔައެވެ.\nފުންނޭވާތަކެއް ލަމުން ދިޔަ ދަޔާން އަށް އޭނާގެ މޭގާ އަތް އަޅާލެވުނެވެ. ތުރުތުރު އަޅަމުން ދިޔަ އޭނާގެ އަތް ހަރަކާތް ކުރެވޭތޯ ދަޔާން މަސައްކަތް ކުރަމުން ދިޔައެވެ. ނަމަވެސް އޭނާގެ މުޅި ހަށިގަނޑު ނޭނގޭ ބާރަކަުން ބަނދެވިފައިވާ ފަދައެވެ. ނިތްކުރިން ވެއްޓުނު ދާތިއްކާއެކު އޭނާގެ ގަޔަށް ބަލާލެވުނެވެ. ލައިގެން ހުރި ޓީ ޝާޓުގެ މޭމަތިވެސް ވަނީ ގަޔަށް ހިފާފައެވެ. މުޅި މީހާ ދަލުން ފެންވަރާފައިވާ ފަދައެވެ. ތުރުތުރު ލަމުން ދިޔަ އޭނާގެ ދެތުންފަތް ބައްދާލަމުން ދަޔާން ދެލޯ މަރާލިއެވެ. އޭނާގެ ނޭވާލުމަށް ސަމާލުކަން ދިނެވެ. އެއާއެކު ކުޑަ ހިނދުކޮޅެއްގެ ތެރޭގައި ހަށިގަނޑުގައި އުފެދިފައިވާ ތުރުތުރުލުން މަޑުވެގެން ދިޔައެވެ. އަތްފައި ހަރަކާތް ކުރެވެން ފެށުމުން އޭނާގެ ބަރުވެފައިވާ ހަށިގަނޑު އެނދުން ތެދުކުުރަމުން ފާޚާނާއާ ދިމާއަށް މިސްރާބުޖެހިއެވެ.\nވެހެމުންދިޔަ ފެންތަކުގެ ތެރޭގައި ދެލޯ މަރާލައިގެން ދަޔާން ހުއްޓެވެ. އެގޮތަށް އޭނާ ހުރީ ކިހާ އިރެއް ވަންދެން ކަމެއް ނޭނގެއެވެ. އެއް އަތް ފާހާނައިގެ ފާރުގައި ޖައްސާލައިގެން އެ އަތުގައި ބޯ އަޅާލައިގެން ދަޔާން ހުއްޓެވެ.\nއޭނާއަށް ފެނުނީ ހުވަފެނެއްކަން ޔަޤީނެވެ. އެއީ އެހުވަފެން އޭނާއަށް ފެނުނު ފުރަތަމަ ފަހަރެއް ނޫނެވެ. އެއީ އެތައް ރެއަކު އޭނާއަށް ގޯނާ ކުރަމުން އަންނަ ހުވަފެނެކެވެ. ހަމަ އެ އަންހެންކުއްޖާއެވެ. އެހެނަސް ކުރިއާ ޚިލާފަށް މިރޭގެ އެހުވަފެނުން އޭނާއަށް ކުރުވި އަސަރު ބޮޑުވިހެން ހީވިއެވެ. ބައެއް ފަހަރު އޭނާގެ ޟަމީރު އެއީ ހުވަފެނެއް ކަމުގައި ޤަބޫލު ކުރަން ދެބަސްވެއެވެ. އެހެނަސް ބުއްދިހުރި ކޮންމެ މީހަކަށްވެސް އެއީ ހަޤީޤަތަކަށް ނުވާނެކަން ޔަޤީންވާނެއެވެ.\nބޮލުގައި އުފެދިފައިވާ މަޑު ރިހުމާއެކު ދަޔާން ފެންމާގަނޑު ބާރުކޮށްލިއެވެ. އެއަށްފަހު އުނަގަނޑުގައި ތުވާއްޔެއް އަނދެލަމުން ޗޭންޖިންގް ރޫމަށް މިސްރާބުޖެހިއެވެ. ގަޑިން ވީވަރު ދަޔާން އަށް އެނގުނީ ދެނެވެ. އޭރު މެންދަމު ދޭއްޖެހީއެވެ. ކުރިން ނިދަންލީ އެއްޗެހި ދާ ވަށިގަނޑަށް ލުމަށްފަހު، އާ ނިދާ އެއްޗިއްސަށް ބަދަލުކުރަމުން އޭނާގެ އިސްތަށިގަނޑުން ފެން ހިތްކިއެވެ. ޗޭންޖިންގް ރޫމުން އެއްޗެހި ލައިގެން ކޮޓަރިއަށް ނިކުމެ ދަޔާން އޭނާގެ އެނދަށް ބަލައިލިއެވެ. އެނދުގައި އޮށޯތުމުގެ ބަދަލުގައި އެނދުގެ ކުރިމަތިން ހިނގާފައި ގޮސް އޭނާ ކޮޓަރީގެ ދޮރު ހުޅުވާލިއެވެ. ކޮޓަރިން ނިކުމެ ދޮރު ޖަހާލުމަށްފަހު ދަޔާން ހިނގައިގަތީ އެކޮޓަރިއާ ޖެހިގެން ހުރި ކޮޓަރިއަށެވެ.\nފަނޑު އަލިކަމެއް ވެރިވެފައިވާ އެކޮޓަރީގެ ދޮރު މަޑު މަޑުން ހުޅުވާލަމުން ދަޔާން އެތެރެއަށް ވަނެވެ. އޭނާގެ ކޮންމެ ހަރަކާތެއްގައި ވަނީ ފަރުވާތެރިކަމެވެ. މަޑު މަޑުން ކޮޓަރީގެ ދޮރު ޖެހުމަށްފަހު އޭނާ ކޮޓަރިއަށް ނަޒަރު ހިންގާލިއެވެ. އެނދުގައި ނިދާފައި އޮތް އޭނާގެ ދަރިފުޅަށް ބަލަހައްޓައިގެން ދިޔާން އިރުކޮޅަކު ހުއްޓެވެ. އެކުއްޖާ ލަމުންދިޔަ ކޮންމެ ނޭވާއެއް ގުނަމުންދިޔަފަދައެވެ. އިރުކޮޅަކު އެގޮތުގައި ހުރުމަށްފަހު ދަޔާން އައިސް އެލީގެ މަގަތުން އެނދުގައި އޮށޯތެވެ. މަޑު މަޑުން އެލީގެ ނިތްކުރީގައި ތުންފަތް ޖައްސާލިއެވެ. އެކުއްޖާއަށް ބައްޕަގެ ވަސްދުވީ ކަންނޭނގެއެވެ. ނިދީގެ ތެރޭގައި ފުރުޅެލަމުން ދަޔާންގެ މޭގައި ބޮނޑިވެލިއެވެ. ދަރިފުޅުގެ ނޭވާގެ އަޑު އަހަން އޮތް ދަޔާންގެ ދެލޯ މަރާލިއެވެ. އިރުކޮޅެއްގެ ކުރިން ފެނުނު ހުވަފެން އޭނާގެ ސިކުނޑިއަށް އެހިނދު ވެރިވީ ދުރު ހަނދާނެއްގެ ގޮތުގައެވެ.\nmi part ves vrh rythi ingey\nHaii dearr.. Thank u soo much. V ufaavejje mi bai ves kamudhiyaeema 🥰❤\nހިތާމަ މަޖާ ލޯބި November 10, 2021\nލޯ މެރޭ ހިނދު ހީވޭ ގާތުގާ ވާހެން (28)


މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ ނައިބުގެ މަޤާމަށް ބޭފުޅަކު ޢައްޔަނު ކުރައްވައިފި - The President's Office\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ ނައިބުގެ މަޤާމަށް ބޭފުޅަކު ޢައްޔަނު ކުރައްވައިފި\n4 ފެބުރުވަރީ 2020، ރިފަރެންސް: 2020-051\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ ނައިބުގެ މަޤާމަށް، ގދ. ތިނަދޫ، ޑެން، މުޙައްމަދު ނާޞިޙް ރަޝީދު ޢައްޔަނު ކުރައްވައިފިއެވެ.\nމުޙައްމަދު ނާޞިޙް ރަޝީދު މީގެ ކުރިން ހުންނެވީ ހުވަދުއަތޮލު ދެކުނުބުރީ އަތޮޅު ކައުންސިލުގެ ރައީސްގެ މަޤާމުގައެވެ. މުޙައްމަދު ނާޞިޙް ރަޝީދު ކުރިން ވަނީ އެ ކައުންސިލުގެ މެންބަރެއްގެ މަޤާމުވެސް ފުރުއްވާފައެވެ.\nމުޙައްމަދު ނާޞިޙް ރަޝީދަކީ ބެޗެލަރ އޮފް ޝަރިޢާ އެންޑް ލޯ އަށް ކިޔަވާ ވިދާޅުވަމުން ގެންދަވާ ބޭފުޅެކެވެ. މީގެ ކުރިން ނާޞިޙް ވަނީ ޑިޕްލޮމާ އިން ޕްރޮޖެކްޓް މެނޭޖްމަންޓާއި، އެޑްވާންސް ސެޓިފިކެޓް އިން ޔޫތް ޑިވެލޮޕްމަންޓާއި، އޮފީސް އެޑްމިނިސްޓްރޭޝަން އަދި ޕާކިސްތާނުން ނެޝަނަލް ސަޕޯޓް ޕްރޮގްރާމްގެ ކޯހެއް ވެސް ފުރިހަމަ ކުރައްވާފައެވެ.


Salaamathee Majileehuge mandhoobun Rohingya refugee camp thakah | Mihaaru\nރޮހިންޖާ ރެފިއުޖީ ކޭމްޕްތަކަށް ސަލާމަތީ މަޖިލީހުގެ މަންދޫބުން ޒިޔާރަތްކޮށް ބައެއް މީހުންނާ ބައްދަލު ކުރަނީ. --ފޮޓޯ:އޭއެފްޕީ\nސަލާމަތީ މަޖިލީހުގެ މަންދޫބުން ރޮހިންޖާ ރެފިއުޖީ ކޭމްޕްތަކަށް\n29 އެޕްރީލް 2018 - 17:10 1 comment\nޑާކާ (އެޕްރީލް 29) - މިއަންމާގެ އަނިޔާވެރިކަން ބޮޑުވުމުން އެ ގައުމު ދޫކޮށް ބަންގްލަދޭޝް އަށް އެތެރެވި ރޮހިންޖާ ރެފިއުޖީންގެ އެތައް ލައްކަ ބަޔަކު ދިރިއުޅޭ ކޭމްޕްތަކަށް އދ.ގެ ސަލާމަތީ މަޖިލީހުގެ މަންދޫބުން މިއަދު ޒިޔާރަތްކޮށްފި އެވެ.\nމިއަންމާގައި އެ މީހުން ދިރިއުޅުނު އިރު ހިންގި ރޭޕުގެ އަމަލުތަކާއި ގަތުލް އާއްމުގެ ވާހަކަތައް މުސްލިމް ބައެއް ރެފިއުޖީން ވަނީ ކަރުނައާ އެކު އދ.ގެ މަންދޫބުންނަށް ކިޔައިދީފަ އެވެ. ރެފިއުޖީން ދިޔައީ އެ މީހުންނަށް އިންސާފު ހޯދައިދިނުމަށް އެދި ގޮވާލައި އަޑު އުފުލަމުންނެވެ.\nފަނަރަ ގައުމު ހިމެނޭ ސަލާމަތީ މަޖިލީހުގެ ސީނިއާ ޑިޕްލޮމެޓުންގެ ހަތަރު ދުވަހުގެ ދަތުރުގައި މިއަންމާ އަށް ވެސް ދަތުރު ކުރާނެ އެވެ. އަދި އެ ގައުމުގެ ލީޑަރު އަން ސަން ސޫކީއާ ބައްދަލު ކުރާނެ އެވެ. އޭގެ ކުރިން ބަންގްލަދޭޝްގެ ބޮޑު ވަޒީރު ޝެއިޚް ހަސީނާއާ ސަލާމަތީ މަޖިލީހުގެ މަންދޫބުން ބައްދަލު ކުރާނެ އެވެ. މިއަންމާ އަށް ކުރާ ދަތުރުގައި ރަކީން ސްޓޭޓަށް ދިން ގެއްލުންތައް ހޮލިކޮޕްޓަރުގައި އދ.ގެ އޮފިޝަލުން ބަލާނެ އެވެ.\nމިދިޔަ އޮގަސްޓް މަހު ފަހުކޮޅު ރޮހިންޖާ މުސްލިމުންނަށް މިއަންމާ ސިފައިން ދިން އަނިޔާތަކާ ގުޅިގެން އެ ގައުމުގެ ސަރުކާރަށް ވަރަށް ބޮޑަށް ފާޑުކިޔުންތައް އަމާޒުވި އެވެ. މިއަންމާ ސިފައިންގެ އަމަލުތައް އދ. އިން ސިފަކޮށްފައި ވަނީ ނަސްލެއް ނައްތާލުމުގެ ދަރަޖައިގަ އެވެ. ސަލާމަތީ މަޖިލީހުން ވަނީ ރެފިއުޖީން އަނބުރާ މިއަންމާ އަށް ދެވޭނެ އިންތިޒާމް ހަމަޖައްސައިދިނުމަށް ގޮވާލައިފަ އެވެ.\nއިތުރު ލިޔުންތައް އދ ސަލާމަތީ މަޖިލިސް ބަންގްލަދޭޝް މިއަންމާ ރޮހިންޖާ\nރޮހިންޖާ ރެފިއުޖީން އުފުލާ ބޯޓުތައް ހަލާކުކޮށްލައިފި\nރޮހިންޖާ ރެފިއުޖީން އެހެން ރަށަކަށް ބަދަލު ކުރަނީ\nއެތައްހާސް ރެފިއުޖީން ގަތުލްއާއްމުގެ ދުވަސް ފާހަގަކޮށްފި\n23 hours ago 57


America In Handhah Gos Negikamah Bunaa Ithuru Photo Thakeh Aaanmu Kohfi - Vaguthu\nއެމެރިކާއިން ހަނދަށް ގޮސް ނެގިކަމަށް ބުނާ އިތުރު ފޮޓޯތަކެއް އާއްމުކޮށްފި\nއެންމެ ކުރިންސުރެ އަޅުގަނޑުމެން ޤަބޫލު ކުރަމުން އައީ، އެންމެ ފުރަތަމަ ހަނދަށް ދިޔަ ބަޔަކީ އެމެރިކާ މީހުންކަމަށެވެ. އެންމެ ފުރަތަމަ ހަނދުގައި ޖެހި ދިދައަކީ އެމެރިކާ ދިދަކަމަށް ޤަބޫލު ކުރެވުނުއިރު، މަދަރުސާތަކުގައި ކިޔަވައިދެމުންވެސް ދިޔައީ އެގޮތަށެވެ. އެންމެ ފުރަތަމަ ހަނދުގައި ފައި ޖެއްސި މީހަކީ ނީލް އާމްސްޓްރޯންގް ކަމުގައެވެ.\nއެހެންނަމަވެސް، ސައިންސްގެ ޢިލްމު ގިނަ ބަޔަކަށް ލިބެމުންދިޔުމާއި، ތައުލީމާއި އެނޫންވެސް މައުލޫމާތުގެ މަސްދަރުތައް އާއްމުންނަށް ލިބެމުންދިޔަ ވަރަކަށް، މިކަންކަމަކީ ޙަޤީޤަތް ނޫންކަމުގައި ޤަބޫލު ކުރެވެން ފެށިއެވެ.\nއެންމެ ބޮޑަށް ހަގީގަތް ނޫންކަމުގައި ގަބޫލު ކުރެވެމުންދިޔައީ ހަނދުގައި ނަގާފައިވާކަމަށް ބުނާ ފޮޓޯތެކެވެ. އެގޮތްގޮތަށް، ހަނދުގައި ފޮޓޯ ނުނެގޭނެކަމަށް އެތައް ބަޔަކު ދަނީ ބުނަމުންނެވެ. ހަމައެހެންމެ، އެމެރިކާގެ ނޭޝަނަލް އެއިރޯނޮޓިކްސް އެންޑް ސްޕޭސް އެޑްމިނިސްޓްރޭޝަން (ނާސާ) އާ ވަދާވެރި ފަރާތްތަކުން، މިހާރުވެސް ބުނަމުން ދަނީ އެހެންނެވެ.\nއެހެންނަމަވެސް، ދާދިފަހުން ވަނީ، ހަނދުގައި ނަގާފައިވާކަމަށް ބުނާ އެހެން ފޮޓޯތަކެއް އާއްމުކޮށްފައެވެ. ހަނދަށް ދިޔަ އެޕޯލޯ 11 ގެ އަރުޝީފު (އާކައިވް) ގައި ހުރި ފޮޓޯތަކެއްކަމަށް ބުނެ، މި ތަކެތި އާއްމުކޮށްފައިވަނީ، ޖައްވީ ދާއިރާގެ ތަޖުރިބާކާރެއް ކަމުގައިވާ ކިޕް ޓީގު އެވެ.\nކިޕް ޓީގު ބުނެފައިވާ ގޮތުގައި މި ފޮޓޯތައް ނަގާފައިވަނީ އާމްސްޓްރޯންގ އާއެކު ހަނދުގެ ސަތަޙައަށް ފޭބިކަމަށް ބުނާ ބަޒް އަލްޑްރިން އެވެ. އަދި، އޭނާއަކީ ޕްރޮފެޝަނަލް ފޮޓޯގްރާފަރެއް ނޫންކަމުން، އެފޮޓޯތަކަކީ، އެހާ ރީތި ފޮޓޯތަކެއް ނޫންކަމަށްވެއެވެ. އަދި، އެތަކެތި ނާސާގެ ފަރާތުން އާއްމުކޮށްފައި ނުވަނީވެސް، އެސަބަބާ ގުޅިގެންކަމަށް ކިޕް ބުނެފައިވެއެވެ.\nއެމެރިކާއިން ހަނދަށް ދިޔަ ދަތުރަކީ، އެޤައުމާ ސޯވިއެޓާ ދެމެދު އޮތް މި ވާދަވެރިކަމުން، އެމެރިކާ ކުރި ހޯދިކަމުގެ ނިޝާނެވެ. މި ދަތުރަށް ޖުމުލަ ހޭދަވެފައިވަނީ އަށް ދުވަހެވެ.\n6 މަހުގެ މިޝަނެއް ފުރިހަމަ ކުރުމަށް ފަހު ނާސާގެ ފަޅުވެރިން އެނބުރި ބިމަށް\nއިންސާނުންގެ "އޮރިޔާން" ފޮޓޯ ޖައްވަށް ފޮނުވަނީ\nމި މަހު ބޮޑު ހިލަގަނޑެއް ދުނިޔެއާ ކައިރިވާނެ: ނާސާ\nޖުލައި 23, 2018 11:08\nވަގުތުގަ އުޅޭ އެންމެ ބަރާރު ލިއުންތެރިއާ\nޖުލައި 23, 2018 11:32\nއަޅުގަނޑުވެސް ރޭގަ ހަނދަށް ދިޔައިން. ލައްކަ ފޮޓޯވެސް ނެގިން. މިހެން ބުނީމަ ގަބޫލު ކުރާނެ ބޯގޯސްމީހުން!\nޖުލައި 23, 2018 12:22\nބޯގޯސް!!!! މިދައްކަނީ 20 ޖުލައި 1969ގެ ވާހަކަ. ހަނދަށް ގޮސްއަންނަން ހޭދަވީ 8 ދުވަސް. އެހެންވިއްޔާ މިހާރު އެތަށް އަހަރަކުންވެސް ހަނދަށްނުދެވިގެން މިއުޅެނީ ކީއްވެބާ؟ ދާންބޭނުން ނުވަންޏާ ހަނދާބެހޭ ދިރާސާ ކުރަނީ ކީއްކުރަންބާ؟ ހަނދުގެ ދިރާސާ ހަނދަށް ގޮސްގެން ކުރުމަށްވުރެ އެހެންތާކު ތިބެގެން މާ މޮޅަށް ކުރެވެނީބާ؟ ކޮހުންކައިރީގަ ތިވާހަކަ ދައްކާ! މަށެއްނާހާނަން ތިވާހަކައެއް. ކޮންމެސް އެހެންއެއްޗެއްކިޔާ\nޖުލައި 23, 2018 17:31\nހެހެހެ... ދެން ކީއްކުރާނީ. ކިޔައިދީގެން ގަބޫލުކުރެވޭނީވެސް އެއްޗެއް އެގޭ ބަޔަކަށް ކިޔައިދިނިއްޔާ ދޯ. މިދުނިޔޭގަ އެބައުޅޭ ދުނިޔެއަކީ ވަށް އެއްޗެއް ކަމަށް ގަބޫލު ނުކުރާ މީހުންވެސް. މިކަމާ ބުނަނީ ކީކޭތޯ؟\nޖުލައި 24, 2018 09:46\nއެކިޔަނީ ހަނދުގެވާހަކަ. ހަނދުގެވާހަކަ އެއްފަރާތް ކޮއްފާ ދައްކާބަލަ މިދުނިޔޭގައި އަދިވެސް އެބަހުރި ގޮތް ނޭނގޭ އެތައްތަނެއް އެތަން ތަނުގެ މައުލޫމާތު ނުހޯދޭ އިރު ދެން ކޮން ހަނދެއްގެ މައުޅޫމާތު ހޯދޭނީ އަދި ކޮންހަނދަކަށް ދެވޭނީ . ވިސްނާލާ.\nއޮގަސްޓް 12, 2018 16:14\nމި ލިޔުން ކިޔާލުމުން ދޭހަ ވަނީ، މި ލިިޔުން ލިޔުނު ރިޕޯޓަރަށްވެސް ބަޔަކު ހަނދަށް ދިޔަކަމަށް ޤަބޫލު ނުކުރެވޭ ކަން! އެކަމަކު މި ޒަމާނުގެ ސައިންސް ގެ އަލީގައި ސާބިތު ކުރެވޭ ހަނދަށް ދިޔަކަމަށް! ޤޫގުލް މެޕްސް އިން ބަލާލަބަލަ ހަނދުގެ މަތިން އީގަލް ދުއްވާފަ ދިޔަ ރޫޓާ ޖެއްސި ޓްރެން ކިިޔުލިޓީ ބޭ ހިސާބުގަނޑުގެ ލޭންޑް ސްކޭޕް! އެތާހުރި ކްރޭޓާރސް ހުރީ ހަމަ މީގެ 40 އަހަރު ހަނދަށް މީހުން ދިޔައިރުވެސް ނަގާފަ ހުރި ފޮޓޯތަކާ އެއްގޮތަށް! ދެން އެހެން ނޫނަސް، އޭރުގެ އިލެކްޓްރޯނިކްސް އޮތީކީ މިހާރުހެން ފޮޓޯ ޝޮޕް ހަދާލެވޭހާ ފަސޭހައިން ހަދާލެވޭ ގޮތަށް ތަރައްޤީ ވެފަ އެއް ނޫން! އީގަލް ގެ ކޮމްޕިޔުޓަރގެ ހުރި އާލާތްތަކަކީ މިހާރުގެ އިލެކްޓްރޯނިކް ކަލްކިޔުލޭޓަރެއްގައި ހުންނަ ވަރުގެ ފަންކްޝަންތައް ކުރެވޭވަރަށް ވުރެވެސް ބާރު ދެރަ އާލާތްތަކެއް! އެކަމަކު، އޭރުވެސް، ރޮކެޓް ޓެކްނޮލޮޖީ ވަނީ ޖައްވަށް ވެސް ފޮނުވޭވަރަށް ތަރައްޤީވެ ކުރި އަރާފަ!


Sarukaarun hoadhaidhin enme bodu hahgakee hamajehun: raees\nސަރުކާރުން ހޯދައިދިން އެންމެ ބޮޑު ހައްގަކީ ހަމަޖެހުން: ރައީސް\nއިދިކޮޅު ފަރާތްތަކުން ކުރި މުޒާހަރާއެއް ކޮންޓްރޯލް ކުރަން ފުލުހުން ހަރަކާތްތެރިވަނީ. -- އަވަސް ފައިލް ފޮޓޯ\nމި ސަރުކާރުގެ ދެ އަހަރުގެ ތެރޭގައި، ރައްޔިތުންނަށް ލިބިދެވުނު އެންމެ ބޮޑު އިންސާނީ ހައްގަކީ ހަމަޖެހުމާއި ސުލްހަ މަސަލަސްކަމާއެކު، ދިރިއުޅެވޭނެ މާހައުލެއް ގާއިމުކޮށްދެވުން ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nމިއަދު ފާހަގަކުރާ ޖުމްހޫރީ ދުވަހުގެ މުނާސަބަތުގައި، ގައުމާ މުހާތަބު ކުރައްވައި ރައީސް ވިދާޅުވީ އިޖުތިމާޢީ ހަމަޖެހުމަށް ބަލާއިރު، މީގެ ދެ އަހަރު ކުރިން، ރާއްޖޭގެ ރައްޔިތުން ތިބީ ވަރަށް ބޮޑު ނުތަނަވަސްކަމެއްގެ ތެރޭގައި ކަމަށެވެ.\nމިގޮތުން، މާރާމާރީއާއި ގޭންގު ކުށްތައް އިތުރުވެ، ސިޔާސީ ހަމަނުޖެހުން ބޮޑުވުމުގެ ސަބަބުން، އިޖުތިމާއީ ހަމަޖެހުން އޮތީ މުޅިންހެން ގެއްލިފައި ކަން ރައީސް ފާހަގަކުރެއްވި އެވެ.\n"އަޅުގަނޑު ދެކޭގޮތުގައި، މިދިޔަ ދެ އަހަރުގެ ތެރޭގައި، ރައްޔިތުންނަށް ލިބިދެވުނު އެންމެ ބޮޑު އިންސާނީ ހައްގަކީ، އަދި ހޯދައިދެވުނު އެންމެ ބޮޑު ކުރިއެރުމަކީ، ހަމަޖެހުމާއި ސުލްހަ މަސަލަސްކަމާއެކު، ދިރިއުޅެވޭނެ މާހައުލެއް ގާއިމުކޮށްދެވުން،" އެކަމުގައި ސިފައިންނާއި ފުލުހުން އަދާކުރި މުހިއްމު ދައުރަށް ޝުކުރު އަދާކުރައްވަމުން އެމަނިކުފާނު ވިދާޅުވި އެވެ.\nވަރަށް ގިނަ ދާއިރާތަކަށް އަލި އަޅުއްވާލެއްވި ހިތާބުގައި ރައީސް ވަނީ ކޮވިޑް-19 އިގެ ދަތި ހާލަތުގެ ތެރެއިން ވެސް އަންނަ އަހަރު ތަރައްގީގެ މަޝްރޫއުތައް ކުރިއަށް ގެންގޮސް، އިގުތިސޯދީ ދަތިކަމުން އަރައިގަތުމާ ދިމާލަށް ގައުމުގެ ގެންދަވާނެކަމުގެ ޔަގީންކަން ދެއްވައިފަ އެވެ.\n"ވެރިކަމުގެ ތިންވަނަ އަހަރަކާ އަޅުގަނޑުމެން މި ކުރިމަތިލަނީ، ރައްޔިތުންގެ އުންމީދުތަކާ ގުޅިފައިވާ، ވަރަށް މުހިންމު ރޭވުންތަކަކާއެކު،" ރައީސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު މުޒާހަރާ ޕޮލިޓިކްސް


COVID-19: Ithuru 107 meehaku positive vejje - AO News\nކޮވިޑް-19: އިތުރު 107 މީހަކު ޕޮޒިޓިވްވެއްޖެ\nރާއްޖެއިން އިތުރު 107 މީހަކު ކޮވިޑް-10 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 73 ދިވެހިންނާއި، 29 ބަންގްލަދޭޝްގެ މީހުންގެ އިތުރުން އިންޑިއާގެ 03 މީހަކާއި، ފިލިޕިންސްގެ މީހަކު އަދި ސްރީ ލަންކާގެ މީހަކު ވަނީ ޕޮޒިޓިވްވެފައެވެ. އިއްޔެވެސް 78 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 5،679 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 94،865 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 1،518 މީހުން އެބަތިއްބެވެ. އަދި ހޮސްޕިޓަލްތަކުގައި 146 މީހަކު ދަނީ ފަރުވާ ހޯދަމުންނެވެ.


Raahjeah vannan jehey faisaage bodubaeh beyruvaathee huhtuvan garaareh\nރާއްޖެއައި ފަތުރުވެރިންތަކެއް. ރާއްޖެއަށް ވަންނަން ޖެހޭ ފައިސާގެ ބޮޑުބައެއް ބޭރުވާތީ ހުއްޓުވަން ގަރާރެއް މަޖިލީހަށް ވަނީ ހުށަހަޅައިފައި--\nރާއްޖޭގައި ކުރާ ވިޔަފާރިތަކުން ލިބޭ ފައިސާގެ ބޮޑު ބައެއް ރާއްޖޭގެ ފައިނޭންޝިއަލް ސިސްޓަމަށް ވަންނަމުންނުދާތީ އެކަމަށް އަވަސް ހައްލެއް ހޯދައި ދިނުމަށް ފިޔަވަޅުތައް އަޅަން މަޖިލީހަށް ގަރާރެއް ހުށަހަޅައިފި އެވެ.\nމަނަދޫ ދާއިރާގެ މެމްބަރު އަހުމަދު ހާރޫން ހުށަހެޅުއްވި ގަރާރުގައި ވަނީ ރާއްޖޭގެ ސަރަހައްދުގައި ކުރާ ހުރިހާ ވިޔަފާރީގެ ސޭލްސްއިން ވަންނަ ފައިސާއާއި އެ ވިޔަފާރިން ލިބޭ އެންމެހާ އާމްދަނީ ރާއްޖޭގެ ފައިނޭންޝިއަލް ސިސްޓަމަށް ވަންނަކަން ކަށަވަރު ކުރުމަށް އެދިފައެވެ.\nއެ ގަރާރުގައި އެންމެ މުހިންމުކަމެއްގެ ގޮތުގައި ފާހަގަކޮށްފައި އޮތީ ރާއްޖެއިން ބޭރުގެ ޕީއޯއެސްތައް މިހާރުވެސް ރާއްޖޭގައި ބޭނުން ކުރާ މައްސަލަ އެވެ. ގަރާރުގައި އެދިފައިވަނީ އެމްއެމްއޭއިން ހުއްދަ ދީފައިވާ ބޭންކުތަކުން ދޫކުރާ ޕީއޯއެސްތައް ނޫނީ ރާއްޖޭގައި ބޭނުންކުރުމުގެ ހުއްދަ ނުދިނުމަ ށެވެ.\nރާއްޖެ އަންނަ ފަތުރުވެރިން ހަދާ ބުުކިންސްތައްވެސް ބޭރުގެ ބޭންކްތަކަށް ވަންނާތީ އޭގެ ސަބަބުން ދައުލަތަށް ޓެކްސްގެ ގޮތުގައި ލިބެން ޖެހޭ އާމްދަނީ ގެއްލޭކަން ވެސް ގަރާރުގައި ފާހަގަކޮށްފައި ވެއެވެ.\nއެހެންކަމުން އެކަމާ ގުޅޭ ގާނޫނުތައް އިސްލާހްކޮށް، އާ ގާނޫނުތަކަށް ހަދަން ޖެހޭ ނަމަ އެކަންވެސް ކޮށްގެން އެ މައްސަލަ ހައްލުކުރަން ގަރާރުގައި ގޮވާލައެވެ.\nރައްޔިތުންގެ މަޖިލިސް ޓޫރިޒަމް އެމްއެމްއޭ


Inthihaabu Baathil Kuran Dhiyumaky Ladhuvethikamuge Minvareh Nethun - Ilyas - Vaguthu\nއިންތިހާބު ބާތިލް ކުރަން ދިއުމަކީ ލަދުވެތިކަމުގެ މިންވަރެއް ނެތުން - އިލްޔާސް\nބަލިވުމުން އިންތިހާބު ބާތިލް ކުރަން ދިއުމަކީ ލަދުވެތިކަމުގެ އެއްވެސް މިންވަރެއް ނެތުން ކަމަށް ޝެއިހް އިލްޔާސް ހުސައިން ވިދާޅުވެއްޖެއެވެ.\nއިލްޔާސް ކުރެއްވި ޓްވީޓެއްގައި ވިދާޅުވީ ރައްޔިތުން ނޫނެކޭ ބުނުމުން، ދުސްތޫރީ މައްސަލައެކޭ ބުނެ އޮޅުވާލައިގެން ސްޕްރީމް ކޯޓަށް ދިއުމަކީ ލަދުވެތިކަމުގެ އެއްވެސް މިންވަރެއް ނެތްކަމުގެ އަލާމާތެއް ކަމަށެވެ.\nRayyithun noonakey bunumun ves rayyithunge nimmun bathilukuran dhusthooree massala ekey bune olhuvaalaigen SC ah hushahelhumakee ladhuvethikamuge evves minvareh nuakamuge alaamathekeve.\n"Thibaa ladhuvethi nuvaanama thiba beynun kameh kuraasheve" حديث\nاللهم سَلِّمْ سلم\n— Ilyas Hussain (@ilyaasipa) October 12, 2018\nއިލްޔާސް މި ގޮތަށް ވިދާޅުވިއިރު ރައީސް ޔާމީންގެ ފަރާތްފުޅުން ސްޕްރީމް ކޯޓަަށް ހުށައެޅި މައްސަލައިގެ ޝަރީއަތް ސުޕްރީމް ކޯޓުގައި މާދަމާ މެންދުރު 13:00 ގައި ފެށުމަށް ވަނީ ހަމަޖެހިފައެވެ.\nމި މައްސަލައިގެ އިބްތިދާއީ އަޑުއެހުމެއް ސުޕްރީމް ކޯޓުގައި ބާއްވާފައިވާއިރު އެ ކޯޓުން ވަނީ މިއަދު ހެނދުނު 11 ގެ ކުރިން ލިޔުމުން އެ މައްސަލަ އަށް ޖަވާބުދާރީވާން އިލެކްޝަންސް ކޮމިޝަނަށް އަންގާފައެވެ.\nއޮކްޓޯބަރ 13, 2018 10:39\nސިޔާސީ ނުވެ ރަގަލު މައުލޫއަކައް ދަރުހެއް ދެވޭތޯ އިލިޔާސް އުޅެބަލަ..\nއޮކްޓޯބަރ 13, 2018 10:41\nއޮކްޓޯބަރ 13, 2018 10:42\nޢިލްޔާސްގެ ލަދުވެތިކަން އެބަހުރިތަ. އެމްޑީޕީއައް ގޮވާފަ ހުރި އެއްޗެތި ހިތައް އަރާ ކަލެއައް އެބައިގަނޑާ ބައިއަތު ހިފީ ލަދެއް ހަޔާތެއް ނެތިގެންނޫންތަ. ޢެހެން ނޫނަސް ވޯޓުން ވައްކަން ކުރީމަ އޭގެ ހައްގުހޯދަންދާން ކޮން ލަދެއް ގަންނަންވީ\nއެހެންތާ ވާނީ، މިމީހުން ކުރިކަންތައް ހިތައްއަރާފަ ދެން އަނެއްކާ އެކަން ނުކުރެވިދާނެތީ، ބުނަންވީނު 100 ފަހަރު އިންތިޚާބު ބޭއްވިއަސް ތިމަންމެންމޭ ކާމިޔާބުކުރާނީ، މައްސަލައެއް އުޅޭކަމަށް ޝައްކުވަންޏާ ކޯޓަށް ދާނެދޯ! އެކަމާ ކޯފާނުވޭ. ކޯޓުން ނިންމީމަ އެ ނިމުނީއެއްނު. ހީވަނީ ހުވާކުރުމުގެ ކުރިން ލިބެން އޮތްއެއްޗެއް ނުލިބޭގޮތަށް އޮތީހެން. ލިބެންއޮތް އެއްޗެއް ލިބޭނެ. ދެރަނުވޭ ވ ސަލާމް\nއޮކްޓޯބަރ 13, 2018 10:43\nކޮންމެ ދަރުހަކައް ކަންނެލި އޮޑިއެއް . ދެން ކޮން\nއޮކްޓޯބަރ 13, 2018 10:44\nތީވެސް ބޮޑު ވަގެއް ވޯޓު ވަގެއް. ކަލޭ ފުރަތަމަ ލަދުގަނެބަލަ\nމި ބލ ވެރިކަމުން މިޤައުމު ސަލާމަތް ކޮދެއްވާދޭ\nއޮކްޓޯބަރ 13, 2018 10:48\nއަހަރެން ވެސް ލަދުގަނޭ އިލްޔާސް ތިޔަހެން އުޅޭތީ\nޝޭޚު ތިތެޅެނީ ކޮންމެވެސް ކަމެއްވެގެން ލަދުވެތި ކަނކަން ޝޭޚައް އެނގޭނަމަ އެކި ދުވަސްވަރު ގްރްއާން އެކި ގޮިޔގޮތަށް މާނަ ނުކުރާނެ 2008 ވަކިގޮތެއް 2013 ވަކިގޮތެއް 2018 ގަ ވަކި ގޮތެއް މިސަލަކަށް ނަޝީދުއަށް ޔާމީން އަށް ގާސިމްބެއަށް އިބޫއަށް އެއްހަދީސެއް ެކަމަކު ކޮންމެ ރިޔާސީ އަހަރަކު އެކި ގޮިް ގޮތަށް މާނަ ކުރަނީ ލަދުގަންނަން ޖެހޭނީ ރ ޔާމީން ތަ؟\nއޮކްޓޯބަރ 13, 2018 10:49\nއިސްލާމިކް މިނިސްޓަރ މަގާމުގެ ދަހިވެތިކަމުގަ ހަމަ ތެޅެނީ.\nއޮކްޓޯބަރ 13, 2018 10:52\nއަނެއްކާ ބޮޑުއަދަދަކުން ރީލޯޑުކޮށްލީބަ.\nއޮކްޓޯބަރ 13, 2018 11:00\nރައްޔެތުން އާއެކޭބުނެފަ އޮތީއިލްޔާސްދިން ސިޔާސީދަރުސް އަޑުއަހާފަ. އެއީހައްގުގޮތުގަ ނިމިފަވާނިންމެއް ކަމުގަވާނަމަ އެކަން ބަދަލެއްނުކުރެވޭނެ. އިލްޔާސްމެން އަބަދުވެސް އަޑައްބާރުލާފަ ބުނަމެއްނޫތަ ޙައްގަތްނަސްރު ދެއްވާނެއޭ. އެހެންއެކަން އޮތްވާއެވެްބަޔަކަށް ޙައްގަކީބާތިލް އއްތަކަށް ނެހެދޭނެ ނޫންތޯ؟\nއޮކްޓޯބަރ 13, 2018 11:02\nޚަލޭ ނުފުއްޕާ ރީލޯޑު ވަގުވޯޓު އޮޅުވާލި ވޯޓު\nއޮކްޓޯބަރ 13, 2018 11:15\nކަލޭ ސިޔާސީ ދަރުސްދީފަ.. ފިލާ މެލޭސިޔާއަށް ރައްކާވުމަކީ.. ލަދުވެތި ކަމެއް. ނޫންތަ އެއީއެއް.... އެއީ އެންމެ ބޮޑު ލަދުވެތި ކަމަކީ... ކަލޭއަށް ކޮން ލަދުވެތި ކަމެއްތައިގޭނީ.... ކަންނެލި ދޯނި.. ކަންނެލި ދޯނި.. މަސް ދޯނި...\nއޮކްޓޯބަރ 13, 2018 11:25\nއެމެރިކާ އަތްދަށަށް ޤައުމުދިނުމަށް ހާދަވަރެއް ތިހުރީ ކިހާވަރެއްދީގެންބާ ،، ކުރިސްޓިއަން ދީން ފަތުރަން ހިއްވަރު ދިނިމަކީ ބޮޑެތި ޝެއިޚުން ދިރިއުޅުމަށް ކުރާމަސައްކަތަކަށް ވެއްޖެ......\nއިސްލާމްދީން ނޫން ދީނަތަކަށް ގޮވާލާ އެ ދީނުގެ ޙުކުންތަކަށް ފުރައްސާރަކުރާ ބައެއްގެ ދިފާޢުގައި ނުކުމެ ހުރުމަކީ ލަދުއަގަލު ކުޑަކަމުގެ އިންތިހާ! އެވެސް ދުނިޔަވީ މަންފާއަށްޓަކައި.\nއޮކްޓޯބަރ 13, 2018 11:28\nބަލަ އިލިޔާސޫ އިސްލާމް ދީނުގައި އޮންނަނީ ހާކިމާގެ ބަސް އިލިޔާސު ދީނީ އިލްމް ވެރިޔެއްކަމައް ވާއިރު ހާކިމާ ބަސްބުނުމުގެ ކުރީގައި ވަކިގޮތަކައް ވިދާޅު ވުމީ ގައިމިވެސް ރަނގަޅު ކަމެއްނޫން . ޢިސްލާމީ ސަރީއަތް ހިނގަނީ ހެކީގެ މައްޗައް މިކަން އަޅުގަނޑައްވުރެ ބޮޑައް އިލިޔާސައް އެގިލައްވާނެ.\nއޮކްޓޯބަރ 13, 2018 11:45\nދެ އަނގައިން ދެފަހަރު ދެ ގޮތަށް އެއްކަމަކާއިބެހޭގޮތުން ވާހަކަ ދައްކަން ލަދުނުގަނޭތަ؟\nއޮކްޓޯބަރ 13, 2018 12:09\nއޮކްޓޯބަރ 13, 2018 12:29\nމި ދީނީ ޢިލްމު ވެރިޔާ މަޑު މަޑުން ގޮސް ވަރަށް ބޮޑަށް ސިޔާސީ ވެއްޖެ ތާއެވެ؟\nޢިލްޔާސްގެ ލަދުވެތިކަން އެބަހުރިތަ. އެމްޑީޕީއައް ގޮވާފަ ހުރި އެއްޗެތި ހިތަށް އަރާ ކަލެއަށް އެބައިގަނޑާ ބައިއަތު ހިފީ ލަދެއް ހަޔާތެއް ނެތިގެންނޫންތަ. ޢެހެން ނޫނަސް ވޯޓުން ވައްކަން ކުރީމަ އޭގެ ހައްގުހޯދަންދާން ކޮން ލަދެއް ގަންނަންވީ. ކލޭ ރިޝްވަތު ހިފައިގެން އަނގަތަޅަން ލަދެއް ހަޔާތެއް ނެތެއްނޫންތަ.\nއަގަމަޑުންލައިގެން ހުރޭ! ކަލޭތީދެންކާކު ދޮގުވރިއެއް! ކުރެސްޓީއަނުންގެ އެޖެންޓެއް!\nއޮކްޓޯބަރ 13, 2018 12:48\nމިހިރަ ސޭކުގަނޑާ ކަލޭމެންތިތިބީ އީސީ އަށް ރިޝްވަތުދީގެން ވޯޓުންވައްކަން ކޮށްފަ ފެލޭނިކަމެއްނެތް\nއޮކްޓޯބަރ 13, 2018 12:51\nދެން އިންތިހާބް އޮޅުވާލުމަކީ ކޮންކަހަލަ ކަމެއް؟\nއޮކްޓޯބަރ 13, 2018 12:53\nކަލެއަށް އެނގޭތަ ގާނޫނު ދޮންކަލޯ!! ގާނޫނުގައި އެވަނީ ކަންކަމުގައި ހިނގަންވާމަގު ދައްކުވައިދީފަ!! ވޯޓުގައި މަކަރުހަދާ ވޯޓްގެ ސައްޙަކަން ގެއްލޭ އެތައްކަމެއް ހިނގާފައިވާކަމަށް ކެންޑިޑޭޓަކަށް ފެނިއްޖެ ހިނދެއްގައި އެމީކަށް 14 ދުވަސްތެރޭ ކޯޓަށް މައްސަލަ ކޯޓެއްވެއްދޭ!! ދެން ކޯޓުން އެމައްސަލައެއްބަލާ ޢަދުލުވެރި ޙުކުމެއްނުރާނެ ގަރީނާ ތަކުގެ މައްޗަށް ބެލުމަށްފަހު!!! ކަލޭ ކިހިނެތްވެގެން ތިއުޅެނީ!! ކަލޭ މައިތިރިވެގެން ހުރެވޭތޯ ބަލާ!!\nއޮކްޓޯބަރ 13, 2018 13:07\nކަލޭ ސިޔާސީ އޭ ކިޔައިގެން މީހުނަށް މަގު އޮޅުވަން ނޫޅެބަލަ، ތިހެން އުޅުނީމާ މަގުފަހިވަނީ ކިރިސްތިއަނުން ނަށާ ޔަހޫދީންނައްކަން ކަލެއަށް ނޭގެނީތަ\nނޫސްތައްބަލާބަލަ، އެތުގެ އިންޒާރު ހިންޏަށް\nއޮކްޓޯބަރ 13, 2018 13:13\nމިގައުމަށް ދެންދުވަހަކުވެސް ހަމަޖެހުމެއް ނާންނާނެ!\nއޮކްޓޯބަރ 13, 2018 13:40\nއިލިޔާސޫ ޫ ޫ މައިތިވޭ މައިތިރިވޭ މައިތިރި\nމީގެ ކުރިން މަނިކުފާނު ދެއްވާފައިވާ ސިޔާސީ ދީނީ ދަރުސްތަކުގައި ދައްކާފައި ހުރި ވާހަކަތައް ދިވާނުވޭ. ދަންނަ ބޭކަލު ތިފަދަ ދަރަޖައަކަށް ވެއްޓުނީމަ ހިތާމަ ކުރަން.\nއޮކްޓޯބަރ 13, 2018 14:02\nމަނިކުފާނަށްތޯ އެނގިވަޑައިގަންނަވަނީ ކަންކަން ކުރަންޖެހޭ ގޯތް.\nއަޅޮވާލިޔަސް ކަންކަން އޯކޯ ތޯ..\nއޮކްޓޯބަރ 13, 2018 14:11\nބޭފުޅާ ލަދު ނުގަނޭތަ؟ މަ ލަދުގަނޭ ބޭފުޅާ އުޅޭގޮތުން. ދީނަށް ފާޅުކޮށް ފުރަށްސާރަ ކުރި މީހުންނާއި އެކީ ތިއުޅެނީ\nއޮކްޓޯބަރ 13, 2018 14:15\nވޯޓު ބާޠީލްކުރުމާ ނުކުރުން އެއީ ސްޕްރިމްކޯޓުން ނިންމާ ނިންމުމެއް! ވޯޓުގައި މައްސަލަތަކެއް އުޅޭކަން ކަށަވަރުވީމާ އެ މައްސަލަތައް ބަލއިާދީ ގޮތެއް ނިންމާދިނުމަށް ހުށައަޅާފަ އެއޮތީ! މިއަދު މިމައްސަލަ އިދިކޮޅަށް ދިމާވިނަމަ އަދި މިވަރެއްނޫން ކުރީހީ!!!! ތަންތަނުގައި ހުޅުޖަހާ މާރާމާރީތަކުންވެސް ސަލާމަތްނުވީސް .\nއޮކްޓޯބަރ 13, 2018 14:16\nއޭ ކަންނެލި އޮޑި ކަލެއަށް އެނގޭތަ ޝޭޚް ޝަމީމަށް އިންޑިއާއިން ކުރާ ދުއްޕާން. އެކަމާ އެއްޗެއް ބުނަން ކަލެއަށް ކެރޭނެތަ؟ ސ. ފޭދޫ މިސްކިތު މިންބަރަށް ކަލޭ އެރީމަ ހުކުރު ދޫކޮށްލާފަ ފޭބި މީހުން ތެރޭން މީހެއް މަމީ. މިހާރު މަ ބަލަނީ ކަލެއަކީ މަތިން ފައިބައިގެން އައިސް ހުރި މީހެއް ކަމަށް. ރަނގަޅުތަ؟\nއޮކްޓޯބަރ 13, 2018 14:30\nވޯޓުން ވައްކަންކުރުމަކީ ކޮންކަހަލަ ކަމެއްތޯ ސޭކުބޭ.....؟\nއޮކްޓޯބަރ 13, 2018 17:08\nއިބޫ ނޫން ވެރިއެއް މިފަހަރު ދެން ނުހޮވޭނެ، 100 ފަހަރު ވޯޓު ލިއަސް އަހަންގެ ޢާއިލާއަކުން ތި ޔާމީނަކަށް ވޯޓެއް ނުދޭނަން! ރައްޔިތުންގެ ޚަޒާނާ އަށް ޚިޔާނާތްތެރިވެފައިވާ ވެރިއެއް އެއީ. އަލިފާނަށް ބިރުވެތިވެބަލ'!\nއޮކްޓޯބަރ 14, 2018 08:20\nތިއީ ކޮން ހަދީޘް ފުޅެއްގައި އޮތް ވާހަކައެއް، ކަންނެލި އޮޑި ރިޝްވަތް ހޯދައިގެން ދީން ވިއްކުމަކީ ލަދުހަޔާތުގެ ކަންފުޅެއްވެސް ނެތުން، ދެން އިބޫ ވައްޓާލަން ދީން ވިއްކަން ފަށާ، ނުދެކެން ތިހާ ހަޔާތްކުޑަ މީހަކު


Mifco in STO ah 450 million rufiyaa ge gellun\nމިފްކޯ އިން އެސްޓީއޯ އަށް 450 މިލިއަން ރުފިޔާގެ ގެއްލުން\nމަސްވެރިންނާއެކު ގދ. ތިނަދޫގައި ބޭއްވި ޖަޒީރާ ހޮޅުއަށީގައި އެސްޓީއޯ އެމްޑީ ހުސެއިން އަމްރު (ވ) ގައި -- ފޮޓޯ: ރައީސް އޮފީސް\nމިފްކޯ އެސްޓީއޯގެ ދަށަށް ގެނައުމުން މިހާތަނަށް 450 މިލިއަން ރުފިޔާގެ ގެއްލުން ވެއްޖެ އެވެ.\nމަސްވެރިކަމާ ގުޅޭ ގޮތުން އާއްމުންގެ ހިޔާލު ހޯދަން ގދ. ތިނަދޫގައި ރޭ ބޭއްވި "ޖަޒީރާ ހޮޅުއަށި" ގައި އެސްޓީއޯ މެނޭޖިން ޑިރެކްޓަރު ހުސެއިން އަމްރު ވިދާޅުވީ މިފްކޯ، އެސްޓީއޯގެ ދަށަށް ބަދަލުކުރީ އެސްޓީއޯ އިން ބޭނުން ވެގެން ނޫން ކަމަށާ އެ ކުންފުނި ބަނގުރޫޓު ވުމުން ހަދާނެ ގޮތެއް ނެތިގެން ކަމަށެވެ.\n"އެސްޓީއޯގެ ދަށަށް [މިފްކޯ] ގެނައުމުން އެސްޓީއޯ =އަށް މި ވަގުތު ގާތްގަނޑަކަށް 450 މިލިއަން ރުފިޔާ ގެއްލުން މި އަހަރާ ހަމައަށް ވެފައިވޭ. ހަގީގަތަކީ އެސްޓީއޯ އަށް އެކަން ކުރެވެން އޮތް އިރަކު ނޫން މިފްކޯ ގެނެސްލާފައި އޮތީ،" އަމްރު ވިދާޅުވި އެވެ.\nއަމްރު ވިދާޅުވީ މަސްވެރިން ތަރައްގީ ވެގެން ދިޔައިރު، މިފްކޯ އަށް އެ ތަރައްގީ އައިސްފައިނެތް ކަމަށެވެ.\n"މިފްކޯގެ ބޯޓު ފަހަރު މި ވަގުތު ގެންގޮސް ލެވޭނެ މަސް ދޯންޏެއްގެ ތެރެއަށް. މަސްވެރިންގެ ބޯޓު 150 ފޫޓަށް ބޮޑު ވެގެން ދިޔައިރު މިފްކޯގެ ބޯޓު އޮތީ ވަރަށް ކުޑަކުޑަކޮށް ކަމެއް ނުކުރެވުނު،" އަމްރު ވިދާޅުވި އެވެ.\nމިފްކޯއަކީ އެސްޓީއޯގެ ސަބްސިޑަރީއެއްގެ ގޮތުގައި ހަމަޖައްސާފައިވަނީ ސެޕްޓެމްބަރު 26، 2016 ގައި ރައީސް އަބްދުﷲ ޔާމީންގެ ސަރުކާރުންނެވެ. އޭރު އެ ކުންފުނީގައި 300 މިލިއަން ރުފިޔާގެ ދަރަނި އޮތް ކަމަށް ސަރުކާރުން ބުނެފައިވެ އެވެ.\nއެސްޓީއޯ މިފްކޯ ފިޝަރީޒް އެންޑް އެގްރިކަލްޗާ މިނިސްޓްރީ\nއެސްޓީއޯގެ ދަށުން މިފްކޯ ނަގަނީ


SunOnline: Najib Razak ge machah corruption ge dhauvaathah saabithuvejje\nނަޖީބު ރައްޒާގުގެ މައްޗަށް ކޮރަޕްޝަނުގެ ދައުވާތައް ސާބިތުވެއްޖެ\nރުގިއްޔާ މުހައްމަދު މޫސާ 28 Jul 2020, 10:20\nމެލޭޝިއާގެ ކުރީގެ ބޮޑުވަޒީރު ނަޖީބު ރައްޒާގުގެ މައްޗަށް ވަނީ ކޮރަޕްޝަނުގެ ދައުވާތަކެއް ސާބިތުވެފަ -- ފޮތޯ: އަލްޖަޒީރާ\nކުއަލަލަމްޕޫރު (ޖުލައި 28): މެލޭޝިއާގެ ކުރީގެ ބޮޑުވަޒީރު ނަޖީބު ރައްޒާގާ ދެކޮޅަށް ބަލަމުންދާ ކޮރަޕްޝަނުގެ މައްސަލަތަކުގެ ތެރެއިން އެ މައްސަލައިގެ ޝަރީއަތުގައި ހުރިހާ ދައުވާތަކެއް އޭނާގެ މައްޗަށް ސާބިތުވެއްޖެ އެވެ.\nމެލޭޝިއާގެ ހައި ކޯޓުގައި މިއަދު ބާއްވާފައިވާ ޝަރީއަތަކީ އެގައުމުގެ ދައުލަތުގެ އިންވެސްޓްމެންޓް ފަންޑު 1އެމްޑީބީގެ ސަބްސިޑަރީ ކުންފުންޏެއް ކަމަށްވާ އެސްއާރުސީ އިންޓަނޭޝަނަލްއިން ނަޖީބުގެ އެކައުންޓަށް 10.4 މިލިއަން ޑޮލަރު ޖަމާކުރި މައްސަލައިގެ އަޑު އެހުމެވެ. އެ މައްސަލާގައި ނަޖީބުގެ މައްޗަށް ވަނީ އަމާނާތައް ހިޔާނާތްތެރިވުމާއި މަނީ ލޯންޑަރިން އާއި ބާރުގެ ބޭނުން ނަހަމަ ގޮތުގައި ބޭނުން ކުރުމުގެ ހަތް ދައުވާއެއްކޮށްފަ އެވެ.\n"މި ޝަރީއަތުގައި ހުށަހެޅި ހުރިހާ ހެއްކަކަށް ބެލުމަށް ފަހު އަޅުގަނޑު ނިންމަނީ މި މައްސަލައިގައި ޝައްކެއް ނެތް މިންވަރަށް ޕްރޮސެކިއުޝަނުން [ދައުވާތައް] ސާބިތުކޮށްދީފައިވާކަމަށް،" ކުއަލަލަމްޕޫރު ހައި ކޯޓުގެ ފަނޑިޔާރު މުހައްމަދު ނަޒްލާން މުހައްމަދު ގަޒާލީ ވިދާޅުވި އެވެ.\nނަޖީބުގެ މައްޗަށް ސާބިތުވި ކޮންމެ ދައުވާއަކަށްވެސް ގިނަ ވެގެން 15 އަހަރާއި 20 އަހަރާ ދެމެދުގެ ޖަލު ހުކުމެއް ކުރެވިދާނެ އެވެ. އަދި ނަޖީބު ވަނީ އެ ދައުވާތަކަށް އިންކާރު ކުރައްވާ، ދައުވާތައް ސާބިތުވެއްޖެ ނަމަ އިސްތިއުނާފު ކުރައްވާނެ ކަމަށް މީގެ ކުރިން ވިދާޅުވެފަ އެވެ.\nމެލޭޝިއާގެ ބޮޑުވަޒީރު ކަމަށް ނަޖީބު ވަޑައިގެންނެވިތާ މާގިނަ ދުވަސްތަކެއް ނުވަނީސް 1އެމްޑީބީ ފަންޑު ހުޅުވީ އެގައުމުގެ ތަރައްގީގެ މަޝްރޫއުތަކަށް ފައިސާ އެއްކުރުމަށެވެ. ނަމަވެސް އެމެރިކާގެ ޖަސްޓިސް ޑިޕާޓްމެންޓުން ތުހުމަތުކުރާ ގޮތުގައި 1އެމްޑީބީ ފަންޑުން ވަނީ 4.5 ބިލިއަން ޑޮލަރު ޑައިވާޓުކޮށް، ލޯންޑާކޮށްފަ އެވެ. އަދި އެ ފައިސާ ބޭނުންކޮށްފައި ވަނީ އަގުބޮޑު ޕްރައިވެޓް ޖެޓާއި ގެތަކާއި ޔޮޓެއް ގަތުމަށެވެ. މިދިޔަ އަހަރު މެލޭޝިއާ ސަރުކާރުން ވަނީ އެ ޔޮޓު 126 މިލިއަން ޑޮލަރަށް ވިއްކާލައިފަ އެވެ.\nއެމައްސަލައިގައި ނަޖީބު ކުށްވެރި ނުވާ ކަމަށް އޭރު ކޯޓުން ނިންމި ނަމަވެސް 2018 ވަނަ އަހަރު ވެރިކަމަށް ވަޑައިގެންނެވި މަހާތިރު މުހައްމަދު، އެމައްސަލައިގެ ތަހުގީގު އަލުން ފައްޓަން އަމުރު ކުރެއްވި އެވެ. އެތަހުގީގުގެ ތެރެއިން ފުލުހުން ވަނީ ނަޖީބާ ގުޅުން ހުރި ހަ އެޕާޓްމެންޓެއް ފާސްކޮށް، އެއެޕާޓްމެންޓުތަކުން ފެނުނު ތަކެތީގެ އަގު 275 މިލިއަން ޑޮލަރަށް އަރާ ކަމަށް ބުނެފަ އެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 105 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 105 ވަނަ ރޭޑިޔޯ ޚިޠާބު\n8 ޖުލައި 2011، ރިފަރެންސް: PRO/RMN/2011/159\nމިއަދަކީ، 8 ޖުލައި 2011 ވީ ހުކުރު ދުވަސް. މިއަދު އަޅުގަނޑު އެންމެ ބޭފުޅުންނަށް ދަންނަވާލަން އޮތް ވަރަށް މުހިންމު ވާހަކައެއް އެބައޮތް. އެއީ، މި ރާއްޖޭގެ ރައްޔިތުންގެ މަޖިލިސް ހުއްޓިފައި އޮތް އޮތުމާގުޅޭގޮތުން އަޅުގަނޑު ދަންނަވާން އޮތް ވާހަކައެއް.\nމިއަދުގެ ދިވެހި ދައުލަތް ބިނާވެފައި މިއޮންނަނީ، ތިންބާރުގެ މައްޗަށް. ޤާނޫނުހަދާ ބާރާއި، ވެރިކަން ހިންގާ ބާރާއި އަދި ޝަރީޢަތްކުރާ ބާރު. މި ތިން ބާރުގެ ތެރެއިން އެއްވެސް ބާރެއް ނުވަތަ އެއްވެސް މަސައްކަތެއް ހުއްޓިފައި އޮވެއްޖެނަމަ، އެ ހުއްޓެނީ ދިވެހި ދައުލަތް. މި ދައުލަތް ހުއްޓިގެން މިދައުލަތުގެ ހިޔާވަހިކަމުގައި ދިރި މިއުޅޭ ތިންލައްކަ އެތައްހާސް ރައްޔިތުންނަށް އޮތް މަންފާއެއް، ފައިދާއެއް، ލާބައެއް ނޯންނާނެކަމީ، އަޅުގަނޑަށް ޔަޤީން ކަށަވަރުން އެނގޭ ކަމެއް. ރާއްޖޭގެ ރައްޔިތުން އަބަދުވެސް އެދެނީ، އަބަދުވެސް ބޭނުންވަނީ ތަރައްޤީވުމަށް، ތަނަވަސްވުމަށް، ކުރިއަރައިދިޔުމަށް، އެ ރައްޔިތުންގެ ޢާންމު ޙާލަތު ރަނގަޅުވުމަށް. ދައުލަތް ހުއްޓިފައި އޮވެގެނެއް، ރައްޔިތުންގެ ޢާންމު ޙާލަތު ރަނގަޅު ކުރެވޭނެ ހަމަ އެއްވެސްގޮތެއް ނޯންނާނެ. އެހެންކަމުން، އަޅުގަނޑު ވަރަށް އިޚްލާޞްތެރިކަމާއެކު، ޑީ.އާރު.ޕީ.ގެ ތެރެއިން ވަކިން ޚާއްޞަކޮށް އެބޭފުޅުންގެ ޒަޢީމަށް ޚާއްޞަ ތާއީދެއް ދެއްވައިގެން ޙަރަކާތްތެރިވާ ބޭފުޅުންގެ އަރިހުގައި ދަންނަވާލަން، އަދި ވަރަށް އިޚްލާޞްތެރިކަމާއެކު އެދެން، އެއްވެސް ހާލެއްގައި މަޖިލިސް ހުއްޓާލެއްވުމަށް ފާޅުގައި ވިދާޅުވެ، އެ މަގަށް މަސައްކަތް ކުރައްވަމުން ނުގެންދަވާށޭ. އެބާވަތުގެ މަސައްކަތް ކުރައްވާ ކަމަށްވަނީވިއްޔާ، އަޅުގަނޑަށް ފެންނަ ފެނުމުގައި، އެކުރެވޭ މަސައްކަތަކީ، ޙަޤީޤަތުގައި ދައުލަތް ހުއްޓުވުމަށް ކުރެވޭ މަސައްކަތް. ރައްޔިތުންގެ މަޖިލިސްގެ ތެރެއިން ބޭފުޅުންކޮޅެއް ކަމުގައިވީ ނަމަވެސް، ދެތިން ހަތަރު ބޭފުޅުން ނުކުމެވަޑައިގެން، ދިވެހި ދައުލަތް ހުއްޓުވުމަށް ކަންކަން ކުރުމަކީ ބުއްދިވެރި ކަމަކަށް ހަމަކަށަވަރުންވެސް ނުވާނެ.\nރައްޔިތުންގެ މަޖިލީހުގެ ރައީސް ވަކި ޚާއްޞަ ކަމެއް ވަކި ގޮތަކަށް ކުރައްވަން ބޭނުންވެވަޑައިގަންނަވަނީނަމަ އެބޭފުޅާއަށް އެކަން ކުރެއްވޭނެ ވަސީލަތްތައް ހުންނާނެކަމީ އަޅުގަނޑަށް ޝައްކު ހިނގާ ކަމެއް ނޫން. މި ދިވެހި ދައުލަތުގައި އެބަހުރި ވަސީލަތްތައް މި ދައުލަތް ބާރަށް ހިންގުމަށް ބޭނުންކުރެވޭނެ. އެހެން ނަމަވެސް، އަޅުގަނޑުމެން، މަޖިލިސްގެ ރައީސްވެސް އަދި އެންމެ ބޭފުޅުންވެސް، މިއަދާ ހަމައަށްވެސް މަސައްކަތް ކުރައްވަމުން މިއަންނަނީ، މަޝްވަރާގެ ރިވެތި އުޞޫލުގައި، މާތްވެގެންވާ އިސްލާމްދީނުގައި ކަނޑައެޅިފައިވާ ޝޫރާގެ މަތިވެރި ހަމަތަކުގައި. ރައްޔިތުންގެ މަޖިލީހުގެ ރައީސް، އެ މަޖިލީހުގެ މެންބަރުންގެ މެދުގައި ވޯޓަށް އައްސަވައި، ކަންކަން ނިންމެވީމާ ދެން އެއީ، އަޅުގަނޑުމެން ކިތަންމެ ނޭދޭ ކަމަކަށްވިޔަސް އަދި އެދޭ ކަމަކަށްވިޔަސް، ހަމަ އަޅުގަނޑުމެންނަށް މަޖުބޫރުވެފައި އޮންނާނީ، އެ ނިންމެވުނު ގޮތަކާއިގެން ކުރިއަށް ދިޔުމަށް.\nއަޅުގަނޑު ހަމަ ތަކުރާރުކޮށް ދަންނަވަން ބޭނުން، އަދި މިދެންނެވި ޑީ.އާރު.ޕީ.ގެ ތެރޭގައި ހިމެނޭ، އެ ޕާޓީގެ ޒަޢީމަށް ޚާއްޞަކޮށް ތާއީދު ކުރައްވައިގެން އުޅުއްވާ ބޭފުޅުންގެ އަރިހުގައި އަދި އެބޭފުޅުންގެ ޒަޢީމް އަރިހުގައިވެސް ދަންނަވަން ބޭނުން، ރައްޔިތުންގެ މަޖިލިސް ހުއްޓުވާނުލައްވާށޭ. އެ މަޖިލިސް ހުއްޓުވާލެއްވުމުގެ ވިޔާނުދާ މަސައްކަތުގައި ބައިވެރިވެވަޑައިނުގަންނަވާށޭ.\nރާއްޖޭގެ ރައްޔިތުންގެ އަބަދުގެވެސް އުންމީދަކީ، ރާއްޖޭގެ ވެރިންނަކީ، އިޚްލާޞްތެރި އަދި ވަފާތެރި އަދި ރައްޔިތުންނަށާއި ޤާނޫނަށާއި ދައުލަތަށް ކިޔަމަންތެރި ވެރިންނަށްވުން. އަޅުގަނޑު ކުޑަކޮށްވެސް ޝައްކެއްނުކުރަން، ކުރީގެ ރައީސް އަލްއުސްތާޛު މައުމޫން ޢަބްދުލްޤައްޔޫމް، މިދެންނެވި ބާވަތުގެ ބޭފުޅެއް ނޫން ގޮތެއްގައި ފާހަގަވެވަޑައިގަންނަވަން އެދިވަޑައެއް ނުގަންނަވާނެ.\nޑީ.އާރު.ޕީ ގެ ޒަޢީމަށް ޚާއްޞަ ތާއީދެއް ކުރައްވައިގެން އުޅުއްވާ އެންމެ ބޭފުޅުންނަށް އަޅުގަނޑުގެ ހިތުގެ އެންމެ ފުންމިނުން އަދި އެންމެ އިޚްލާޞްތެރިކަމާއެކު މި އެދެނީ ހޯމަ ދުވަހުގެ ރައްޔިތުންގެ މަޖިލިސްގެ ޖަލްސާ ހުއްޓުވާލެއްވުމަށް ނުކުމެވަޑައިނުގަންނަވާށޭ.


Keeper Laban Gaumee team ge practice ah!\nކީޕަރު ލަބާން ގައުމީ ޓީމުގެ ޕްރެކްޓިހަށް!\nގްރީން ސްޓްރީޓްގެ ކީޕަރު އިބްރާހިމް ލަބާން ޝަރީފް، 23 އަހަރުން ދަށުގެ ޓީމުގެ ޕްރެކްޓިހަށް ނިކުންނަން ފަށައިފި އެވެ.\nޒުވާން، ޓީމު ތައްޔާރު ވަމުން ދަނީ، އަންނަ މަހު ބާއްވާ އޭޝިއާގެ 23 އަހަރުން ދަށުގެ ޗެމްޕިއަންޝިޕަށެވެ. އެ މުބާރާތުގައި ވާދަ ކުރާ ސްކޮޑުގައި ހިމެނެން ޖެހޭނީ، އަންނަ އަހަރުގެ ނިޔަލަށް 23 އަހަރު ނުފުރޭ ކުޅުންތެރިންނެވެ. އެހެންނަމަވެސް، ސީނިއާ ތިން ކުޅުންތެރިޔަކު ސްކޮޑުގައި ހިމެނުމުގެ އިހްތިޔާރު ދެ އެވެ. އެ ގަވާއިދުގެ ދަށުން ލަބާން،23 އަށް ޓީމުން ފުރުސަތު ލިބުމުގެ ފުރުސަތު އެބައޮތެވެ.\nލަބާންގެ އިތުރުން، ސީނިއާ ކުޅުންތެރިންގެ ތެރެއިން، ސީނިއާ ޓީމުގެ ކެޕްޓަން އަކުރަމް އަބްދުލް ގަނީ އާއި ޓީސީގެ އިބްރާހިމް ވަހީދު ހަސަން 'ފެލެނީ އިއްބެ'ވެސް ޒުވާން ޓީމުގެ ޕްރެކްޓިހަށް ނިކުމެ އެވެ.\nޒުވާން ޓީމުގެ ކޯޗަކީ، ސީނިއާ ޓީމުގެ ހެޑް ކޯޗް ކްރޮއޭޝިއާގެ ޕީޓާ ޝެގަޓް އެވެ. މެއި 2015 ގައި ފުލުހަކަށް ހަމަލާ ދިނުމުން، ތިން އަހަރު ވަންދެން ޖަލު ބަންދުގައި ހުންނަން ޖެހުނު، ލަބާން ގައުމީ ޓީމަށް ގެންނަން މީގެ ކުރިން ޝެގަޓް މަސައްކަތް ކުރި އެވެ. އެގޮތުން މިދިޔަ ނޮވެމްބަރު މަހު ތިން ވަނަ ދުވަހު މެލޭޝިއާ އާ ދެކޮޅަށް ކުޅުނު މެޗަށް ފުރަން ކައިރިވެފައި ވަނިކޮށް، ގައުމީ ޓީމުގެ އެއް ވަނަ ކީޕަރު މުހައްމަދު ފައިސަލްގެ އަތަށް އަނިޔާވުމުން، އޭނާގެ ބަދަލުގައި، ތިން ވަނަ ކީޕަރެއްގެ ގޮތުގައި ލަބާން ގެންދިއުމަށް ޝެގަޓް މަސައްކަތް ކުރި އެވެ.\nއެހެންނަމަވެސް އޭރު ލަބާން އަށް ޓީމާއެކު ނުދެވުނީ، ބަންދުން މިނިވަންވި ނަމަވެސް ޕެރޯލްގެ މުއްދަތުގައި ހުރުމުން ރާއްޖެއިން ބޭރަށް ދަތުރު ކުރުމުގެ ހުއްދަ ނެތުމުންނެވެ. އޭނާގެ ޕެރޯލްގެ މުއްދަތު ނޮވެމްބަރު 20 ގައި ވަނީ ހަމަވެފަ އެވެ.\nޝެގަޓް ބުނީ، ލަބާންއަކީ މޮޅު ކީޕަރެއް ކަމަށާއި، ނުރައްކާތެރި ބޯޅަ ތަކުގައި އޭނާގެ ހުށިޔާރުކަން ވަރަށް ބޮޑަށް ފާހަގަ ކުރެވޭ ކަމަށެވެ.\n"އަހަރެން ނުހިމަނާނަން ލަބޯ [ލަބާން] ރަނގަޅު ކީޕަރުންގެ ތެރެއަކު، އަހަރެން އޭނާ ހިމަނާނީ ވަރަށް ރަނގަޅު ކީޕަރުންގެ ކެޓަގަރީގައި، އޭނާގެ ކިބައިން އެކަން ފެނޭ." ޝެގަޓް ވާހަކަ ދެއްކި އެވެ.\nއުމުރުގެ ގޮތުން ބަލާނަމަ، ޒުވާން ޓީމަށް ކުޅުމުގެ ފުރުސަތު ލިބޭނީ، މާޒިޔާގެ ކީޕަރު ހުސައިން ޝަރީފް އަށެވެ. އޭނާ މިވަގުތު ހުރީ މިއަދު ފަށާ ޔޫތު ޗެމްޕިއަންޝިޕަށް ހުސްވެގެން، މާޒިޔާގެ ޒުވާން ޓީމާއެކު އެވެ. ޝެގަޓް ބުނީ، އެ މުބާރަތަށް ފަހު ހުސައިން އާއި އިތުރު ޒުވާން ކުޅުންތެރިން ގައުމީ ޓީމުގެ ސްކޮޑާ ގުޅޭނެ ކަމަށެވެ.\nމެއި، އެކެއް 2015 ގެ މުޒާހަރާގައި، ހިންގި ހަމަނުޖެހުމާ ގުޅިގެން ފުލުހުން ލަބާން ހައްޔަރު ކުރީ، އޭރު އޭނާ ކުޅެމުން ދިޔަ ކުލަބު


Maziya ge AFC cup ge squad ah Kithunaa genesfi\nމާޒިޔާގެ އޭއެފްސީ ކަޕްގެ ސްކޮޑަށް ކިތުނާ ގެނެސްފި\nއޭއެފްސީ ކަޕްގައި ވާދަ ކުރާ މާޒިޔާގެ ސްކޮޑްގައި ދެ ވަނަ ޑިވިޝަން ފުޓްބޯޅަ މުބާރާތުގައި ސުޕަ ޔުނައިޓަޑް ސްޕޯޓްސް އަށް ކުޅުނު އާދަމް ނިޒާމް (ކިތުނާ) ހިމަނައިފި އެވެ.\nމިދިޔަ ހޯމަ ދުވަހުގެ ރޭ ކުޅުނު ދިވެހި ޕްރިމިއާ ލީގްގެ ފަހު މެޗަށް ފަހު، ލީގް ޗެމްޕިއަން ޝީލްޑް މާޒިޔާ އުފުލާލުމުން އެ ޓީމުގެ އުފާފާޅު ކުރުންތަކުން ކިތުނާ ވަނީ ފެނިފަ އެވެ. އޭއެފްސީ ކަޕްގެ ސްކޮޑުގައި ކުޅުންތެރިން ހިމެނުމުގެ ފުރުސަތު މުބާރާތުގެ ކުރިން އޭއެފްސީ ހުޅުވާލަ އެވެ. މާޒިޔާ އާއެކު ކިތުނާއަށް ކުޅެވޭނީ އޭއެފްސީ ކަޕްގަ އެވެ.\nދެ ވަނަ ޑިވިޝަންގެ ފައިނަލަށް ސުޕަ ޔުނައިޓެޑް ގެންގޮސް އެ ޓީމު ފުރަތަމަ ޑިވިޝަނަށް ކޮލިފައި ކޮށް ދިނުމުގައި ކިތުނާ ދެއްކި ކުޅުން ފާހަގަ ވުމުން ގައުމީ ޓީމުގެ ކޯޗް މާޓީން ކޫޕްމަން ވަނީ، ގައުމީ ސްކޮޑުން ކިތުނާއަށް ފުރުސަތު ދީފަ އެވެ. ގައުމީ ޓީމުގެ ޕްރެކްޓިހުގައި ބައިވެރިވުމަށް އޭނާ ވަޒީފާ އަދާ ކުރަމުން އަންނަ ބ. ސޮނެވާފުށި ރިސޯޓުން ވަނީ ކިތުނާއަށް ދެ މަސް ދުވަހަށް ރިލީޒް ދީފަ އެވެ.\nއެހެން ކަމުން އޭއެފްސީ ކަޕްގައި މި މަހާއި އަންނަ މަހު ކުޅޭ މެޗުތަކުގައި މާޒިޔާގެ ޓީމަށް ހުސްވެ ހުރުމަށް ކިތުނާއަށް އެއްވެސް ހުރަހެއް ނެތެވެ. ކިތުނާ ވަނީ 2013 ވަނަ އަހަރު ބައެއް މެޗުތަކުގައި ވިކްޓަރީއަށް ވެސް ކުޅެފަ އެވެ. ނަމަވެސް އެ ޓީމާއެކު ދާއިމީކޮށް އޭނާ ނުހުރެވުނީ، ކުލަބުން ލިބޭ މުސާރަ އާ ބަލާފައި މާލޭގައި ހުރުމަށް ދަތިވެގެންނެވެ.\nއޭއެފްސީ ކަޕްގައި މާޒިޔާގެ ފުރަތަމަ މެޗުގައި އަންނަ ބުދަ ދުވަހު ނުކުންނާނީ އިންޑިއާގެ ޗެންނާއީ ސިޓީ އާ ދެކޮޅަށެވެ. އެ މެޗު އޮންނާނީ އިންޑިއާގަ އެވެ. ހަމަ އެދުވަހު ރާއްޖޭގެ ޓީސީ ނުކުންނާނީ ބަންގުލަދޭޝްގެ ބޮށުންދަރާ ކިންގްސް އާ ދެކޮޅަށެވެ.


Mabrook ge ilthimaas: Office thakun shift thakah masakkaiy bahaalaa | Mihaaru\nމަބްރޫކްގެ އިލްތިމާސް: އޮފީސްތަކުން ޝިފްޓްތަކަށް މަސައްކަތް ބަހާލާ\n22 މެއި 2020 - 01:45 33 comments\nކޮވިޑް-19އާ ގުޅިގެން ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ލޮކްޑައުން އަށް ލުއިތަކެއް ދިނުމުން އޮފީސްތައް ހުޅުވާއިރު ސަމާލުކަން ދޭން ޖެހޭ ވަރަށް ގިނަ ކަންތައްތައް އެބަހުރި ކަމަށެވެ. އެގޮތުން އޮފީހަށް ދިއުމުގެ ހުއްދަ ލިބުނު ކަމުގައިވީ ނަމަވެސް އެންމެ ރަނގަޅު ގޮތަކީ ހުރިހާ ކުންފުނިތަކާ އޮފީސްތަކުން ވެސް ގޭގައި ތިބެގެން މަސައްކަތް ކުރެވޭނެ އިންތިޒާމްތައް ވީމިންވަރަކުން ހަމަޖައްސައިދިނުން ކަމަށް ވިދާޅުވި އެވެ.\nއެހެން ނަމަވެސް ކޮންމެހެން ވަޒީފާ އަށް އޮފީހަށް ނުކުންނަން ޖެހޭނެ ނަމަ ގައިދުރުކޮށް ސާފުތާހިރުކަމަށް ސަމާލުކަން ދިނުމަށް އިލްތިމާސްކުރެއްވި އެވެ. އެގޮތުން ގިނަ މުވައްޒަފުންތަކެއް އެއް ގަޑިއެއްގައި އޮފީހަށް ނެރުމުގެ ބަދަލުގައި މަސައްކަތު ގަޑިތައް ޝިފްޓްތަކަށް ބަހާލައި އެކި ގަޑީގައި މުވައްޒަފުން ނެރެ ދުރުގައި ތިބެ މަސައްކަތް ކުރުމަށް މަބްރޫކް އިރުޝާދު ދެއްވި އެވެ.\nއޭނާ ވިދާޅުވީ އޮފީހުގައި އުޅޭ އުޅުމުގައި ވެސް ސަމާލުކަން ދޭން ޖެހޭނެ ކަންކަން ހުންނާނެ ކަމަށެވެ. އެގޮތުން އޮފީހުގައި ހުންނަ އެންމެން ބޭނުންކުރާ ފާހަނާ އަށް ވަދެފައި ނުކުތުމުގެ ކުރިން ސާފުކޮށްލުމާ ވަދެ ބޭނުންކުރުމުގެ ކުރިން ވެސް ސާފުކުރުމަށް އިލްތިމާސްކުރެއްވި އެވެ. އަދި އޮފީހުގެ ކާގެ ފަދަ ތަންތަން ވެސް ވީހާވެސް ސާފުތާހިރިކޮށް ބެލެހެއްޓުމަށް އިލްތިމާސްކުރެއްވި އެވެ.\nއޮފީހަށް ދާއިރު އަދި އެހެނިހެން ބޭނުންތަކަށް ބޭރަށް ނުކުންނަ އިރުވެސް މާސްކް އެޅުމަށާއި އަބަދުވެސް ސެނިޓައިޒާ ފުޅިއެއް އަތުގައި ބާއްވާ އޭގެ ބޭނުންކުރުމަށް ވެސް އިލްތިމާސްކުރެއްވި އެވެ.\nމާލެ އިން ކޮވީޑް-19 ފެނި ލޮކްޑައުންކޮށްފައި އޮންނަތާ އެއް މަހަށް ވުރެ ގިނަ ދުވަސްވެފައިވާ އިރު ލޮކްޑައުން އުވާލަން މިހާރު އަންނަނީ ތައްޔާރުވަމުންނެވެ. އެހެން ނަމަވެސް ބަލި އެއްކޮށް ދިޔައީ ކަމަށް ގަބޫލުކޮށްގެން ނުވާނެ ކަމަށާއި ލޮކްޑައުން އަށް ފަހު ބަލި ފެނުން އިތުރުވެދާނެކަމަށް ވެސް ސިއްހީ މާހިރުން އަންނަނީ ބުނަމުންނެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ލޮކްޑައުން ސިއްހީ ކުއްލި ނުރައްކަލުގެ ހާލަތު ސަރުކާރު ސިވިލް ސާވަންޓުން


Fuvahmulakai Addu Ah Moosun Goasve Alert Nerefi - Vaguthu\nމޫސުން ގޯސް ދުވަހެއް - ވަގުތު އިމޭޖެސް: އަމީން ފަހްމީ\nފުވައްމުލަކާއި އައްޑުއަށް މޫސުން ގޯސްވެ، ގުގުރުމާއި އެކު ބޯކޮށް ވާރޭ ވެހޭނެ ކަމަށް ލަފާކޮށް މޫސުމާއި ބެހޭ ގައުމީ އިދާރާ އިން އެދެސިޓީ އަށް ވައިޓް އެލާޓް ނެރެފިއެވެ.\nވައިޓް އެލާޓް ނެރެފައި ވަނީ މިއަދު ހެނދުނު 09:30 އިން ފެށިގެން މެންދުރު ފަހު 14:30 އަށެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ ކުރިއަށް އޮތް 24 ގަޑިއިރު ދެކުނުގެ އެކިހިސާބަށް ވިއްސާރަކުރާނެ ކަމަށާއި ގުގުރުން ވެސް އެކަށީގެންވާ ކަމަށެވެ. މީގެ އިތުރުން ދެކުނުގެ ބައެއް ރަށްތަކަށް ބޯކޮށް ވާރޭވެހި މެދުތެރޭގެ އަތޮޅުތަކަށް ކެރީގެ އަސަރުކުރާނެ އެވެ. ނަމަވެސް އުތުރުގެ މޫސުން އާއްމުގޮތެއްގައި ރަގަޅުވާނެއެވެ.\nއިރުއުތުރާއި އިރުން، މެދުތެރޭގެ އަތޮޅު ތަކަށް ގަޑިއަކު 10 މޭލާއި 18 މޭލާ ދެމެދުގެ ބާރުމިނުގައި، އެހެން ހިސާބުތަކަށް ގަޑިއަކު 05 މޭލާއި 13 މޭލާ ދެމެދުގެ ބާރުމިނުގައި ވައި ޖެހޭނެއެވެ. ވިލާގަނޑުގައި ދެކުނާއި މެދުތެރޭގެ އަތޮޅުތަކަށް ގަޑިއަކު ގާތްގަނޑަކަށް 30 މޭލަށް ވައި ގަދަވުން އެކަށީގެން ވެއެވެ.\nމެދުތެރޭ އަތޮޅު ތަކުގެ ކަނޑުތައް އާދައިގެ ވަރަކަށް ގަދަވާނެ އަދި އެހެން ހިސާބުތަކުގެ ކަނޑުތަކަށް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެެ ކަމަށް މޫސުމާއި ބެހޭ ގައުމީ އިދާރާ އިން ލަފާކުރެއެވެ.


Ronaldo aai Sancho ge goal thakun United gadha 16 ah - One Online\nރޮނާލްޑޯއާއި ސަންޗޯ އުފާފާޅުކުރަނީ --- ފޮޓޯ/ ޔުނައިޓެޑް ޓްވިޓާ\nރޮނާލްޑޯ އާއި ސަންޗޯގެ ގޯލްތަކުން ޔުނައިޓެޑް ގަދަ 16 އަށް\nޔޫއެފާ ޗެމްޕިއަންސް ލީގު ގްރޫޕް އެފްގައި ރޭ ކުޅުނު މެޗުގައި ވިލަރެއާލް ބަލިކޮށް، މެންޗެސްޓާ ޔުނައިޓެޑުން ޗެމްޕިއަންސް ލީގުގެ ގަދަ 16 އިން ޖާގަ ހޯދައިފިއެވެ.\nރޭ ވިލަރެއާލްގެ ދަނޑުގައި ކުޅުނު މެޗު ޔުނައިޓެޑުން ކާމިޔާބު ކުރީ 2-0 ގެ ނަތީޖާއަކުންނެވެ. މެޗުން މޮޅުވެ ޔުނައިޓެޑަށް ގަދަ 16 ޔަގީންވީ ފަސް މެޗުން 10 ޕޮއިންޓް ހޯދައިގެންނެވެ. ގްރޫޕް ސްޓޭޖުގައި ކޮންމެ ޓީމަކަށްވެސް ބާކީ މެޗެއް އޮތް އިރު، އެ ގްރޫޕުގެ ދެވަނައިގައި އޮތް ވިލަރެއާލް އަށް މިހާތަނަށް ލިބިފައި ވަނީ ފަސް މެޗުން ހަތް ޕޮއިންޓެވެ. އަދި ތިންވަނައިގައި އޮތް އެޓްލާންޓާއަށް ފަސް މެޗުން ލިބިފައި ވަނީ ހަ ޕޮއިންޓެވެ.\nރޭގެ މެޗަަކީ ޔުނައިޓެޑްގެ ކޯޗުކަމުގައި ހުރި އޮލެ ގުނަ ސޮލްޝެއާ މަގާމުން ވަކި ކުރި ފަހުން އެޓީމުން ކުޅުނު ފުރަތަމަ މެޗެވެ. އެހެންކަމުން ބެންޗުގައި ޓީމަށް އިރުޝާދު ދޭން ހުރީ ކެއާޓޭކާ ކޯޗު މައިިކަލް ކެރިކެވެ. ކެރިކަކީ ސޮލްޝެއާގެ އެސިސްޓެންޓެއްގެ ގޮތުގައި މަސައްކަތް ކުރި ކޯޗެކެވެ. ޔުނައިޓެޑުން ވަގުތީ ކޯޗެއް ހޯދަންދެން ކެއާޓޭކާގެ މަގާމުގައި އިރުޝާދު ދޭނީ ކެރިކެވެ.\nރޭގެ މެޗަށް ކެރިކް ނެރުނު ފުރަތަމަ 11 ގައި ނެދަލެންޑްސްގެ މިޑްފީލްޑަރު ޑޯނީ ވެން ޑަ ބީކަށް ފުރުސަތު ދީފައިވާކަން ފާހަގަކޮށްލެވެއެވެ. އޭގެ އިތުރުން ޖޭޑަން ސަންޗޯވެސް ކެރިކްގެ ފުރަތަމަ 11 އަށް ނެރެފައިވާ އިރު، ބްރޫނޯ ފެނާންޑޭޒް ފެށީ ބެންޗުންނެވެ. އެއީ ސޮލްޝެއާގެ ވިސްނުމާ ތަފާތުކޮށް ކެރިކް ނިންމި ނިންމުންތަކެއްކަން ފާހަގަވިއެވެ.\nމެޗު ފެށިގެން ނުރައްކާ ކުރީ ވިލަރެއާލްއިންނެވެ. ފުރަތަމަ ހާފް ޑޮމިނޭޓް ކޮށް، އެޓީމުން ވަނީ ހަމަލާތައްވެސް އުފައްދާފައެވެ. ހާއްސަކޮށް ފުރަތަމަ ހާފްގައި ވިލަރެއާލްގެ މަނޫ ޓްރިގޭރޯސް ފޮނުވާލި ނުރައްކާތެރި ދެ ހަމަލާއެއްވެސް ހުޝިޔާރު ކަމާއެކު މަތަކުރީ ޑޭވިޑް ޑެހެއާއެވެ.\nދެ ވަނަ ހާފްގައި ޔުނައިޓެޑުން ބަދަލެއްގެ ގޮތުގައި ބްރޫނޯ ފެނާންޑޭސް އާއި މާކަސް ރެޝްފޯޑް ކުޅެން އެރުވި ހިސާބުން އެ ޓީމުގެ ކުޅުން ރަނގަޅުވިއެވެ. އެ ބަދަލުތަކާއެކު ކުޅުން ހުޅުވާލައި، އެޓޭކަށް ސަމާލުކަން ދިން ޔުނައިޓެޑުން މެޗުގެ 78 ވަނަ މިނިޓްގައި ލީޑުވެސް ނެގިއެވެ.\nވިޔަރެއާލްގެ ފަހަތުން ހެދި ގޯހެއްގެ ފައިދާނަގައި ޔުނައިޓެޑަށް ގޯލު ޖަހައިދިނީ ކްރިސްޓިއާނޯ ރޮނާލްޑޯ އެވެ. ޔުނައިޓެޑުން މި ސީޒަންގެ ޗެމްޕިއަންސް ލީގުގައި ޖެހި 10 ގޯލުގެ ތެރެއިން ހަ ގޯލު ޖެހީ ރޮނާލްޑޯއެވެ. ރޭގެ މެޗުގައި އޭނާ ޖެހި ބޯޅަ ގޯލަށް ވައްދާލީ ވިލަރެއާލްގެ ކީޕަރު ޖެރޮއީމޯ ރޫލީ ބޯމަތިން އޮއްސާލައިގެންނެވެ.\nރަނގަޅަށް ކުޅެމުން ދިޔަ ޔުނައިޓެޑުން ކައުންޓާ އެޓޭކުގައި ލީޑު ފުޅާވެސް ކުރިއެވެ. އެ ގޯލް ޖަހައިދިނީ ސަންޗޯއެވެ. އެ ގޯލަކީ ޔުނައިޓެޑް ޖާޒީގައި ސަންޗޯ ޖެހި ފުރަތަމަ ގޯލެވެ. އެ ގޯލު ސަންޗޯއަށް ޖެހުނީ 15 މެޗު ފަހުންނެވެ.\nގުޅޭ ޓެގު މެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ ފުޓްބޯޅަ ޔޫއެފާ ޗެމްޕިއަންސް ލީގު